ދަގަނޑޭ އަދި އާ ދެކުޅުންތެރިންނާއެކު ގައުމީ ސްކޮޑް އެކުލަވާލައިފި\nގައުމީ ސްކޮޑު އެކުލަވާލުން\nއިއްބެ އާއި ދަގަނޑޭ އަންނަނީ މި ސީޒަނުގައި މޮޅު ކުޅުމެއް ދައްކަމުން\nގައުމީ ސްކޮޑަށް ނެގި ހުސެއިން ޝަރީފް މި ސީޒަނުގައި މެޗެއް ނުކުޅޭ\n7 ނޮވެންބަރ 2017 | އަންގާރަ 19:30\nގައުމީ ޓީމުން ކުރިޔަށްގެންދިޔަ ފަރިތަކުރުމުގެ ތެރެއިން\nނިއުރޭޑިއަންޓް ސްޕޯޓްސް ކްލަބަށް ކުޅެމުން އަންނަ ގައުމީ ޓީމުގެ ކެޕްޓަން އަލީ އަޝްފާގު (ދަގަނޑޭ) އާއި އާ ކުޅުންތެރިޔަކާއެކު ގައުމީ ފުޓްބޯޅަ ޓީމްގެ ސްކޮޑް އެކުލަވާލައިފި އެވެ.\nގައުމީ ޓީމްގެ ސްކޮޑްގައި އަލަށް ހިމަނާފައި މާޒިޔާ ސްޕޯޓްސް އެންޑް ރެކްރިއޭޝަންގެ ޒުވާން ކީޕަރު ހުސެއިން ޝަރީފެވެ.\nއޭޝިއަން ކަޕް ކޮލިފައިންގައި މި މަހު 14 ވަނަ ދުވަހު ރަށުން ބޭރުގައި ފަލަސްތީނާ ދެކޮޅަށް ރާއްޖެ ކުޅޭ މެޗަށް ދަގަނޑޭ ނަގާފައި ވާއިރު، މިދިޔަ މަހު 10 ވަނަ ދުވަހު އޭޝިއަން ކަޕް ކޮލިފައިންގައި އޮމާންއާ ދެކޮޅަށް ރާއްޖެ ކުޅުނު މެޗުގައި ދަގަނޑޭ އަށް ނުކުޅެވުނީ އަނިޔާގެ ސަބަބުންނެވެ. އެހެން ނަމަވެސް އަނިޔާއިން ސަލާމަތްވެ، އޭނާ އަންނަނީ ދިވެހި ޕްރިމިއާ ލީގުގައި މޮޅު ކުޅުމެއް ދައްކަމުންނެވެ. މިހާތަނަށް މި ސީޒަނުގައި އޭނާ ނިއު އަށް 12 ލަނޑު ޖަހައިދީފައެވެ.\nގައުމީ ސްކޮޑަށް ޓީސީ ސްޕޯޓްސްގެ އިބްރާހިމް މަހްދީ ހުސައިން (ކުދުއިއްބެ) ނަގާފައިވާއިރު، ކޮލިފައިންގައި އޮމާން އަދި ބޫޓާނާ ދެކޮޅަށް ރާއްޖެ ކުޅުނު މެޗަށް އޭނާ ނަގާފައެއް ނުވެއެވެ. ކުދުއިއްބެ ވަނީ ފަލަސްތީންއާ ދެކޮޅަށް އަމިއްލަ ދަނޑުގައި ރާއްޖެ ކުޅުނު މެޗުގައި ކުޅެފައެވެ.\nމި އަހަރު މުޅިން އަލަށް ފުރަތަމަ ޑިވިޝަނަށް ކުޅެން ފެށި ކުދުއިއްބެ އަންނަނީ މި ސީޒަނުގައި މޮޅު ކުޅުމެއް ދައްކަމުންނެވެ. އޭނާ ވަނީ މިހާތަނަށް މި ސީޒަނުގައި ޓީސީ އަށް 14 ލަނޑު ޖަހައިދީފައެވެ.\nގައުމީ ޓީމްގެ ސްކޮޑަށް މުޅިން އަލަށް ނެގި މާޒިޔާގެ އުމުރުން 19 އަހަރުގެ ހުސެއިން މި ސީޒަނުގައި އެ ޓީމަށް އެއްވެސް މެޗެއް ކުޅެފައެއްނުވެއެވެ. އެހެން ނަމަވެސް އޭނާ ވަނީ މިދިޔަ ސީޒަނުގައި ޔޫތް ޗެމްޕިއަންޝިޕްގައި މޮޅު ކުޅުމެއް ދައްކާފައެވެ.\nމިފަހަރުވެސް ސްކޮޑުން މާޒިޔާގެ މުހައްމަދު އާރިފް (ބަކާ) އަދި ށ.މިލަންދޫ ޓީމްގައި މޮޅު ކުޅުމެއްދައްކަމުން އަންނަ އިޝާން އިބްރާހިމް (ސައްޓަ) ނުހިމަނައެވެ. މީގެއިތުރުން އޮމާން މެޗަށް އެކުލަވާލި ސްކޮޑުގައި ހިމެނުމަށްފަހު އަމިއްލަ ސަބަބުތަކާ ހުރެ ޓީމާ ދުރަށް ދިޔަ މާޒިޔާގެ އިސްމާއިލް އީސާ (މެސީ) ވެސް ސްކޮޑަށް ނުނަގައެވެ. ގައުމީ ކޯޗު ޑަރެން ސްޓެވާޓް ބުނީ އޭނާގެ ކޯޗުކަމުގައި މެސީ އަށް ދެން ފުރުސަތު ނުދޭނެކަމަށެވެ.\nގައުމީ ސްކޮޑަށް މާޒިޔާ އިން ނަގާފައިވަނީ އަމްދާން އަލީ (އެންޑީ)، މުހައްމަދު އިރުފާން (އިރޭ)، އަސްއަދު އަލީ (އަޑުބަރޭ) މުހައްމަދު އުމެއިރު (އުމަރޭ)، ސަމޫހު އަލީ (ސަމުއްޓެ) އަދި ހުސެއިން ޝަރީފްއެވެ. ނިއު އިން ސްކޮޑަށް ނަގާފައިވަނީ އަލީ ފާސިރު (ސެންޓޭ)، ހަމްޒާ މުހައްމަދު (ހަމްޕު)، މުހައްމަދު ރަޝީދު (ހޮކޭ)، އަހުމަދު އަބްދުﷲ (ލިލީ)، އަކްރަމް އަބްދުލްޣަނީ (އަކޫ)، ރިލްވާން ވަހީދު (ރިލޭ)، އަބްދުﷲ ޒިޔަޒަން އަދި ދަގަނޑޭއެވެ.\nސްކޮޑަށް ޓީސީން ނަގާފައިވަނީ ހަސަން ނާއިޒް (ދާދު)، އިބްރާހިމް ވަހީދު ހަސަން (އިއްބެ)، އަހުމަދު ޒާދު، މުހައްމަދު އައްޒާމް އަދި ކުދުއިއްބެއެވެ. މީގެއިތުރުން ތިނަދޫ ޓީމުން، އިމްރާން ނަޝީދު އާއި އަހުމަދު ރިޒްވާން ނެގިއިރު، ކްލަބް ގްރީން ސްޓްރީޓުން އިބްރާހިމް ރިޒުހާން، ޝާފިއު އަހުމަދު (ޝާފީ) އަދި މުހައްމަދު ސާއިފް ނެގި އެވެ.\nފަލަސްތީން މެޗަށް ހޯމަ ދުވަހު ގައުމީ ޓީމުގެ ފަރިތަކުރުންތައް ވަނީ ފަށާފައެވެ.\n8 ނޮވެންބަރ 2017 | ބުދަ 14:21\n8 ނޮވެންބަރ 2017 | ބުދަ 07:58\nޒުވާން ކީޕަރަކަށް ޓީމުން ޖާގަ ދެއްވީތީ ވަރަށް އުފާ ވެއްޖެ އުއްމީދު ކުރަނީ އަވަސް މުސްތަގުބަލެއްގައި މެޗް އަކުން ފެނިގެން ދާނެ ކަމަށް


Covid-19: Endhehvves Nei, Oxygen Ves Nei: Meehaku Mi Kiyaadhenee Eynage Bappa Ge Maruge Vaahaka - Vaguthu\nކޮވިޑް-19: އެނދެއްވެސް ނެތް، އޮކްސިޖަންވެސް ނެތް: މީހަކު މި ކިޔާދެނީ އޭނާގެ ބައްޕަގެ މަރުގެ ވާހަކަ!\nޝަރްމާ ސީއެންއެންއަށް މައުލޫމާތުދެނީ - - ސީއެންއެން ޥީޑިއޯ ސްކްރީންޝޮޓް\nއިންޑިއާގެ ކޮވިޑް-19ގެ ހާލަތު ދަނީ ދުވަހުން ދުވަހަށް ގޯސްވަމުންނެވެ. އެތައް ބަޔަކު މިހާރު އެ ގައުމުގައި ކޮވިޑް ބަލީގައި ދަނީ މަރުވަމުންނެވެ. ގިނަބަޔަކު އެ ބަލީގައި މަރުވަމުން ދަނީ ފަރުވާ ނުލިބިއެވެ. އެ ފަރުވާ ނުލިބެނީ ފަރުވާ ދޭން އެނދުމަތި ކުރާނެ އެނދެއްހާ މިންވަރު ވެސް ނެތިގެންނެވެ. އެހާވެސް އިންޑިއާގެ ހާލަތު ވަނީ ގޯސްވެފައެވެ.\nމި ނުރައްކާތެރި ހިނދުކޮޅަށް އެ ގައުމުގެ ހާލަތު ގޮސްފައިވާއިރު، އެތައް ބަޔަކު އެ ބަލީގައި ފަރުވާ ނުލިބި މަރުވަމުންދާ ވާހަކަތައް އެ ދައްކަނީ އަސަރާއި އެކުގައެވެ. މިއީވެސް އެފަދަ ވާހަކައެކެވެ.\nއޭނާ ވަނީ ސީއެންއެން ނޫހަށް އޭނާގެ ބައްފަ ނިޔާވި ވާހަކަ އަސަރާއި އެކު ކިޔާދީފައެވެ. ހޮސްޕިޓަލްގައި ބައްޕަ ބާއްވައިގެން ފަރުވާދެވޭނެ އެނދެއް ނެތް ވާހަކައެވެ. ބައްޕައަށް އޮކްސިޖަން ނުލިބުނު ހިތާމަވެރި ވާހަކައެވެ.\nއުމުރުން 22 އަހަރުގެ ވިޝްވަރޫޕް ޝަރްމާ ނަމަކަށް ކިޔާ މި ޒުވާނާ ގަބޫލު ކުރާގޮތުގައި، އޭނާ ދިރިއުޅެމުން ދަނީ ނަރަކައިގައެވެ. މީގެ ތިން ދުވަސް ކުރިން އޭނާ، އޭނާގެ ހާލަތު ގޯސްވެފައިވާ ބައްޕަ ގޮވައިގެން ދިޔައީ އިންޑިއާގެ ދިއްލީ ހޮސްޕިޓަލަށެވެ. އެތަނަށް ގޮސް އޭނާ އާދޭސް ކުރީ ބައްޕައަށް އެހީތެރިވުމަށެވެ.\nޝަރްމާގެ މަންމަ އާއި ބައްޕަ - ސީއެންއެން ޥީޑިއޯ ސްކްރީންޝޮޓް\nއެހެން ނަމަވެސް އެތަނުގައި އެނދެއް ނެތެވެ. އޮކްސިޖަންއެއްވެސް ނެތެވެ. އެހެންވެ މަޖުބޫރުވީ އެ މީހުން އެތަނުގެ ބޭރުގައި މަޑު ކުރާށެވެ.\n"ބައްޕަ ބުނީ، ނޭވާލެވޭ ވާހަކަ، ބޭސް ބޭނުންވާ ވާހަކަ، އެހެން ނަމަވެސް، އެއްވެސް އެއްޗެއް ބައްޕައަށް ފޯރުކޮށް ނުދިން. ބައްޕަ މަރުވީ އަހަރެން ލޯ ކުރިމަތީގައި. އަހަރެންގެ އަތް މައްޗަށް" ޝަރްމާ ސީއެންއެންއަށް ކިޔާދިނެވެ.\nމިހާރު ހުވަފަތްވެފައިވާ އޭނާގެ މަންމަގެ ހާލުވެސް ގޯހެވެ. މަންމަ ވެސް އުޅެނީ ކޮވިޑާއެކު ނޭވާ ނުލެވިގެންނެވެ. އެހެން ނަމަވެސް މަންމައަށް ފަރުވާ ދިނުމަށް އޭނާ ވަނީ ރަހުމަތްތެރިންގެ އެހީގައި ކަޅުބާޒާރުގައި އޮކްސިޖަން ސިލިންޑަރެއް ގަނެފައެވެ. އަދި އޭގެ ފަހުން ކޮންމެ ދުވަހަކު ވެސް އޭނާ ދަނީ ކާރުގައި މަންމަ ގޮވައިގެން ފަހަރަކު ހޮސްޕިޓަލަކަށް ދަމުންނެވެ. އެވަގުތުތަކުގައި މަންމަ ނޭވާލަމުން ދަނީ އޮކްސިޖަން މާސްކްގެ އެހީގައެވެ.\nއޭނާއަށް މަންމަ ބާއްވާނެ އެނދެއް ލިބުނީ 100 ކިލޯ މީޓަރު ދުރުގައި ހުރި ހޮސްޕިޓަލަކަށް ދަތުރު ކޮށްގެންނެވެ.\n"މަންމަ ދިޔައީ އަހަރެން ހަމަޖެއްސަމުން، އަހަރެން ރަނގަޅުވެގެން އަންނާނެ ކަމަށް ބުނަމުން". އޭނާ ކިޔައިދިނެވެ.\nޝަރްމާ އާއި އޭނާގެ މަންމަ - ސީއެންއެން ޥީޑިއޯ ސްކްރީންޝޮޓް\nއިންޑިއާއަށް ވަނީ ކޮވިޑްގެ ދެވަނަ ރާޅެއް އަރާފައެވެ. ބޮޑު މާސިންގާ ސުނާމީއެއްގެ ގޮތުގައި ގިނަބަޔަކު މިކަން ސިފަ ކުރެއެވެ.\nމި ހާލަތަށް އިންޑިއާ އޮތީ ތައްޔާރަކަށް ނޫނެވެ. ސިއްހީ ހިދުމަތްތެރިންނާއި، ސިއްހީ ހިދުމަތްދޭ ތަންތަނަށް ނުކަތާ ވަރަށް މީހުން އެ ބައްޔަށް ފައްސިވެ ހާލު ދެރަވަނީއެވެ.\nއިންޑިއާއަކީ މިހާރު ދުނިޔެއިން ދެވަނައަށް އެންމެ ގިނަބަޔަކު ކޮވިޑަށް ފައްސިވެ، އަދި އެ ބަލީގައި އެންމެ ގިނަބަޔަކު މަރުވާ އެއް ގައުމެވެ. އިއްޔެ އެ ގައުމުން 332،503 މީހަކަށް ކޮވިޑް ޖެހިފައި ވެއެވެ. މިއީ ރެކޯޑެކެވެ. އެ ގައުމުގެ ހެލްތް މިނިސްޓްރީން ބުނެފައިވާ ގޮތުގައި، އެ ބަލީގައި އިއްޔެ މަރުވެފައި ވަނީ 2،256 މީހެކެވެ. މިއީވެސް އެގައުމުގެ ރެކޯޑެކެވެ.\nއުންމީދު ކުރަން މި ޚަބަރު ކިޔާފަ މިއުޅޭ މިންވަރަށް ޝުކުރު ނުކުރާ ދިވެހިންނަށް އެއްޗެއް ވިސްނޭނެ ކަމަށް\nއޭޕްރީލް 23, 2021 23:04\nމޯދީޖީ ހުރީމާ އެވީނުން\nއޭޕްރީލް 24, 2021 01:46\nޝުކުރުނުކުރެވިގެނެއް ނޫނޭ މިއުޅެނީ. މީ ކީއްވެފަ އޮތް ސަރުކާރެއްތަ؟ އަޅެ ތި އިންޑިއާ އިން މީހުން ގެނައުން މިވަގުތަށް ހުއްޓާލަބަލަ އެތަން އެއޮތީ ކޮވިޑުން ފޯވެފައޭ\nއޭޕްރީލް 24, 2021 08:51\nއަދިވެސް އެހެން ގައުމުތަކަށް އަތްގަދަކުރަން އުޅޭތި އަމިއްލަ ޤައުމު ސަލާމަތް ނުކުރެވޭ ހާލުވެސް ހިލޭ އެހީޔޭ ކިޔާގެން އެއްޗެހި ބަހަނީ ކޮންމެސް މަންފާއެއް ހޯދަން. ް\nއޭޕްރީލް 24, 2021 09:32\nރާއްޖެވެސް މިހާރު މިހާލަތަށް ދަނީ. ސަރުކާރު ނިދާފަ.


BREAKING - Maumoon aai2fandiyaarun 1 aharaai7mahah jalah laan hukum kohfi\nމައުމޫނާއި ދެ ފަނޑިޔާރުން 1 އަހަރާއި7މަހަށް ޖަލަށް ލާން ހުކުމްކޮށްފި\nއުއްތަމަ ފަނޑިޔާރު، ރައީސް މައުމޫން އަދި އަލީ ހަމީދު: ތިން ބޭފުޅުންގެ މައްޗަށް ޖަލު ހުކުމް ވަނީ އިއްވާފަ - އަހުމަދު ޝުރާއު | އަވަސް\nކުރީގެ ރައީސް މައުމޫން އަބްދުލް ގައްޔޫމް އާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު އެއް އަހަރާއި ހަތް މަހާއި ހަ ދުވަހަށް ޖަލަށްލުމަށް ކްރިމިނަލް ކޯޓުން މިއަދު ހުކުމް ކޮށްފި އެވެ. މި ހުކުމް އިއްްވީ ތަހުގީގަށް އެބޭފުޅުންގެ ފޯނު ނުދިން މައްސަލައިގަ އެވެ. އެ މައްސަލައިގައި އެބޭފުޅުންގެ މައްޗަށް ދައުލަތުން އުފުލީ އަދުލު އިންސާފު ގާއިމް ކުރުމަށް ހުރަސް އެޅުމުގެ ދައުވާ އެވެ.\nމިއަދު މި މައްސަލާގައި ފަހު އަޑުއެހުން ތާވަލުކުރިއިރު ދައުލަތުން ވަނީ ހުލާސާ ބަޔާން އިއްވާފަ އެވެ. ދައުލަތުގެ ވަކީލް އައިޝަތު މުނާ ޝަމީމް ވަނީ އެ މައްސަލާގައި ދައުލަތަށް ފާހަގަކުރެވުނު ކަންކަން ފާހަގަކުރައްވާފަ އެވެ. މުނާ ވިދާޅުވި ގޮތުގައި އެ މައްސަލާގައި ދައުލަތުން ހުށަހެޅި ހެކީންގެ ހެކި ބަހުން އެ މައްސަލަ އެކަށީގެންވާ ޝައްކެއް ނެތް މިންވަރަށް ސާބިތުވާ ކަމަށް ގަބޫލު ކުރައްވާ ކަމަށެވެ.\nދައުލަތުގެ ހުލާސާ ބަޔާނަށްފަހު އުއްތަމަ ފަނޑިޔާރާއި އަލީ ހަމީދަށް ހުލާސާ ބަޔާން އިއްވަން ފުރުސަތު ދެއްވި އެވެ. ނަމަވެސް ދެ ބޭފުޅުން ވެސް ވަނީ ވަކީލެއް ނެތް ކަމަށް ވިދާޅުވެ ހުލާސާ ބަޔާން އިއްވުމަށް އިއުތިރާޒު ކުރައްވާފަ އެވެ. މި މައްސަލާގައި ތިން ބޭފުޅުންގެ ވަކީލުން ވެސް ތަނާޒަލްވެފަ އެވެ. އޭގެ ފަހުން އަޑުއެހުންތައް ކުރިއަށް ދިޔައީ ވަކީލަކު ނެތި އެވެ. ހެކި ބަސް ނެގުންފަދަ މުހިންމު މަރުހަލާތަކުގައި ވަކީލަކު ނެތެވެ. ތިން ބޭފުޅުން ވެސް ވަކީލެއް ހޯދަން ފުރުސަތު ބޭނުންވާ ކަމަށް ވިދާޅުވަމުން ދިޔަ ނަމަވެސް ގާޒީ ހަސަން ނަޖީބު ވިދާޅުވަމުން ދިޔައީ އެއީ ބަންދުވެފަ އޮތް ފުރުސަތެއް ނޫން ކަމާއި ކޮންމެ ވަގުތެއްގައި ވެސް ވަކީލަކު އައްޔަން ކުރެވިދާނެ ކަމަށެވެ.\nހުލާސާ ބަޔާން އިއްވުމަށް ރައީސް މައުމޫނަށް ފުރުސަތު ދެއްވުމުން ވަނީ ކަންތައްތަކެއް ފާހަގަކުރައްވާފަ އެވެ. އެގޮތުން އެ ޝަރީއަތް ކުރިއަށް ދިޔައީ ގާނޫނު އަސާސީ އާއި ޝަރީއަތާ ހިލާފަށް ކަމަށް ރައީސް މައުމޫން ވިދާޅުވި އެވެ. އެމަނިކުފާނު ވިދާޅުވީ، އިސްލާމީ ޝަރީއަތުގައި ސިއްރު ހެކި ބަސް ނެތް ކަމަށާއި އިސްލާމީ ޝަރީއަތުގައި ނެތް ކަމެއް ރާއްޖޭގައި ނުކުރެވޭނެ ކަމަށެވެ. ގާނޫނު އަސާސީއިން ވަކީލެއްގެ ހައްގު ކަށަވަރުކޮށްދޭއިރު އެ ހައްގުން ވެސް ވަނީ ހަނިކޮށްފަ ކަމަށް ރައީސް މައުމޫން ވިދާޅުވި އެވެ.\nރައީސް މައުމޫން ވިދާޅުވީ، އެމަނިކުފާނު އެ ދައުވާއަށް ޖުމްލަކޮށް ތަފްސީލްކޮށް އިންކާރު ކުރައްވާ ކަމަށާއި އެމަނިކުފާނަކީ އެއް އިރެއްގައި ވެސް ޖިނާއީ ކުށެއް ކުރެއްވި ބޭފުޅެއް ނޫން ކަމަށެވެ. އަދި އެމަނިކުފާނާ ދެކޮޅަށް އެކަށީގެންވާ ހެކި ހުށަހަޅާފައިވާ ކަމަށް ގަބޫލު ވެސް ނުކުރައްވާ ކަމަށާއި ހުށަހެޅި ހެކިންގެ ހެކި ބަހުން ވެސް އެނގުނީ ފޯނު ދެއްވަން އެމަނިކުފާނު ދެކޮޅު ހައްދަވާފައި ނެތްކަން ކަމަށެވެ. އަދި ފޯނަކީ އޭގެ ޒާތުގައި ހެއްކަކަށް ނުވާއިރު އޭގައި ހެކި ހުރިކަން ދައުލަތަށް ސާބިތުކޮށްދެވިފައިނުވާ ކަމަށެވެ. ހެކި ހުރެދާނެ ކަމަށް ބެލުމަކީ ގާނޫނީ ބާރު ލިބޭނެ ކަމެއް ނޫން ކަމަށެވެ.\nރައީސް މައުމޫން ވިދާޅުވީ، ކުއްލި ނުރައްކަލުގެ ހާލަތު އިއުލާން ކުރި ނަމަވެސް ފުލުހުންގެ ގާނޫނު ސަސްޕެންޑް ނުކުރާ ކަމަށެވެ. އެ ގާނޫނުގެ ދަށުން ހަދާފައިވާ ފުލުހުންގެ ގަވައިދުގައިވާ ގޮތުން މީހުން ދިރިއުޅޭ ގެޔަކަށް ފުލުހުން ވަންނަން ޖެހޭނީ ކޯޓު އަމުރެއް އޮވެގެން ކަމަށާއި ނަމަވެސް އެ ރޭ އެންދެރިމާގެ ދޮރު ވައްޓާލައި ފުލުހުން ވަނީ އެއްވެސް އަމުރެއް ނެތި ކަމަށެވެ. އެހެންވެ އެއީ ބާތިލު އިޖުރާއަތެއްގެ މައްޗަށް ހިންގި ތަހުގީގެއް ކަމަށާއި ބާތިލު އިޖުރާއަތެއްގެ މައްޗަށް ތަރުތީބުވެގެން އަންނަ ހުރިހާ ކަމެއް ބާތިލުވާނެ ކަމަށެވެ.\nހުކުމް އިއްވުމަށް ފަސް ވަރަަކަށް މިނެޓް ބްރޭކެއް\nހުލާސާ ބަޔާން އިއްވައި ނިމުމުން މައްސަލާގެ އަޑުއެހުންތައް ނިމުނީ ކަމަށް ވިދާޅުވެ ގާޒީ ނަޖީބު ފަސް ވަރަކަށް މިނެޓްގެ ބްރޭކެއް ނެންގި އެވެ. ފަސް ވަރަކަށް މިނެޓްގެ ބްރޭކެއް ނަންގަވަނީ ހުކުމް އިއްވުމަށް ކަމަށް ވެސް ވިދާޅުވި އެވެ. އޭގެ އިރުކޮޅެއް ފަހުން ގާޒީ އަނބުރާ ޝަރީއަތުގެ މާލަމަށް ވަޑައިގެން ޝަރީއަތަށް ފާހަގަކުރެވުނު ނުކުތާތައް އިއްވަވަން ފެއްޓެވި އެވެ.\nގާޒީ ވިދާޅުވީ، ޝަރީއަތް ކުރިއަށް ގެންގޮސްފައިވަނީ ދައުވާ ލިބޭ ފަރާތްތަކަށް ދޭން ޖެހޭ އެންމެހާ ހައްގުތަކެއް ދީގެން ކަމަށެވެ. އެގޮތުން ދައުވާ ސާފުކުރުމަށް ވާހަކަ ދެއްކުމުގެ ހައްގާއި ދައުވާއާ ގުޅޭ ލިޔުންތައް ފޯރުކޮށްދިނުމާއި ވަކީލުން އައްޔަންކުރަން ފުރުސަތު ދިންކަން ފާހަގަކުރެއްވި އެވެ. އަދި ވަކީލުން އައްޔަން ކުރަން ފުރުސަތު ދިނުމުން ތިން ބޭފުޅުން ވެސް ވަކީލުންގެ ޓީމެއް އައްޔަން ކުރެއްވިކަން އެނގޭ ކަމަށެވެ. ހައްގުތަކަކީ ދައުވާ ލިބޭ ފަރާތްތަކުން އެދޭހާ ގޮތަކަށް އެދޭހާ ވަގުތު ދޭން އޮންނަ ކަންކަމެއް ނޫން ކަމަށާއި އެއީ ހަމަތަކާއި އުސޫލުތަކެއްގެ ތެރެއިން ދެވޭ ހައްގުތަކެއްކަން ވެސް ފާހަގަކުރެއްވި އެވެ.\nމައްސަލައިން ވަކީލުން ތަނާޒަލްވުމުން ވެސް އިތުރު ވަކީލުން އައްޔަންކުރުމުގެ ފުރުސަތު ހުޅުވިފަ އޮތް ކަމަށާއި ވަކީލުން ތަނާޒަލްވުމަކީ ޝަރީއަތް މެދުކަނޑާލަން ޖެހޭ ސަބަބެއް ވެސް ނޫން ކަމަށް ގާޒީ ވިދާޅުވި އެވެ. ވަކީލުން ތަނާޒަލްވުމުން ވެސް ވަކީލުން އައްޔަން ކުރުމުގެ ފުރުސަތު ހުޅުވިފަ އޮތްނަމަ އެއީ ޝަރީއަތް މެދުކަނޑާލަން ޖެހޭ ސަބަބެއް ނޫން ކަމަށް ގާޒީ ވިދާޅުވީ ސުޕްރީމް ކޯޓުން މީގެކުރިން ނިންމާފައިވާ ނިންމުމެއްގައި ކަނޑައަޅާފައިވާ އުސޫލުތަކަށް ރިޔާއަތް ކުރުމަށްފަހު އެވެ.\nއެއަށްފަހު ގާޒީ ނަޖީބު ވިދާޅުވީ، ކުށް ސާބިތުކުރުމަށް މި މައްސަލާގައި އެކަށީގެންވާ ހެކި ލިބިފައިވާ ކަމަށް ޝަރީއަތަށް ބުރަވެވޭ ކަމަށެވެ. އެގޮތުން ދެ ފަނޑިޔާރުންނާ ދެކޮޅަށް ހެކި ބަސް ދިން ދެ ފުލުހުންގެ ހެކި ބަހުން އެ ބޭފުޅުން ފޯނު ދެއްވުމަށް އިންކާރު ކުރެއްވި ކަމާއި ފޯނު ގެންގުޅުއްވާކަން އެނގޭ ކަމަށެވެ. އަދި މައްސަލާގައި ދެ ފަނޑިޔާރުންނާ ދެކޮޅަށް ސިއްރުން ހެކި ބަސް ދިން ހެކިވެރިންގެ ހެކި ބަހުން ވެސް ދެ ފަނޑިޔާރުން ފޯނު ގެންގުޅުއްވާކަން އެނގޭ ކަމަށެވެ. ދެ ބޭފުޅުންގެ ބަޔާނު ވެސް އެކަން އެނގޭ ކަމަށެވެ.\nރައީސް މައުމޫން ވެސް ފޯނު ގެންގުޅުއްވާކަން ހެކީންގެ ހެކި ބަހުން އެނގޭ ކަމަށާއި ފޯނު ނުދެއްވީ ހެކި ފޮރުވުމުގެ ބޭނުމުގައި ކަމަށް ބެލެން އެބަ އޮތް ކަމަށެވެ. އެމަނިކުފާނު ޖީބުގައި އަތްލެއްވުމަށްފަހު ފޯނު ނެތޭ ވިދާޅުވެ އަނބިކަނބަލުން ގާތު ފޯނު ހޯދެއްވުމަށް އެންގެވެމުން ފޯނެއް ގެންގުޅުއްވާކަން ސާބިތުވާ ކަމަށް ވެސް ގާޒީ ވިދާޅުވި އެވެ. ތަހުގީގަށް ފުލުހުން އެއްޗެއް ދޭން އެނގުމުން އެއީ ހެއްކަށް ވިޔަސް ނުވިޔަސް ދޭން ޖެހޭނެ ކަމަށާއި ހެކި ފޮރުވުން ނުވަތަ ހެކި ހިފެހެއްޓުމަކީ ޖިނާއީ ކުށެއްކަން ވެސް ފާހަގަކުރެއްވި އެވެ.\nއެހެންވެ ތިން ބޭފުޅުންގެ މައްޗަށް ތަހުގީގަށް ފޯނު ދެއްވުމަށް އިންކާރު ކުރައްވައި އަދުލު އިންސާފު ގާއިމުކުރުމަށް ހުރަސް އެޅުމުގެ ދައުވާ ސާބިތުވާ ކަމަށް ގާޒީ ކަނޑައެޅުއްވި އެވެ. އަދި، އަދަބާ ގުޅޭ ގޮތުން ވާހަކަ ދެއްކުމަށް ދައުލަތަށް ފުރުސަތު ދެއްވި އެވެ.\nދައުލަތުގެ ވަކީލް މުނާ ވިދާޅުވީ، މި ކުށަކީ ހަތަރުވަނަ ދަރަޖައިގެ ކުށެއް ކަމަށާއި އަދަބުގެ އަސާސީ މިންގަނޑަކީ އެއް އަހަރާއި ހަތް މަހާއި ހަ ދުވަސް ކަމަށެވެ. ކުށުގެ އަދަބު މި މައްސަލާގައި ބޮޑުކުރަން ޖެހޭ ސަބަބެއް އޮތް ކަމަށް ގަބޫލު ނުކުރައްވާ ކަމަށް ވެސް މުނާ ވިދާޅުވި އެވެ.\nއެއާއެކު ގާޒީ ވަނީ އަދަބާ ގުޅޭ ގޮތުން ދެ ފަނޑިޔާރުންނާއި ރައީސް މައުމޫނަށް ވާހަކަ ދެއްކެވުމަށް ފުރުސަތު ދެއްވާފަ އެވެ. ނަމަވެސް ދެ ފަނޑިޔާރުން ވިދާޅުވީ ވަކީލުން ނެތި ދައްކާނެ ވާހަކައެއް ނެތް ކަމަށެވެ. ރައީސް މައުމޫން ވެސް ވިދާޅުވީ، އަދަބާ ގުޅޭ ގޮތުން ދައްކަވާނެ ވާހަކައެއް ނެތް ކަމަށާއި ނަމަވެސް އެމަނިކުފާނުގެ މައްޗަށް ކުށް ސާބިތުވާ ކަމަށް ގަބޫލު ނުކުރައްވާ ކަމަށެވެ. އެ މައްސަލަ އިސްތިއުނާފުކޮށް ދެން ދައްކަވަން ހުރި ވާހަކަތައް ދައްކަވާނެ ކަމަށް ވިދާޅުވެ އިށީނދެވަޑައިގަތެވެ.\nއެއަށްފަހު ގާޒީ ނަޖީބު ވިދާޅުވީ، ދައުވާ ލިބޭ ފަރާތްތަކީ ދީނީ އަދި ގާނޫނީ ގޮތުން އިލްމް ހާސިލު ކުރައްވައިގެން ތިއްބެވި ބޭފުޅުންނަށްވެ ޒިންމާދާރު މަގާމުތަކުގައި ތިއްބަވައިގެން މިފަދަ ކުށެއް ކުރެއްވުމަކީ އެބޭފުޅުންގެ އަހްލާގީ އަދި ސުލޫކީ ގޮތުން ގާނޫނީ އަދި ދީނީ ގޮތުން ދެވިފައިވާ ހުއްދަތައް ބާތިލުކުރަން ޖެހޭ ފަދަ ކަމެއް ކަމަށެވެ. އެއީ މައްސަލާގައި އަދަބު ބޮޑުކުރަން ޖެހޭ ސަބަބެއް ކަމަށް ވެސް ގާޒީ ވިދާޅުވި އެވެ.\nހުކުމް އިއްވެވުމަށް ތިން ބޭފުޅުން ކޮޅަށް ނެންގެވުމަށްފަހު ގާޒީ ވިދާޅުވީ، މައްސަލާގައި ކުށް ސާބިތުވާތީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެއް ތިން ބޭފުޅުންނަށް އިއްވާ ކަމަށެވެ. އަދި ކުށުގެ ވަށައިގެންވާ ކަންކަމަށް ބެލުމަށްފަހު އިތުރު އަދަބެއްގެ ގޮތުން ތިން ބޭފުޅުންނަށް ދީފައިވާ ދީނީ އަދި ގާނޫނީ ހުއްދަތައް ބާތިލުކުރައްވާ ކަމަށެވެ. ބާތިލުކުރި ހުއްދަތަކުގެ ތެރޭގައި ދީނީ ނަސޭހަތް ދިނުމުގެ ހުއްދަ އާއި ގާނޫނީ ލަފާ ދިނުމުގެ ހުއްދަ އާއި ގާނޫނީ ވަކީލެއްގެ ހުއްދަ ދިނުން ހިމެނެ އެވެ.\nމިއީ ރައީސް މައުމޫންގެ މައްޗަށް ސާބިތުވި ފުރަތަމަ ކުށެވެ. އުއްތަމަ ފަނޑިޔާރު އަބްދުﷲ ސައީދުގެ މައްޗަށް މީގެކުރިން ދެ ކުށެއް ސާބިތުވެފައިވާއިރު ފަނޑިޔާރު އަލީ ހަމީދުގެ މައްޗަށް ސާބިތުވި މިއީ ދެވަނަ ކުށެވެ. އަދިވެސް ތިން ބޭފުޅުންގެ މައްޗަށް އިތުރު ދައުވާތަކެއްކޮށް، ކުރިމިނަލް ކޯޓުގައި ޝަރީއަތް ހިންގަ އެވެ.\nރައީސް މައުމޫން އަބްދުލްގައްޔޫމް ކްރިމިނަލް ކޯޓް އަލީ ހަމީދު + އަބްދުﷲ ސައީދު\nމައުމޫނާއި ފަނޑިޔާރުން ބަޔާންތަކުގައި ސޮއިކޮށްފި، އަޑުއެހުން ކެންސަލް\nމައުމޫނާއި ފަނޑިޔާރުންގެ ޝަރީއަތުގެ ފަހު އަޑުއެހުން މާދަމާ


ދެއްކުންތެރިކަމާއި ގާތްނުވާށެވެ. | ޙެޔޮބަސް\nHome އިޖްތިމާއީ ދެއްކުންތެރިކަމާއި ގާތްނުވާށެވެ.\nމާނައިގެ ތަރުޖަމާ: ” (އޭ މުޙައްމަދު -ޞައްލަﷲ ޢަލައިހި ވަސައްލަމަ) ކަލޭގެފާނު ވިދާޅުވާށެވެ. އަހަރެންނަކީ ހަމަތިޔަބައިމީހުންފަދަ އިންސާނެކެވެ. ތިމަންކަލޭގެފާނަށް ވަޙީކުރެއްވިގެންވަނީ ތިޔަބައިމީހުންގެ އިލާހަކީ އެއްވެސް ޝަރީކެއްނުވާ އެންމެ އިލާހެއްކަމެވެ. (އެއީ ﷲ ޞުބުޙާނަހޫ ވަތަޢާލާއެވެ). ފަހެ އެމީހެއްގެ ވެރިރައްބާއި ބައްދަލުކުރަން އެދޭ މީހާ ހެޔޮ ޢަމަލުކުރާށެވެ. އަދި އެއްވެސް އަޅުކަމެއްގައި އެއިލާހާއި އެއްވެސް ފަރާތެއް ޝަރީކުނުކުރާށެވެ.”\n” ﷲ ތަބަރަކަ ވަތަޢާލާ ވަޙީކުރެއްވިއެވެ. ތިމަން އިލާހުވަނީ ޝަރީކުކުރާ މީހާގެ ޝިރުކުގެ މައްޗަށް މުއްސަނދިވެވޮޑިގެންނެވެ. މީހަކު ކުރާ ޢަމަލެއްގައި ތިމަން އިލާހާއި އެއްވެސް ފަރާތަކާއި ޝަރީކުކުރާ ކަމުގައިވާނަމަ ތިމަންއިލާހު އެފަރާތަކާއި އަދި އެފަރާތެއްކުރާ ޝިރުކު ދޫކޮށްލާ ހުށީމެވެ. ” އެބަސްފުޅުގެ މުރާދަކީ އެއްވެސް ބާވަތެއްގެ ޝަރީކެއް ހުއްދަވެގެން ނުވާކަމާއި އަދި އެފަދަ ކަމެއްކޮށްފިމީހެއްގެ ޢަމަލު ޤަބޫލުވެވިގެން ނުވާކަމެވެ. އަދިއެކަންކުރާ ފަރާތަށް އެއްވެސް ހެޔޮކަމެއް ލިބިގެންނުވާކަމެވެ.\nPrevious articleދުނިޔޭގެ ބޮޑު ބާރުކަމަށް ދައުވާ ކުރާ އެމެރިކާގެ ނިމުން\nNext articleބިންވަޅު ނެގުނު ފިޔަވަޅު)1 ވަނަ ބައި)\nއިޖްތިމާއީ Nov 5, 2012


އެޑްމިން – Page 81 – Liyuntheringe Gulhun\nVisitors online  169:users  0guests  145bots  24The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 1895\nދިވެހި2ވަނަ ޖުމްހޫރިއްޔާ 47 ވަނަ އަހަރަކާ ކުރިމަތިލާ ހިނދު……………\n10 ނޮވެމްބަރު 2014ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 4338\nޖުމްހޫރު މި ލަފުޒުގެ މާނައަކީ ގިނަ މީހުންނެވެ. ނުވަތަ އެންމެންނެވެ. ވީމާ ޖުމްހޫރިއްޔަތަކީ ރައްޔިތުން (އެންމެން) ޙިއްޞާވާ ވެރިކަމަކަށް ކިޔާ ނަމެކެވެ. ރައްޔިތުން ޝާމިލުވާ، ރައްޔިތުންގެ މަންދޫބުންގެ ޙިއްޞާ އޮންނަ ވެރިކަމަކަށް ކިޔާ ނަމެކެވެ. އިނގިރޭސިބަހުން ކިޔާ ރިޕަބްލިކް މި ލަފުޒުގެ އަޞްލު އައިސްފައި ވަނީވެސް ހަމަ މިފަދަ ގޮތަކަށެވެ. ޢާއްމުންނާ ބެހޭ އެއްޗެއް ނުވަތަ ކަންތައްތަކުގެ މާނައިގައެވެ. ރައްޔިތުން ތަމްސީލުކުރާ ވެރިކަމުގެ މާނައިގައެވެ. އެ ވެރިކަމެއްގައި ޝަހެންޝާހަކު ނުވަތަ ރަސްކަލަކު ނެތި ރައްޔިތުން (ވޯޓަކުން) އިންތިޚާބުކުރާ ވެރިޔަކު ވެރިކަން ހިންގާ ވެރިކަމުގެ ނިޒާމަށް ކިޔާ ނަމެއްގެ ގޮތުގައެވެ. ވީމާ ރަސްކަމާ ޚިލާފަށް ޖުމްހޫރިއްޔަތަކީ ރައްޔިތުންގެ އެންމެން (ކޮންމެވެސް މިންވަރަކަށް) ޙިއްސާވާ ވެރިކަމެކެވެ. ކަތިލީ ޖުހާގެ ގެރިކަމުގައިވާ ނަމަ، ޖުހާއަށް މަސްކޮޅެއް ލިބެންވާނެއެވެ!\n9 ނޮވެމްބަރު 20146 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 5050\nސުރުޚީއަކަށް އަޅުގަނޑު މި ޚިޔާރު ކުރީ، މެދު އިރުމަތީގައި، އަރަބީންގެ ތެރޭގައި ވަރަށް މަޝްހޫރު ހަރުބަހެކެވެ. އެމީހަކު ކުރާ މަސައްކަތެއްގެ ފޮނި މީރުކަން، ނުވަތަ އެމީހެއްގެ ގައުމު މަޝްހޫރުކަން ހޯދާފައިވާ އެއްޗެއް، ނުވަތަ ކަމެއްގެ ރާހަތެއް އެތަންތަނުގެ އާންމު ރައްޔިތުންނަށްވެސް ކުރަންވާނޭ ކަމަށް ބުނާ ބުނުމެކެވެ.\nކީރިތި ޤުރްއާން ކިޔައިލުމުން ޔަޤީންވަނީ އެ ފޮތަކީ އިންސާނީ މަސައްކަތެއް ނޫންކަމެވެ.\n8 ނޮވެމްބަރު 20141 ޚިޔާލުޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 2641\nއަޅުގަނޑު އިސްލާމްވީ ކީއްވެ؟\n— ———————- ޑޮކްޓަރ ގެރީމިލަރ\nޕްރޮފެސަރ ޑޮކްޓަރ ގެރީމިލަރ (Dr. Gary Miller) އަކީ ކުރީގެ މިޝަނަރީއެކެވެ. އޭނާއަކީ ކްރިސްޓިއަން ޢިލްމުވެރީންގެ ތެރެއިން މަތީ ދަރަޖައިގެ ޢާލިމެކެވެ. ޚާއްޞަކޮށް ފޮތަށް ލޯބިކުރެއްވުމާއި މަޢުލޫމާތުގެ މުއްސަނދިކަމުގެ ލާމަސީލު މިސާލެކެވެ. އޭނާއަކީ ކެނެޑާގައި ވަރަށް މަޝްހޫރު މެތަމެޓީޝަނެކެވެ. އާދެ، އަލްޖިބްރާގެ ޢާލިމެކެވެ. ތިއޮލޮޖީގެ މާހިރެކެވެ. މަންޠިޤީ ޢިލްމުވެރިޔެކެވެ. އެމެރިކާއާއި ކެނެޑާގައި އޭނާ މަޝްހޫރުވެވަޑައިގެންފައި އޮތީ ކްރިސްޓިއަން ދީނަށް ގޮވައިލެއްވުމުގައި ވަރަށް ބުރަކޮށް މަސައްކަތްކުރައްވާ ބޭފުޅެއްގެ ގޮތުގައެވެ. އަރަހުށި މާތްﷲ އޭނާގެ ހިތްޕުޅު އިސްލާމްދީނަށްޓަކައި ތަނަވަސްކޮށްދެއްވިއެވެ. ކްރިސްޓިއަނިޓީގެ އަނދިރި ބިންގަރާހުގެ ދަތުރުވެރިޔާ މާތްﷲ ގެ ރަޙުމަތްފުޅުން ބަދަލުވެގެންދިޔައީ އިސްލާމްދީނަށް ގޮވައިލައްވާ އެދީނުގެ ޚާދިމަކަށެވެ. އޭނާވަނީ ޙަޤީޤީ އީމާންކަމަކީ ކޮބައިކަން އޮޅުންފިލުވައިގަނެވޭނެ މިންގަނޑުތަކެއް އެކަށަ އަޅުއްވައިފައެވެ. ޙައްޤު ހޯދުމަށްޓަކައި ކުރާ މަސައްކަތުގައި ރަނގަޅު މިސްރާބު ހޯދާނެ ވަރަށް ސާދާ އެކަމަކު ޢަމަލީ އުޞޫލުތަކެއް ދައްކަވައިފައެވެ. ދިވެހިބަހުގައި ބެލްޓު އެޅުވުން\n8 ނޮވެމްބަރު 2014ބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 277\nޢަބްދުލްޢަޒީޒު ޖަމާލު އަބޫބަކުރު1960 ގެ ކުރީކޮޅު ރާއްޖެއަށް އިނގިރޭސި ތަޢުލީމު ތަޢާރުފުވުމާއެކު، ދިވެހި ބަހަކީ މުހިއްމު ބަހެއް ނޫންކަމުގެ އިޙުސާސް ދިވެހީންގެ ހިތްތަކަށް ވެއްދޭތޯ މަސައްކަތްކުރެވިފައިވެއެވެ. މި ދުވަސްވަރު ދިވެހި ބަހަށް ދެވޭ ސަމާލުކަން ކުޑަވިއެވެ. އަދި އިނގިރޭސިބަސް އެނގުމަކީ މީހާގެ މަތިވެރިކަން ހާމަވާ ކަމެއްކަމަށް ގަބޫލުކުރެވެން ފެށުނެވެ. ދިވެހީން ދިވެހިބަސް އިހުމާޅުކޮށްލައިފި ނަމަ އެ ބަހާ އަޅައިލާނެ ބަޔަކު ނުތިބޭނެކަން އޭރަކު ވިސްނައިގަންނާކަށް ނޭނގުނެވެ. ނަތީޖާއެއްގެ ގޮތުން އެ ދުވަސްވަރު ގެޔަކަށް ނަމެއް ކިޔަސް އިނގިރޭސި ނަމެއް ކިޔުމަކީ ފަޚުރެއްކަމުގައި ދިވެހިން ދުށްޓެވެ.\nކޮންމެއަކަސް ރާއްޖޭގައި އިނގިރޭސި ތަޢުލީމު ޢާއްމުވެ، ޒުވާނުން އިނގިރޭސި ބަހަށް އަހުލުވެރިވެ އިނގިރޭސި ބަހަށް ދޯޅު ވުމުގެ ސަބަބުން ދިވެހި ބަހުގެ ތެރެއަށް އިނގިރޭސި ބަހުގެ ނުފޫޒު ފޯރަމުން ދެއެވެ. މިހެން ދިމާވާން މެދުވެރިވި ސަބަބުތައް ބައިވަރެވެ. އިނގިރޭސި ބަހުގެ ވަސީލަތުން ތައުލީމު ޙާޞިލުކުރި ދިވެހިން ރާއްޖެއިން ބޭރުން މަތީ ތަޢުލީމު ޙާޞިލުކުރުމަށްފަހު ރާއްޖެ އައިސް ޤައުމުގައި އިސް މަޤާމުތައް އަދާކުރިއިރު އެފަދަ މީހުންނަށް ދިވެހިބަސް އެނގެނީ ކިހާ ވަރަކަށްތޯ ބަލައެއް ނުލެވުނެވެ. މިފަދަ ފަރާތްތަކަށް ދިވެހި ބަހުން ޚިޔާލާއި ޝުޢޫރު ފާޅުކުރުމަށް އުނދަގޫވެއްޖެ ހިނދު އެއީ ދިވެހިބަހުގެ ފަޤީރުކަންކަމުގައި ނިންމަން ފެށުނެވެ. އެއީ މުޖްތަމަޢުގައި އެފަދަ މީހުންގެ ބަސް ވިކެން ފެށުމުން ދިމާވި ކަމެއްކަމަށް ގަބޫލުކުރެވެ އެވެ. ނަތީޖާއެއްގެ ގޮތުން ދިވެހި ބަހުގެ ބައެއް ހަމަތައް ގެއްލި، ދިވެހި ބަހާއި ބީރައްޓެހި ހަމަތައް ދިވެހިބަހުގެ ތެރެއަށް ވަންނަމުން ދިޔައެވެ. އެބަދެއެވެ. މި ގޮތުން ހަނދާނަށް އަންނަ ބައެއް ކަންތައް މިތާނގައި ފާހަގަކޮށްލާނަމެވެ.1- ވިލޭރޭ ގެ ބަދަލުގައި ދުވަހުގެ ރެޔަށް ބަދަލުވުން:\nއިސްލާމީ އުޞޫލުންނާއި ދިވެހި ސަގާފަތުގައި އޮތް ގޮތުން ދިވެހިން ޤަބޫލުކޮށް އުޅުނީ ރޭދުވާ ދައުރުވުމުގައި ކުރިން އަންނަނީ ރޭގަނޑުކަމުގައެވެ. ކިޔައި އުޅުނީވެސް ރޭވެ އަލި ވިލެނީއެވެ. އަލިވިލި ރޭވަނީއްޔޭ ކިޔައެއް ނޫޅެއެވެ. ރަމަޟާންމަހު ހަނދު ފެނުމުން އެއީ ރަމަޟާން މަހުގެ ފުރަތަމަ ރޭކަމަށްކަނޑައަޅަމުއެވެ. ޖެހިގެން އަންނަ ދުވަހަކީ ރަމަޟާން މަހުގެ ފުރަތަމަ ދުވަހެވެ. ޢީދު ދުވަސް ވެސް އަންނަނީ ޢީދުވިލޭރެއަށް ފަހުގައެވެ. ހަފުތާގެ ދުވަސްތަކަށް ބަލާއިރުވެސް ހުކުރު ހޯމަވިލޭރެއަށް ގޭގޭގައި ޞަލަވާތް ކިޔަވައި ހަދަމުއެވެ. ދުވަސް އަންނަނީ ފަހުންނެވެ. އެހެންވީމާ އިސްލާމީ ދިވެހި ސަގާފަތުގައި ދުވާލަށްވުރެ ކުރިން އަންނަނީ ރޭގަނޑެވެ. ނަމަވެސް މި އުޞޫލު ދޫކޮށްލެވި ހޯމަދުވަހުގެ ރޭ، އަންގާރަ ދުވަހުގެ ރޭ ކިޔުން މިހާރު ޢާއްމުވެއްޖެއެވެ. މިއީ ދިވެހި ބަހުގައި މިހިރަ މުއްސަނދިކަން އިޙްސާސް ނުކުރެވޭ ބަޔެއްގެ ބަސް މުޖްތަމަޢުގައި ވިކެން ފެށުމުން ދިމާވި ގޮތެއްކަމަށް އަޅުގަނޑު ދަންނަވާހިތްވެއެވެ.\nއިނގިރޭސި ބަހުގައި ހަޤީޤަތުގައި ރޭގަނޑާއި ދުވާލު ވަކިކޮށްފައެއް ނޯވެއެވެ. ރޭނގަނޑު 12 ޖެހީމާ އެއީ މޯރނިންގ (ހެނދުނު) ވީއެވެ. އެކަމަކު އަޅުގަނޑުމެން ކިޔަނީ އެއީ މެންދަމެވެ. މިއީ ތަފާތު ސަގާފަތްތަކުގައި ހުންނަ ތަފާތެވެ. އިނގިރޭސި ސަގާފަތަށް އެ ގޮތް ރަނގަޅެވެ. މައްސަލައަކީ ދިވެހިންނަށް ދިވެހި ސަގާފަތް ދޫކޮށްލެވޭ ކަމެވެ. ވީމާ، ހޮނިހިރު ދުވަހުގެރޭ ކިޔުމުގެ ބަދަލުގައި އާދީއްތަވިލޭރޭ، އާދީއްތަ ދުވަހުގެރޭ ކިޔުމުގެ ބަދަލުގައި ހޯމަވިލޭރޭ، ހޯމަ ދުވަހުގެ ރޭ ކިޔުމުގެ ބަދަލުގައި އަންގާރަވިލޭރޭ، އަންގާރަދުވަހުގެ ރޭ ކިޔުމުގެ ބަދަލުގައި ބުދަވިލޭރޭ، ބުދަދުވަހުގެ ރޭ ކިޔުމުގެ ބަދަލުގައި ބުރާސްފަތިވިލޭރޭ، ބުރާސްފަތި ދުވަހުގެރޭ ކިޔުމުގެ ބަދަލުގައި ހުކުރުވިލޭރޭ، ހުކުރު ދުވަހުގެ ރޭ ކިޔުމުގެ ބަދަލުގައި ހޮނިހިރުވިލޭރޭ އެބަ ކިޔަމުއެވެ. ނަމަވެސް “ދުވަހުގެ ރޭ” އެއީ ބަހުގެ ތެރެއަށް ފަހުން އައި އެއްޗެއް ކަމަށް ގަބޫލުކޮށް “ވިލޭރޭ”ތައް ވެސް ބީވިޔަ ނުދީ ހިފަހައްޓަމާތޯއެވެ؟ ހަމައެކަނި ދިވެހިބަހުގެ މުއްސަނދިކަން ދެމެހެއްޓުމަށް ޓަކައެއް ނޫނެވެ. ދިވެހި ސަގާފަތަށް ޓަކައިވެސްމެއެވެ. އިނގިރޭސި ސަގާފަތަށް އިނގިރޭސިން އިޙުތިރާމްކުރާ ފަދައިން ހިންދީ ސަގާފަތަށް ހިންދީން ލޯބިކުރާ ފަދައިން އިސްލާމީ ދިވެހި ސަގާފަތަށް މި މުސްލިމު ދިވެހި އުންމަތުގެ އެންމެން އިޙުތިރާމްކުރަމާތޯއެވެ.\nދުވަހުގެ ރޭ އެއީ އަލަށް ތަޢާރުފުވި ބަހަކަށް ވާތީ އެ ބަސް ދިވެހިންގެ ތެރޭގައި ގެންގުޅުނަސް ދިވެހިން ކުރިން ގެންގުޅުނު ބަސް ވެސް ދޫކޮށްލައިގެން ވާކަށް ނޯންނާނެއެވެ. ބައެއް ޙާލަތްތަކުގައި ދުވަހުގެ ރޭ ކިޔަން ޖެހުނަސް ހުކުރުވިލޭރޭ ކިޔަން ޖެހޭ ޙާލަތްތަކުގައި ބުރާސްފަތި ދުވަހުގެ ރެޔޭ ކިޔުމުން އެ ރޭގެ ޤަދަރާއި އިޙުތިރާމް ހާމައެއް ނުވެ އެވެ.\nއަޅުގަނޑު ކަންބޮޑުވަނީ އާ ލަފުޒެއް ބަހަށް ވަދެގެންނެއް ނޫނެވެ. އާ ލަފުޒެއް ދިވެހިބަހަށް ވަނުމާއެކު ލަފުޒެއް އުނިކުރެވޭތީއެވެ. އޭރުން ބަހަށް ލިބޭ ކުރިއެރުމެއް ނޯންނާނެ އެވެ. ވީމާ ދިވެހިބަހަށް އާލަފުޒުތައް ވައްދާއިރު ދިވެހިބަހުގައި ކުރިން ހުރި ލަފުޒުތައް ވެސް އެބަ ދަމަހައްޓާންޖެހެއެވެ. އަދި ބަހުގެ ސަގާފަތަށް އިޙްތިރާމު ވެސް ކުރާން އެބަ ޖެހެއެވެ. ބަސް މުއްސަނދިވާނީ އޭރުންނެވެ. ލަފުޒަކަށް ލަފުޒެއް އުނިކުރާ ނަމަ ލިބޭނެ ކުރިއެރުމެއް ނޯންނާނެތީއެވެ.2- އެއްޗަކާ ޙަވާލާ ދިނުމުގެ ބަދަލުގައި އެއްޗަކަށް ޙަވާލާ ދިނުން\nދިވެހިބަހުގައި ޙަވާލާ ދެނީ އެއްޗިއްސަކަށްނޫނެވެ. މީހަކަށް ނޫނެވެ. ކަމަކަށް ނޫނެވެ. އެއްޗިއްސާއެވެ. މީހުނާއެވެ. ކަންކަމާއެވެ. މިސާލަކަށް “ސިޓީއަށް ޙަވާލާދީ ދަންނަވަމެވެ” މިހެން ލިޔެ ކިޔައި ހެދުމަކީ ދިވެހިބަހުގެ އުޞޫލެއް ނޫނެވެ. ދިވެހި ބަހުގައި، ލިޔެ ކިޔައި ހަދަނީ “ސިޓީއާ ޙަވާލާދީ ދަންނަވަމެވެ” މިހެންނެވެ. މިވާހަކަ މިހެން ދަންނަވާއިރު މިކަން ޤަބޫލުފުޅުކުރައްވަން ދަތިފުޅުވާ މިންވަރަށް މިހާރު “ސިޓީއަށް” ޙަވާލާދީފައި ހުންނަކަން އަޅުގަނޑަށްވެސް އެނގެ އެވެ. ނަމަމެސް….. އާދެ! އެއީ ދިވެހި ގޮތެއް ނޫނެވެ. އެއީ… އަނެއްކާވެސް ދަންނަވަން ޖެހެނީ އެއީ އިނގިރޭސި ތަރުޖަމާއެއް ކަމަށެވެ. ވީމާ، މީހުންނާ، އެއްޗިއްސާ، ސިޓީއާ ޙަވާލާދޭން ދަސްކުރަމާ ހިންގަވާށެވެ! ދިވެހިބަހުގެ ސަގާފަތަކީ އެއީއެވެ.3- ވަގުތު ހޭދަކުރުމުގެ ބަދަލުގައި ވަގުތު ނެގުން\nވަގުތުނެގުމަކީ ދިވެހިބަހުގައި ބޭނުންކުރާ ގޮތެއް ނޫނެވެ. ދިވެހިބަހުގައި ވަގުތަކީ ހޭދަކުރާ އެއްޗެކެވެ. ވާ އެއްޗެކެވެ. މިސާލަކަށް “ކިހާ ވަގުތެއް ނަގައިފިހެއްޔެވެ؟” ދިވެހިބަހުގައި މިހެން ކިޔައެއް ނޫޅެއެވެ. މީގެ ބަދަލުގައި ދިވެހިބަހުގައި ބޭނުންކޮށް އުޅެނީ “ކިހާއިރެއް ވެއްޖެހެއްޔެވެ؟” “ކިހާ ވަގުތެއް ހޭދަވެއްޖެހެއްޔެވެ؟” މިފަދަ ކޮތަކަށެވެ.\nއަނެއްކާވެސް ދަންނަވަންޖެހެނީ އިނގިރޭސިބަސް ތަރުޖަމާކޮށްގެން ކޮންމެހެން އެ ގޮތަށް ބޭނުންކުރާކަށް ނުޖެހޭނެޔޭ އެވެ. ދިވެހިބަހަކީވެސް އުޞޫލުތަކަކާއި ހަމަތަކަކާއި ސަގާފަތެއް އޮތް ބަހެކޭ އެވެ. އިނގިރޭސިބަހުން ސިޓީ ލިޔާއިރު އނގިރޭސިބަހުގެ ސަގާފަތާ އެއް ގޮތަށް ޢަމަލުކުރެވދާނެ އެވެ. ދިވެހިބަހުން ލިޔާ ލިޔުންތަކުގައި ބޭނުންކުރުން ރަނގަޅުވާނީ ދިވެހިބަހުގެ ސަގާފަތާ އެއް ގޮތަށެވެ.4- ލަފާކުރާ ޢަދަދު ކިޔުމުގެ އުޞޫލުތައް ދޫކޮށްލުން:\nލަފާކޮށްފައި ޢަދަދު ބަޔާންކުރާއިރު ބޭނުންކޮށްއުޅޭ އުޞޫލުތަކެއް ދިވެހިބަހުގައި ހުރެއެވެ. ތަފާތު ޢަދަދުތަކަށް އަންނަ ތަފާތު ބަދަލާއެކީގައި ތަފާތު ގޮތްގޮތަށެވެ. ހުރިހައި ޢަދަދަކަށް އެއް ގޮތަކަށް “އެއްވަރަކަށް، ދެވަރަކަށް…… ހަވަރަކަށް” ކިޔުމަކީ ދިވެހިބަހުގެ ގޮތެއް ނޫނެވެ. ދިވެހިބަހުގައި ބޭނުންކޮށް އުޅޭ އުޞޫލަކީ، އެކަތި، ދޭތި، ދެތިން އެތި، ތިންހަތަރުއެތި، ފަސްހައެތި، ހައެއްކައެތި، ހަތްވަރަކަށް މީހުން، އަށެއްކަ ފޮތް، ނުވަވަރަކަށް، …… ވިއްސަކަށް…. ތިރީހަކަށް….. ސާޅީހަކަށް….. ފަންސާހަކަށް…… ފަސްދޮޅަހަކަށް، އަށްޑިހަވަރަކަށް، ނުވަދިހަ ވަރަކަށް،…. ސަތޭކައެއްހައި،…. ހާހެއްހައި،…. ލައްކައެއްހައި….. މިލިޔަނެއްހައި،…. މިފަދަ ގޮތްގޮތަށެވެ.ވީމާ ދިވެހިބަހުގެ މިފަދަ މުއްސަނދި ސަގާފަތް ދަސްކޮށް އެޔަށް ޢަމަލުކުރަމާތޯ އެވެ!5- އަންނަ ބަޔަކަށް މަރުޙަބާ ކިޔުމުގެ ބަދަލުގައި ތަނަކަށް ނުވަތަ އެއްޗަކަށް މަރުޙަބާ ކިޔުން:\nދިވެހި ބަހުގެ ސަގާފަތުގައި ހިމެނިގެން މަރުހަބާ ކިޔަނީ ވާހަކަދައްކާ ފަރާތުން ދެވަނަ ފަރާތަށެވެ. ކުރުކޮށްދަންނަވާނަމަ ޕްރޮގްރާމެއް ހުށަހަޅާ ފަރާތުން އެ “ޕްރޮގްރާމަށް މަރުހަބާ” ކިޔުމުގެ ބަދަލުގައި ރަނގަޅު ގޮތަކީ “ޕްރޮގްރާމްގެ ފަރާތުން މަރުޙަބާ” ދެންނެވުމެވެ. އަޅުގަނޑުމެން ރަށެއްގައި ތިއްބައި އެ ރަށަށް ޒިޔާރަތްކުރާ މެހުމާނުންނަށް މަރުޙަބާ ކިޔުމުގެ ބަދަލުގައި އެ ރަށުގައި ތިބެ އެ ރަށަށް މަރުޙަބާ ކިޔުމަކީ އަންނަ މެހުމާނުންނަށް މަރުޙަބާ ކިޔުން ކަމަށް ދިވެހިބަހުގެ ހަމަތަކަށް ބަލާ އިރު ބެލެވޭކަށް ނޯންނާނެ އެވެ. އެހެންވީމާ އެހެން ބަހެއްގެ ސަގާފަތާ އެއް ގޮތަށް އެ ތަރުޖަމާ ދިވެހިބަހުން ދިވެހި ސަގާފަތާ ޚިލާފަށް ބޭނުންކުރުމަކީ ބަހުގެ ސަގާފަތާ ޚިލާފުކަމެއްކަމުގައި ނޫނީ ދެންނެވޭކަށް ނެތެވެ.6- ހިފެހެއްޓުމުގެ ބަދަލުގައި ގަނޑުކުރުން:\nގަނޑުކުރުމަކީ ފިނިގަދަކޮށްގެން، ދިޔާއެއްޗެއް ނުވަތަ މަޑުއެއްޗެއް ހަރުކުރުމެވެ. ނަމަވެސް މިހާރަކަށް އައިސް ބޭންކްގައި ހުންނަ ފައިސާވެސް ގަނޑުކުރާ ވާހަކަ ޚަބަރުތަކުން އިވެއެވެ. ފައިސާ ދޫނުކޮށް ހިފެހެއްޓުމުގެ މާނައިގައެވެ. މިއީ އިނގިރޭސި ލަފުޒެއްގެ ސީދާ ތަރުޖަމާ، އެ ބުނި ބުނުމެއްގެ ޙާލަތަށް ނުވިސްނައި ދިވެހިބަހުން ސީދާ ތަރުޖަމާ ބޭނުންކުރުގެ ނަތީޖާއެވެ.\nބެންކުގައި އޮންނަ އެކައުންޓެއް ނުހިނގާ ގޮތަށް ހިފެހެއްޓުމަކީ “ގަނޑުކުރުން” ކަމަށް މިހާރަކަށް އައިސް ކިޔައެވެ. މީހުން ގަބޫލުވެސް ކުރެއެވެ. ނަމަވެސް އަޅުގަނޑަކަށް މި ގޮތެއް ރީއްޗެއް ނޫނެވެ. އަޅުގަނޑުގެ ނަޒަރުގައި ބެންކެއްގައި މީހަކު ބަހައްޓައިފައި ހުންނަ ފައިސާއެއް ދޫނުކޮށް ބޭންކުން ހިފެހެއްޓުމަކީ ގަނޑުކުރުމެއް ނޫނެވެ. އެއީ ހަމަ “ހިފެހެއްޓުމެވެ.” އިނގިރޭސި ބަހުގައި “ފްރީޒް” ބޭނުންކުރާ ކޮންމެ ތަނަކަށް ގަނޑުކުރުން ބޭނުންކުރާކަށް ނުޖެހެ އެވެ. ބަހަުގެ ސަގާފަތާ ގުޅޭ ކަމެއްވެސް ނޫނެވެ.7- ލީކުވުން ؟\nލީކުވުމުގެ ބަދަލުގައި ދިވެހި ބަހުގައި ވަރަށް ރީތި ލަފުޒެއް އޮވެއެވެ. އެއީ “ނީރުމެވެ” ނީރުމަކީ ދިޔާއެއްޗެއް ފޭދިގެން މަދުމަދުން ނުކުތުމެވެ. އެހެން ނަމަވެސް ނީރާނީ ދިޔާ ތަކެއްޗެކެވެ، ސިއްރުކޮށްފައިވާ ކަމެއް ލީކުވާނީއެއް ނޫނެވެ. ބޭޒާރުވާނީއެވެ. ހާމަވާނީއެވެ. އަދި ފެންމަތިވެސް ވެދާނެއެވެ. ފަޅައިއަރައިވެސް ދާނެ އެވެ.\nތެދުފުޅެކެވެ! “ލީކުވުން” އެއީ އިނގިރޭސިބަހުން އައިސް ދިވެހިބަހަށް ވަދެ ދިވެހިވެފައިވާ ލަފުޒެކެވެ. ނަމަވެސް ކުރިން ވެސް ދިވެހިބަހުގައި އޮތް ލަފުޒު “ނީރުން” އުވައިލުމަށް ފަހު، އިނގިރޭސިބަހުން ގެނެވުނު ލަފުޒު އެކަނި ބޭނުންކުރާނަމަ ބަހަށް އެ ލިބެނީ މުއްސަނދިކަމެއް ތޯ އެވެ؟ ލީކުވުމަކީ މަޒާޒީ ގޮތުން ސިއްރެއް ބޭޒާރުވުން ކަމަށް ބެލެވެ އެވެ. ނަމަވެސް އަޅުގަނޑުގެ ނުކުތާ އަކީ އިނގިރޭސިބަހުގައި “ލީކް” ބޭނުންކުރާ ކޮންމެ ތަނެއްގައި ދިވެހިބަހުން “ލީކުވުން” ބޭނުންކުރާކަށް ނުޖެހެޔޭ ދަންނަވައިލުމެވެ. އަދި ދިވެހިބަހުގައި ކުރިއްސުރެ އޮތް “ނީރުން” ވެސް އެއްލައިނުލައްވައި ބޭނުންފުޅުކުރެއްވުން ކީއްތޯއޭ ދަންނަވައިލުމެވެ.8- ބެލްޓް:\nއުނގަނޑުގައި އަޅާ ކަމަރާއި އިންޖީނުގައި ހުންނަ ދިއުޅިއާއި ބައެއް ކަހަލަ އެއްޗިހީގައި އަޅުވައިފައި ހުންނަ ބަންދު ފަދަ ހުރިހާ އެއްޗަކަށްވެސް އިނގިރޭސި ބަހުގައި belt ކީ ކަމުގައި ވިޔަސް އަޅުގަނޑުމެން ބޭނުންކުރަމުން އައި ބައިވަރު ލަފުޒުތަކެއް ދޫކޮށް ހަމަ އެކަނި އެންމެ ލަފުޒެއް ބަލައިގަތުމަކީ ބަހަށް ލިބޭ އުނިކަމެކެވެ. ވީމާ ކަމަރާއި ބަންދާއި ދިއުޅިއާއި މިފަދަ ގިނަ ލަފުޒުތައް ދޫކޮށް އެ ހުރިހައި ލަފުޒެއްގެ ބަދަލުގައި ދިވެހިބަހުގައި “ބެލްޓު” އަޅުވާކަށް ނުވާނެ އެވެ.\nމިފަދަ ކިތަންމެ މިސާލުތަކެއް ހުންނާނެއެވެ. މި ކަންކަން ފާހަގަކޮށްލަން އަޅުގަނޑު ބޭނުންވީ އެހެން ބަހެއްގެ ނުފޫޒުގެ ސަބަބުން ބަހުގައި ހުރި މުއްސަނދިކަން ގެއްލުނަ ނުދިނުމަށް ތިޔަ ހުރިހާ ބޭފުޅުންވެސް މަސައްކަތްކޮށްދެއްވާށޭ ދަންނަވައިލުމަށް ޓަކައެވެ. ——————- މުފައްކިރުންގެ ފިކުރު: ދީންވެރި މުޖުތަމަޢަކަށް\n7 ނޮވެމްބަރު 2014މުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 1883\nއިބްރާހީމް މާހިރު އައްޝައިޚް މުޙައްމަދު އަލްޣަޒާލީ\n“ދީނީ ފިކުރުގެ” އަހުލުވެރިންނަށް ކުރެވޭ ކުށްތަކުގެ ފައިދާނަގައި މާއްދީ ފިކުރުގެ ޖަމާޢަތްތަކުން ރައްޔިތުންގެ ހިތްތަކުން ޖާގަ ހޯދައެވެ. ޢާއްމުންގެ މައްސަލަތަކަށް އަވަސް ޙައްލުތައް ހޯދައިދިނުމަށް އެމީހުން މަސައްކަތް ކުރެތެވެ. ދީނީ ފިކުރުގެ ބައެއް މީހުން ކަންކަން ބޮޑުކޮށް އުނދަގޫ ކުރިމަތި ކުރުވައެވެ. ޢާއްމުންގެ އިޙްސާސް ދެނެގަތުމުގައި އެފަދަ މީހުންގެ ސިކުޑިތައް ކޮށްޓެވެ.\n“ޔަމްޔަމް” ޕްރޮގްރާމް ބެލުމަށްފަހު……\n7 ނޮވެމްބަރު 20142 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 2721\nކުޑަކުދީންނަށް ކައްކަން ދަސްކޮށްދޭ ޚާއްޞަ ޕްރޮގްރާމް (“ޔަމްޔަމް”) ބަލަން ގޭގައި ގިނަ ބަޔަކު ތިއްބެވެ. ކުޑަކުދީންނާއި ބޮޑެތި މީހުންނެވެ. އެކި ޢުމުރުގެ މީހުންނެވެ. އަޅުގަނޑު ވެސް ބަލަން އިނީމެވެ. ނަމަވެސް ހިތާމައާއި މާފާއެކު ދަންނަވަންޖެހެނީ ޕްރޮގްރާމް ބަލަން ތިބި އަޅުގަނޑުމެންނަށް (ހަމަ އެކަކަށް) އެ ތައްޔާރުކުރާނެ ގޮތެއް ނޭނގުނޭ އެވެ.\n7 ނޮވެމްބަރު 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 1707\nލިޔުއްވީ: އައްޝައިޚް މުޙައްމަދު ޢިޔާޟު ޢަބްދުއްލަތީފް\nހަފްތާގެ އެހެނިހެން ދުވަސްތަކާއި ޚިލާފަށް ހުކުރު ދުވަހަށް ޚާއްޞަ ކަންތައްތަކާއި މާތް ކަމެއް ވަނީ ލިބިގެންނެވެ. މާތް ﷲ ރުއްސުންލެއްވި އަބޫ ހުރައިރާ ރަޟިޔަﷲ ޢަންހު- ގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. (أَضَلَّ اللَّهُ عَنْ الْجُمُعَةِ مَنْ كَانَ قَبْلَنَا ، فَكَانَ لِلْيَهُودِ يَوْمُ السَّبْتِ ، وَكَانَ لِلنَّصَارَى يَوْمُ الأَحَدِ ، فَجَاءَ اللَّهُ بِنَا فَهَدَانَا اللَّهُ لِيَوْمِ الْجُمُعَةِ ) رواه مسلم މާނައަކީ: “އަހަރުމެންގެ ކުރީގެ އުއްމަތްތަކުގެ މީސްތަކުން ހުކުރުދުވަހާއި މެދުގައި ޣާފިލުވީއެވެ. ޔަހޫދީންނަށް ހޮނިހިރު ދުވަސް ދެއްވިއެވެ. ނަޞާރާއިންނަށް އާދީއްތަ ދުވަސް ދެއްވިއެވެ. އަހަރުމެންނަށް ހުކުރުދުވަހުގެ ހިޔާތާއި މާތް ކަން ދެއްވިއެވެ”.\nދިވެހިންގެ މަސްވެރިކަމަށް ނަޒަރެއް….!\n6 ނޮވެމްބަރު 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2355\nދިވެހި މަސްވެރިކަން އެއީ ދިވެހިންގެ ޚާއްޞަ މަސައްކަތެއް ދިވެހި ކާބަފައިންގެނެސްދިން ދިވެހި ވަންތަ މަސައްކަތެއް\nފަޚުރުވެރި ޖޯޝާއެކީ އިހުގައި އެވޭލާ ކާބަފައިން ގަދައަޅާ ކުރަމުން އެއީ ގެންދިޔަ މުރާލި މަސައްކަތެއް\n5 ނޮވެމްބަރު 20142 ޚިޔާލުޙަޤީޤަތް, ޢާއްމުބައިއެޑްމިން\nކިޔާފައިވާ ޢަދަދު: 1922\n“ކަލޭ އަހަރެންގެ ގަޔަށް ބަޑިޖެހިއަސް މަރެއް ނުވާނެ. ﷲ ފުރާނަ ގެންދަވަން ހުރިއްޔާ ގެންދަވާނެ.”\nއަޙްމަދު ނާފިޢު، ބ.ދަރަވަންދޫ


Rayyithun Goas Kurumu Ge Niyatheh Nei, Maafah Edhen: Zakariyyaa - Vaguthu\nރައްޔިތުން ގޯސް ކުރުމުގެ ނިޔަތެއް ނެތް، މައާފަށް އެދެން: ޒަކަރިއްޔާ\nނިރުބަވެރި ހަމަލާއެއް އަންނަން އުޅޭ ކަމުގެ މައުލޫމާތު ރައްޔިތުންނަށް ނޭނގި އޮތީ ކީއްވެ ކަމުގެ ސުވާލު އުފެއްދެވީ އެއްވެސް ހާލަތެއްގައި ދިވެހި ރައްޔިތުން ގޯސް ކުރުމުގެ ނިޔަތުގައި ނޫން ކަމަށާއި ދެކެވުނު ވާހަކަތަކަށް މައާފަށް އެދިވަޑައިގަންނަވާ ކަމަށް އެމްއެންޑީއެފްގެ ބްރިގޭޑިއާ ޖެނެރަލް ޒަކަރިއްޔާ މަންސޫރު ވިދާޅުވެއްޖެއެވެ.\nރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ހަމަލާ ދިން މައްސަލައިގައި ސިފައިންގެ ތަހުގީގާއި ފިޔަވަޅުތައް ސާފުކޮށްދޭން ބޭއްވި ނޫސްވެރިންގެ ބައްދަލުވުމުގައި ޒަކަރިއްޔާ ވަނީ މިފަދަ ކަމެއް ކުރަން އުޅޭ ކަން އެއްވެސް ރައްޔިތަކަށް ނޭނގެނީތޯ ސުވާލު ކުރައްވައިފައެވެ. މިކަމާ ގުޅިގެން ކަމުގެ ޒިންމާ "ރައްޔިތުންނަށް" ދޫކޮށްލީ ކަމަށް ބުނެ ގިނަ ބަޔަކު ދަނީ އެ ވާހަކައަށް ފާޑުކިޔަމުންނެވެ.\nޒަކަރިއްޔާ "ވަގުތު" އާ ވާހަކަ ދައްކަވަމުން ވިދާޅުވީ އެ ސުވާލު އުފެއްދެވުމުގެ އޭނާގެ ނިޔަތަކީ އެއްވެސް ހާލަތެއްގައި ދިވެހި ރައްޔިތުން ބަދުނާމު ކުރުން ނޫން ކަމަށެވެ. އަދި އޭނާ ރައްޔިތުންނަށް ދޭން ބޭނުންވި މެސެޖަކީ ވެސް މި ދަނޑިވަަޅަކީ ބަދުނާމު ކުރަންވީ ކޮން އިދާރާއެއް ކަން ބެލުން ނޫން ކަމުގައި ޒަކަރިއްޔާ ވިދާޅުވިއެވެ.\n"އަސްލު ބުނި އަޅުގަނޑުގެ އެ މެސެޖަކީ ރައްޔިތުން ހޭލުންތެރިކޮށްދިނުން. އެއްވެސް ކަމެއްގައި އެއްވެސް ބަޔަކު ބްލޭމް ކުރަން، ޚާއްސަކޮށް ރައްޔިތުން ބްލޭމް ކުރަން އަޅުގަނޑު ބޭނުމެއް ނޫން، އެހެން ވިޔަސް އަޅުގަނޑުގެ އެ ސްޓޭޓްމަންޓްގައި ގޯހެއް އޮތް ނަމަ ވަރަށް ބޮޑަށް މައާފަށް އެދެން،" ޒަކަރިއްޔާ ވިދާޅުވިއެވެ.\nއެ ނޫސްވެރިންގެ ބައްދަލުވުމުގައި ވެސް ޒަކަރިއްޔާ ވަނީ މި ހާދިސާ ހިނގައި ދިޔައީ އިންޓެލްގެ ފެއިލިއާއަކުން ނުވަތަ މުއައްސަސާގެ އިސްވެރިންގެ ފެއިލްވުމަކުން ކަމަށް ދެކެވޭ ވާހަކަތަކާ ގުޅިގެން ވާހަކަ ދައްކަވައިފައެވެ. ޒަކަރިއްޔާ ވިދާޅުވީ "ބްލޭމް ގޭމް" އަކަށް ދިއުމުގެ ކުރިން އެންމެން އެކަތިގަނޑަކަށްވެެގެން އެއްބައިވަންތަކަން އިސްކޮށްގެން މަސައްކަތްކުރަން ޖެހޭ ކަމަށެވެ.\nމެއި 8, 2021 21:52\nމީހުން ދެންމިކަމާ ވަރަށް ޒަކަރިއްޔާއަށް މަލާމަތްކުރާނެ.... އެކަމަކުވެސް ޒަކަރިއްޔާ މާފަށް އެދުނީމަ ވަރަށް ރަނގަޅު ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ👏👏👏\nމެއި 8, 2021 21:54\nއަވަހަށް އިސްތިއުފާދީފަ ގެއަށްދޭ.\nއައްލާ ގެ އިބުރާ\nމާ މޮޅު އެއްޗެހި ކިޔަން އުޅެނިކޮށް ވާނުވާ މެސެޖެއް ދެވުނީ ދޯ؟\nމެއި 8, 2021 22:06\nޒަކަރިއްޔާ އާއި އަޅުގަނޑައި މަދު ފަހަރެއްގެ މަތިން ބައްދަލުވި. އެމަނިކުފާނަކީ ވަރަށް ގައުމީ ޖޯޝް އަދި ހިތްވަރު ހުންނަ ބޭފުޅެއް.\nޒަކަރިއްޔާގެ ވާހަކަފުޅުން އަޅުގަނޑަށް ނެގުނީ ތަފާތު މެސެޖެއް. އެއީ އެހާ ބޮޑުކަމެއް ރާވައި ހިންގި އިރު އިންޓެލިޖެންސަށް ނޭނގުމުގެ ސުވާލު އުފެދިފައި އޮތުމުން އަދި އެފަދަ ބޮޑުކަމެއް ހިންގި އިރު އެކަމުގައި ވާގިވެރިވި ބަޔަކުވެސް ތިބޭނެތީ އަދި ލާއިންސާނީ ކަމެއް ކުރުމުގައި ފަސްނުޖެހި ކޮށްފައި އޮތުމުން ލިބުނު ޝޮކެއްގެ ވާހަކަ.\nދެން އަޅުގަނޑު މިހެން ބުނެގެން އަޅުގަނޑު ނޮޅާލާނީކީ ނޫން. ޒަކަރިއްޔާއަކީ އަހަރެންނާއި ތިމާގެ މީހެއް ނުވަތަ ރައްޓިއްސެއްވެސް ނޫން.\nމެއި 9, 2021 03:43\nޒަކިއްޓެއާށް މާފުކޮަށްފިން... ދެންވެސް ހާލަތަށް ބަލާތި އެއްޗެއް ބުނުމުގެ ކުރިން\nމެއި 8, 2021 22:08\nމެއި 8, 2021 22:18\nޒަކަރިއްޔާ އަގަމަޑުންލައިގެން ހުރެވޭތޯބައްލަވާ! އަތޮ މީހެއްހެއްގެ ފައާރާތުން ދޭ ނަސޭހަތެއް!\nތީގެން ވެސް އިނގެނީ ކަލޭމެންގެ އެއްވެސް ޕްރޮފެށަނަލް ކަމެއް ނެތް ކަން...އަދިވެސް މޭމަތި ފުރުން ދެކަ ކުލަބަރި ޖަހާލާ!\nމެއި 8, 2021 22:24\nތިއަށްވުރެ ތި މަގާމަށް ގާބިލް މީހުން އެބަތިބި މި ރާއްޖޭގަ.. ފަރުދީ ޒިންމާ އަދާ ކުރާށޭ ކިޔައިގެން ހުރިހާ ކަމެއް ކަނޑަނީ ރައްޔިތުން ބޮލަށް މި ސަރުކާރުންވެސް... ކޮބާ ލަދު.. ރައްޔިތުންގެ ފައިސާއިން މުސާރަ ދީފަ ރީތި ޔުނީފޯމު އަޅުވާފަ ތިބޭއިރު ރައްޔިތުން ނުބައިކުރަނީ މި..\nމެއި 8, 2021 22:26\nބޭފުޅާ ކުފޫ ހަމައެއް ނުވޭ ދެއްތޯ މިހާރު ތި މަޤާމަކަށް.؟؟ . ވ ރަނގަޅުވާނެ މިބޭފުޅާ ޅ.މަޑިވަރުގަ ކާށި ހޮވާ ވިއްކަން ބެހެއޓެވިއްޔާ..\nމެއި 8, 2021 22:29\nޢެފަދަ އިބާރާތަކުން ރައްޔަތުންނަށް އަމާޒުކޮށް ބަހެއް ބުނެވުނީ ކީއްވެގެންބާ؟ ކޮންޓްރޯލުން ނެއްޓުނީބާ؟ ޙަގީގަތުގައި އެފަދަ މަތީ މަގާމެއްގައި ހުންނެވި ބޭފުޅަކު އެހެން ވިދާޅުވުމަކި އިސްތިއުފާ ދޭންޖެހޭ ފަދަ ކަމެއްކަމަށް ދެކެމެވެ.\nމެއި 8, 2021 22:39\nތިވާގޮތކީ ވެ ރިމީހާ ރުއްސަން ހު ރިހާކަމަކަށް ޔެ ސްސަ ރ ކިޔަން ހަދާގެން އަގައޮޅެނީ ، މިމީހުންނަށް ނޭނގޭ ރައްޔިތުންގެ ފައިސާއިން ކަމެއް މި މުސާ ރަދެނީ\nމެއި 8, 2021 22:43\nމިހާރު ރައްޔިތުން ތިބީ ފޫހިވެފައި މުޖްރިމުން ހީރޯންގެ ގޮތުގައި ދޫވެފައި ތިބީމަ އަދަބެއް ނުދެވޭތީ އަދުލްއިންސާފެއްނެތީމަ\nމެއި 8, 2021 22:49\nނެގެޓިވް ކޮމެންޓް ކުރުމުގެ ބަދަލުގައި އެބޭފުޅުން އެކުރައްވާ ގައުމީ ޚިދުމަތުގެ އަގު ވަޒަން ކުރައްވާ...\n30 އެތަކެއް އަހަރު އެފަދަ ޚިދު،ތެއްގައި ދެމިހުރެވޭނީ ވަރަށް ސާބިތުކަމާއެކު ގިނަ ގުނަ މަސައްކަތް ކުރައްވާ ކާމިޔާބީތަކެއް ހާސިލުކޮށްފައި ވުމުންކަން ކަށަވަރު\nމިއަށްވުރެ ކުރިއަރާފައިވާ އަދި ވަސީލަތްތައް ގިނަ ގައުމު ތަކުގައިވެސް މިފަދަ ހިތާމަވެރި ހާދިސާތައް ހިނގާ...\nއެބޭފުޅުން އެކުރައްވާ މަސައްކަތައް ބަލައިގަތުމަކީ މިފަދަ ކަންކަން ދެވަނަ ފަހަރަށް ތަކުރާރު ވިޔަ ނުދިނުމަށް އެބޭފުޅުން ކުރައްވާ މަސައްކަތަށް ދެވޭނެ ހިތްވަރެއް...\nގައުމީ ޚިދުމަތެއް ކުރައްވާނަމަ އެކަންވެސް ފާހަގަ ކުރާނަން. އެކަމަކު މާރިޔާގެ "ފިދަނަ"ތަކަށް ގައުމީ ޚިދުމަތެއް ނުކުރެވިގެން އޭގެ އަހުވަ ބޭލީ އެއްވެސް ކުށެއްނެތް ދިވެހީންނަށް.\nމެއި 8, 2021 22:55\nތެދުވެރި ބޭފުޅަށް އިޙްތިރާމްކުރަން\nމެއި 8, 2021 23:03\nރައްޔިތުން ކަންބޮޑުވާ ކަންކަމުގައި ސުވާލުކުރުމަށް ފުރުސަތުދީ އެފުރުސަތުގެ ބޭނުން ރަނގަޅަށް ނުހިފިމުން ރައްޔިތުން ހިތްހަމައެއްނުޖެހޭނެ އެކަން ޤބޫލުކުރެއްވުމުން ޝުކުރިއްޔާ\nމެއި 8, 2021 23:04\nބޭނުންހާއެއްޗެ ކިޔާފަ މާފުކުރާށޭ ބުނީމާ ކަލެޔައް މާފުކުރާނެ ބައެނޫންމިޔަކީ ކަލޭ ޖަހާ ހާބެރަކައް ނަށާނީ ކަލޭގެ ބައިއަތުމީހުން\nސަކަރިއްޔާ ވިޔަސް އެހެން ބެއްޔާއެއްވިޔަސް އުޅޭނީ އަބަދުވެސް މަ ބޮޑޭވާން އޭރުންތާ މަތީމަގާމުތަކުގައި ހުރިހާ ވެރިކަމެއްގަވެސް ތިބެވޭނީ....\nތިޔަ ހުންނަނީކީ އައު ކަންކަމެއްނޫން ބޭބެމެންނަކަށް...\nމެއި 8, 2021 23:52\nވަޒީފާޔަށް ކުފޫހަމަނުވާކަން އެއިގެން އެނގުނީ. ވީމާ އިސްތިއުފާ ދެއްވުން އެންމެ ރަނގަޅީ. މުޅިގައުމުގެ އިންޓެލިޖެންސް އެއްކޮށް ފެއިލްވީ. ސިފައިންނާއި ފުލުހުންގެ މަތީ ފަންތި އެއްކޮން ބަދަލުވާން ވެއްޖެ. ތިޔަކީ ސިޔާސީ ތަނެއް ނޫން. ގައުމެއްގެ ހިތުވިންދު. ތިމީހުން ފެއިލްވީމަ މުޅިގައުމު އެއްކޮން ފެއިލްވީ. އަސްލު ހިތާމަޔާއެކު ދަންނަވަން ވަނިކުފާނުވެސް ހަމަ ފެއިލްވީ އިނގޭތޯ. ރައްޔިތުން ނާ ބެހޭވެސް ކަމެއް ނޫން ގައުމުގެ ސަލާމަތީ ކަންކަމަކީ. އެހެން ނޫން ތޯ؟\nމެއި 8, 2021 23:59\nއަޅުގަނޑަކީ ވެސް ރައްޔިތު މީހެކެވެ! ޒަކަރިއްޔާ ދެއްކެވި ވާހަކަ ލައިވްކޮށް އަޑުއެހީމެވެ. އެއަކު ގޯހެއް ނެތެވެ. ވަރަށް ސާދާ ބަސްތަކަކުން ޒަކަރިއްޔާގެ ކަންބޮޑުވުންތައް ހާމަކުރެއްވީއެވެ. ކިތަންމެ ރަނގަޅު ވާހަކައެއްވެސް އަނެއްކޮޅަށް ޖަހައި ފިޠުނަ އުފައްދައި އަނެކުން ބަދުނާމު ކުރުމަށް ފޫގަޅާލާފައި އުޅޭބަޔަކު އުޅެއެވެ. ދުޢާ އަކީ ﷲ މިޤައުމު ފިޠުނަވެރިކަމުން ރައްކާތެރި ކުރެއްވެވުމެވެ! އާމީން\nޒަކަރިއްޔާ އެދެއްކި ވާހަކައިން ރައްޔިތުން ބަދުނާމު ނުވޭތޯ އަދިއެއްފަހަރުު އެވާހަކަ އަޑުއަހާލަބަލަ.\nމެއި 9, 2021 00:58\nއަސްލު ޒަކަރިއްޔާ އަށް ވަނީ ވަޒީފާގެ ބިރުވެރިކަން ވަދެފަ އެހެންވެގެން ޖަޒުބާތުގެ އޮއިވަރެއްގައި ރަށްޔަތުންގެބޮލަށް ސުވާލުމާކުތަށް އޮށްސާލީ މިއީ އެއްވެސްހާލެއްގައި ޕުރޮފެސަނަލް މީހަކުދަށްކާނެ ވާހަކައެއްނޫން އިސްތިއުފާދިނުން މުހިއްމު ދަނޑިވަޅުބަލާފަ ވިސްނަވާ.....\nޜައްޔިތުންނަށް ކަންކަން ފެނިގެން ހުއްޓުވާދޭން އެދި އާދޭސް ކުރީމަ މަންސޫރުމެން އަރާ ބުހުތާނު ދޮގުހަދާފަ ކީކޭތޯ ތިކިޔަނީ\nމެއި 9, 2021 03:22\nސިޔާސީ ވެފަ މިވަގުތައް ރަނގަޅީ ވަޒީއިން ވަކިވުން\nމެއި 9, 2021 03:28\nސިޔާސީ ވެފަ މިވަގުތައް ރަނގަޅީ ވަޒީއިން ވަކިވުން މިވަގުތު ސިފައިންގެ އިސްއޮފިސަރުން ތިބީ ގައުމަށާ ރައްޔިތުންނަށް ގައްދާރު ވެފަ. މިހާރު އެމީހުންގެ ގަދަރު ރައްޔިތުން ކުރިމަތީ ގެއްލިއްޖެ.\nމެއި 9, 2021 03:44\nބު ރަދާއޭ!އެންމެ ފު ރަތަމަ ފި ރިހެނަކަށްވާށޭ. ދެން ވާހަކަ ދައްކާށޭ.ޖަޒުބާތުގާ ނުޖެހޭށޭ.މާފަށް އެދުމަކީ ވަ ރަށް ރަގަޚު ސިފައެކޭ.\nމެއި 9, 2021 04:38\nކޮންމެ ކަމެއް ބޮޑު ޑްރާމާއެއް ނޫނީ ކަންތައް ގަނޑަކަށް ރާއްޖޭގައި ވަނީ ކީއްވެތަ؟ އެމެރިކާ ތަންތާގަ ހުރިހާ ރިސޯސްތަކެެއް ހުރެގެން ކަމެއް ހިނގީމަ އެފްބީއައި ތަންތަނުން ތަހުގީގު ކުރާއިރު ޕްރެސް ބްރީފިންތަކުގަ ހަމަ މިސުވާލު ކުރޭ.. އެއްވެސް މީހަކަށް މިކަމުގެ މައުލޫމާތު ނެތްހޭ އެނގިފަ... އެގެންޏާ ހިއްސާ ކުރާށޭ.. އެއީ ޒަކަރިއްޔާވެސް އެބުނި ވާހަކައަކީ.. ފަހަރެއްގައި މިކަންކަން ރާއްޖޭގައި އާވީމަ މާނަ ގޯސްކޮށް ނެގުނީކަމަށް ވެދާނެ. އެހެންވީމަ އަބަދު އިންޑިޔާގެ ޑްރާމާ ސީރީސްތަކާ ކޮރެއާ ޑްރާމަތައް ބެލުމުގެ ބަދަލުގަ ޔޫޓިއުބް އެއްޗިހިން އެފްބީއައި ފައިލްސް ކަހަލަ ރިއަލް ކްރައިމް ޑޮކިއުމެންޓަރީތައްވެސް ދޭތެރެއަކުން ބަލަންވީ. އޭރުން މިކަހަލަ ކަންކަމުގައި ތަންކޮޅެއް ރޯފިލާނެ.\nމެއި 9, 2021 06:54\n"އަސްލު ބުނި އަޅުގަނޑުގެ އެ މެސެޖަކީ ރައްޔިތުން ހޭލުންތެރިކޮށްދިނުން. އެއްވެސް ކަމެއްގައި އެއްވެސް ބަޔަކު ބްލޭމް ކުރަން، ޚާއްސަކޮށް ރައްޔިތުން ބްލޭމް ކުރަން އަޅުގަނޑު ބޭނުމެއް ނޫން، އެހެން ވިޔަސް އަޅުގަނޑުގެ އެ ސްޓޭޓްމަންޓްގައި ގޯހެއް އޮތް ނަމަ ވަރަށް ބޮޑަށް މައާފަށް އެދެން،" ޒަކަރިއްޔާ ވިދާޅުވިއެވެ. "ނަމައޭ" އަދިވެސް ކުށް ގަބޫލެެއނުކުރެވެ އެއްނު. ތިއޮތީ ރައްޔިތުންށް އިހާނެތި ބަހެއް ބުނެވިފަi\nކަލޭމެނާ ޙަވާލު ކުރެވިފައިވާ މަސައްކަތެއް ކަލޭމެންނަށް ނުވެ ފެއިލް ވުން އެއީ ރައްޔިތުންގެ މައްސަލައެއްތަ؟\nމެއި 9, 2021 10:11\nބޭރުމީހަކަށް ތިމަގާމު ދޭންވީއެއް ނު. ހުރިހާ ބޮޑެތި މަގާމު މިހާރު ދެނީ އިގިރޭސިންނަށަަާއި އިންޑިއާ މީހުންނަށް ވިއްޔާ!\nމެއި 11, 2021 11:16\nވާނުވާނޭގި ތައުލީމީ އުރަތްޕެއްވެސް ނެތް.\nމެއި 9, 2021 10:44\nމެއި 10, 2021 15:49\nއެވަރު ކަމެއް ރާވާ އިރު ރައްޔިތުންގެ ތެރޭން ކޮއްމެވެސް ބަޔަކައް އެގިފަ އޮންނާނީ އެކަމުގެ މައުލޫމާތު. ކީއްވެ ރިޕޯޓް ނުކުރީ. އެއީ އަސްލު ބުނަން އުޅުނު އެތި.


M-Faisaa beynun kohggen 3000 rufiyaa libey promotion eh\nއަޟްހާ ޢީދުގެ މުނާސަބަތުގައި، އުރީދޫ އެމް-ފައިސާ ކަސްޓަމަރުންނަށް ހާއްސަ ޕްރޮމޯޝަނެއް ފަށައިފި އެވެ.\nއޮގަސްޓު ތިނެއްގެ ނިޔަލަށް ކުރިއަށްގެންދާ މި ޕްރޮމޯޝަނުގެ ދަށުން މި އޮފާގެ ދަށުން އެމް-ފައިސާ ފައިސާ ވޮލެޓަށް 50 ރުފިޔާ އަށް ވުރެ މަދު ނޫން އަދަދެއްގެ ފައިސާ ޓްރާންސްފާ ކުރާ ފަރާތްތަކުގެ ތެރެއިން ނަސީބުވެރި ތިން ފަރާތަކަށް 3000ރ ލިބޭނެއެވެ.\nމި ޕްރޮމޯޝަނުގެ ނަސީބުވެރި ފަރާތްތަކުގެ މައުލޫމާތު އޯގަސްޓް ފަސް ވަނަ ދުވަހު އިއުލާނު ކުރާނެ ކަމަށް އުރީދޫ އިން ބުންޏެވެ.\nއެމް-ފައިސާ “ސެންޑް މަނީ” ފީޗާ އިން އެއް ވޮލެޓުން އަނެއް ވޮލެޓައް އިތުރު ޗާޖަކާނުލާ ލާރި ޓްރާންސްފާ ކުރެވޭނެއެވެ. ޢީދު ދުވަހުގެ ތަހުނިޔާ އާއިއެކު ދުރުގައި ތިބި އާއިލާގެ މެމްބަރުންނަށް އަދި ރައްޓެހިންނަށް އީދު ހަދިޔާއެއްގެ ގޮތުގައިވެސް އެމްފައިސާ މެދުވެރިކޮށް ފައިސާ ފޮނުވާލެވިދާނެއެވެ.\nއެމް-ފައިސާ މެދުވެރިކޮށް ކައްކާ ގޭހަށް އޯޑަރުކޮށް ފައިސާދެއްކުމާއި އުރީދޫ ބިލްތަކުގެ އިތުރުން ކަރަންޓު އަދި ފެން ބިލަށް ފައިސާ ދެއްކުން، ރެސްޓޯރަންޓްތަކާއި ފިހާރަތަކަށް ފައިސާ ދެއްކުމުގެ އިތުރުން ކެންސާ ސޮސައިޓީ، މޯލްޑިވްސް ޑެފް އެސޯސިއޭޝަން، ކުޑަކުދިންގެ ހިޔާ އަދި ފިޔަވަތި އަށް ފައިސާގެ އެހީތެރިކަން ފޯރުކޮށްދެވޭނެއެވެ.\nބީއެމްއެލް، އެސްބީއައި އަދި އެމްއައިބީ އިންޓަރނެޓް ބޭންކިން މެދުވެރިކޮށް އެމް ފައިސާ ޑިޖިޓަލް ވޮލެޓްއަށް ފައިސާ ޖަމާކުރެވޭނެއެވެ.


(11 ޖުލައި 2021 އާ ގުޅޭ)\n"ތި ދެމީހުން ފަހުން ކީއްކުރީ؟ މަށަށް ކިޔާ ވެސް ނުދެމެންނު... ގެއަށް ދިޔައީ އޭނާއާއެކުތަ؟" ދާލިޔާ ކުއްލިއަކަށް ލައިޒަލްގެ ވާހަކަފެށިއެވެ. އެކަމުން ނީރާއަށް އުނދަގޫވިއެވެ. އޭނާ ކަމެއް އޮޅުންފިލުވާލަން ބޭނުންވީ ކަމާއި ދެމެދުގައި އެއްވެސް ކަމެއް ނުހިނގާއޭ ބުނެ ނީރާ ދޮގު ހެދިއެވެ. ބޭނުންވީ ލައިޒަލްގެ ވާހަކަ ދެއްކުން ހުއްޓާލާށެވެ. އެ ނަން ވެސް ނުކިޔާށެވެ. އެހެންވިޔަސް އޭނާއަކަށް ބެލުން ތިރިއެއް ނުކުރެވުނެވެ. އެ ދެ ލޯ ލައިޒަލްގެ ސޫރައިގެ ސިހުރުގައި ޖެހިފައިވާ ކަހަލައެވެ. އެހެން ދިމާއެއް ބެލުމަށް ޝައުގުވެރިއެއް ނުވިއެވެ.\nލޯ އަޅާލުމާއިއެކު ނުރުހުމުގެ ބެލުމެއް ދެމުން ލައިޒަލްގެ އަތުގެ ތެރެއިން އަތް ދަމައިގަނެ ދުވެ ފިލި ހަނދާން ނީރާގެ ހަނދާނަށް ވެރިވިއެވެ. ދުވަހަކުވެސް ދިމާނުވާ ކަމަކާ ކުރިމަތިވުމުން އެ ހާލަތުގައި ކަންތައް ކުރާނީ ކިހިނެއްކަމެއް ނީރާއަށް އެދުވަހު ނޭނގުނީއެވެ. އިހުނަށްވުރެ އޭނާ ހިމޭންވީ ދެނެވެ. ވަށައިގެން އިވޭ އަޑުތަކާ ދުރަށް މީހަކު އޭނާ ގޮވައިގެން ދިޔަ ފަދައެވެ. އެހިސާބުން އަމިއްލަ ދުނިޔެއަކަށް އޭނާއަށް ވަދެވިއްޖެއެވެ.\n"އެހެންވެތަ؟. އަހަރެން ކަންތައް ކުރި ގޮތުން... އެ ދުވަހު އެހާވަރުން އޭނާ ވާހަކަދައްކާލަން ބޭނުމޭ ބުނީ، ކޮންވާހަކައެއް ބުނަންބާ؟. އެހުރިހާ އިރު އޭނާ މޮޔައެއްހެން ސައިންލޭންގުއޭޖުން ވާހަކަދެއްކިއިރު، އޭނާއަށް ވާހަކަދައްކަން އެނގޭކަން ޔަގީން، ސޮރީއޭ ގައިމުވެސް ބުނި އަޑު އެހިން... އެ އަޑުގައި އެއްވެސް އައިބެއްނެތް، އެއީ ފިރިހެންވަންތަ އަޑެއް. އޭނާ ހީކުރަނީ އަހަންނަކީ މަންމަމަނެއް ކަމައްތަ؟... ލައިޒަލް..."\nއިސްއުފުލާލެވުމާއެކު ނީރާގެ ނަޒަރު ކުއްލިއަކަށް ލައިޒަލް ހޯދާލިއެވެ. މޭޒުކައިރިއަކު އޭނާއެއް ނެތެވެ. ތަނުގެ އެންމެ އިސް ވެރީންނާއި ދަޢުވަތު ދީގެން ގެނެވުނު މެހެމާނުންގެ ތެރެއިން ލައިޒަލް ފެނުނީ ދެނެވެ. ނީރާ ކޮޅުކޮޅަށް ބޯއަނބުރާ މުޅިތަން ހޯދާހެން ހީވެ ދާލިޔާ އޭނާގެ އަތުގައި ކޮއްޓާލީ އެވަގުތެވެ.\n"ކިހިނެއްވީ؟ ކާކު ތި ހޯދަނީ؟ ޕްރިންސް ޗާމިންގްތަ؟" ދާލިޔާ އަތުގެ އިޝާރާތުން އަހާލިއެވެ. އޭނާގެ ފަހު ލަފުޒު އެނގުމާއެކު ނީރާއަށް ދެ ލޯ ބޮޑުކޮށްލެވުނެވެ. އެހާ އަވަހަށް ލައިޒަލްއަށް ނަމެއް ދާލިޔާ ދިނީއެވެ.\n"ޗާމިންގް ވެއްޖެއްޔާ ވަރަށް ދަޅަދައްކާނެ، އެހެންބަލާނަމަ ތި ދިނީ ވަރަށް ގުޅޭ ނަމެއް. ދާލިޔާ އިނދެބަލަ އޭނާއަށް ބަލަން، އަހަރެން ނޫޅެން އޭނާ ނުފެނިގެން."\nމިފަހަރު ވެސް ނީރާ ހާމަކުރީ އަމިއްލަ އިހްސާސްތަކުގެ ދިމާ އިދިކޮޅެވެ. ދާލިޔާ ކައިރިއަށް އައީ ނުލަފާ ހިންޏެކެވެ. ތަނުގައި ހިނގާ ކަންކަމަށް ނީރާގެ ސަމާލުކަން ކުޑަވެފައިވާކަން ދާލިޔާއަށް ފާހަގަވާތާ ކިތަންމެ އިރެކެވެ. އެމީހުން އައިސް މޭޒު ދޮށުގައި އިށީން ފަހުން ނީރާގެ ތަބީއަތަށް ބަދަލުތަކެއް އައިސްފަ އިން ކަހަލައެވެ. މޭޒުމަތީ ހުރި ކުޑަ ފެންފުޅި ކަނޑާލުމާއެކު ކައިރީގަ ހުރި ތަށްޓަށް ފެންފޮދެއް އަޅައި ނީރޯ ބޯލިއެވެ. ދާލިޔާ އިތުރު ވާހަކައެއް ނުދެއްކިއެވެ. އިސްޓޭޖުމަތީ ކުރިޔަށްދިޔަ ހަރަކާތްތަކަށް އޭނާ ގެއްލުނީއެވެ. ބިއްލޫރިތަށީގައި ދެއަތުގެ އިނގިލިތައް ވަށައިލައި އެ ތަށްޓަށް ބަލަން ނީރާ އިނެވެ.\n"ހީ އިޒް ނޮޓް އަ ޕްރިންސް. އެއީ ބްލެކްނައިޓެއް... ހުސް ކަޅުގަ، ޓޯލް، ޑާކް، ސްޓްރޭންޖް، ސްޕެލްބައިންޑިން އައީސް، ބިއުޓިފުލް އެން ގޯޖަސް އެންޑް އަ ޓޯޓަލް މިސްޓްރީ... އަދިކިރިޔާ ކަންނޭނގެ އޭނާގެ ހަގީގީ ކުލަ މިފެންނަނީ." ނީރާގެ ހިތުގެ އަޑު ގަދަވަމުން އައިވަރަކަށް އެ ދޮންމޫނުކޮޅުން މަޑުމަޑު ރަތްކަމެއް ފާޅުވެލައިފިއެވެ.\nއެހާ ވަރަށް ތައްޔާރުވެގެން އައި ނީރާއަށް ޙަފުލާ ނިމިގެން ދިޔައިރު ވީނުވީއެއް ވެސް ނޭނގުނެވެ. މަޖާކުރުމާއި އެކުވެރީންނާއެކު ހީނ ސަމާސާ ކުރުމެއް ވެސް ނެތެވެ. އެންމެންނަށް ކާން ތައްޔާރުކޮށްފައި އޮތްއިރު ނީރާ ހުރީ ގަދައަށް ކާލަން ވެސް ހިތަށް އަރުވައިގެންނެވެ. ނަމަވެސް ތަފާތު އެކި ބާވަތްތައް އަތުރާފައި ހުރި "ބުފޭ" އިން ނީރާ ރަހަބާލީ ފޮނިއެއްޗެހި އަތުރާފައި ހުރިތަނުން އެންމެ ބާވަތަކުން އެތިކޮޅެކެވެ. ކަމެއްކުރުމުގެ ހިތް ކެނޑުނީއެވެ. އަވަހަށް ގެއަށްދާން ނީރާ ބޭނުންވިއެވެ. އީހާނަށް މެސެޖު ކުރުމާއެކު އޭނާ އިނީ ކާރުގައި ކަން އެނގުނެވެ.\nއެކުގައި މަސައްކަތްކުރާ ޓީޗަރުންނާއި އިދާރީ މަސައްކަތްތާއި ދެން ވެސް އެތަނުގައި އުޅޭ ސްޓާފުން ވާހަކައިގަ ޖެހިފައި ތިއްބެވެ. ދާލިޔާ ވެސް ނުކުތުމުގެ ހިޔާލެއް ނުކުރިއެވެ. ގިނަބަކު މާލަމުން އޭރު ނުކުމެއްޖެއެވެ. ފޯނަށް ބަލާލާފައި ދާލިޔާގެ ކައިރީ ދެން ދަނީ ކަމުގައި ނީރާ ބުނެލިއެވެ. ދާލިޔާ ބޯޖަހާލުމުން ނީރާ ހަލުވިކޮށް އައީ މާލަމުގެ ދެފަރާތަށް ހުޅުވާލެވިފައި ހުރި ދޮރުން ނުކުންނާށެވެ. އޭރު ދޮރުކައިރީ ބަޔަކު ތިބިކަން ނީރާއަށް އެނގުނީ ދެ މީހަކު ވާހަކަދައްކާ އަޑު އިވޭތީއެވެ. އެމީހުންނަށް ސަމާލުކަމެއް ނުދީ ނުކުތް ނީރާއަށް ހުއްޓި ބަލާލެވުނީ އެތަނުގައި ތިބި ދެ ފިރިހެނުންގެ ތެރެއިން އެކަކު ގަސްދުގައި އޭނާ ނުކުތް ވަގުތު ކައިރިއަށް ޖެހިލައި އޭނާގެ އަތުގައި ފިރުމާލި ފަދަ އިހްސާސެއް ކުރެވިގެންނެވެ. ނޭވާލާން ހަނދާންނެތުނު ފަދަ ގޮތަކަށް ނީރާއަށް ހުރެވުނީ ދާދި ކައިރީ ހުރީ ލައިޒަލް ވީމައެވެ. އޭނާ ވާހަކަދައްކަން ހުރީ ކިޔާންއާއެވެ. ނީރާ ހުއްޓުމުން ވެސް ލައިޒަލް ބަލައެއް ނުލައެވެ. ނަމަވެސް ކިޔާން ބަލާލީ ކިހިނެއްވީތޯ އަހާލާ ފަދައިންނެވެ. ނީރާއަށް އަދިވެސް އެއްފަހަރު ލައިޒަލްއަށް ބަލާލެވުނެވެ. ދެން ދެފަރާތަށް ބޯހޫރާލައިފިއެވެ. ހަލުވި ފިޔަވަޅުގައި ފާޑަކަށް ދުވަމުން ކަހަލަ ގޮތަކަށް ގޭޓާ ހަމައަށް ނީރާ ނުކުތެވެ. ލައިޒަލްގެ ތުންފަތުން ކިރިޔާ ފާޅުވެލި ފަނޑު ހިނިތުންވުން ނީރާއަށް ނުފެނުނީ އެހެންވެއެވެ. ގޭޓު ކައިރީ މަޑުކޮށްލިއިރު ނީރާއަށް ހުރެވުނީ ކަނާއަތުން ވައަތުގައި ހިފަހައްޓާލައިގެންނެވެ. ފަސްއެނބުރި ބަލާލިއެވެ.\n"އެއީ އެކްސިޑެންޓެއްތަ؟... އެކަމަކު ހީވީ... ހީވީ ގަސްދުގައި އަތްލީހެން..." އަތުގައި ލައިޒަލް ބީހުނު ހިސާބުގައި ފިރުމަން ހުރިއިރު ނީރާގެ ހިތުގައި ވިއެވެ.\nމީހުން މަދުވެފައިވީ ވަގުތު ސީދާ ގޭޓުގެ ކުރިމައްޗަށް މަޑުކޮށްލި ކާރު ފެނި ނީރާ އައެވެ. ކުރީ ސީޓަށް އަރަން ދޮރުހުޅުވާލި ހިނދު ނީރާއަށް ލިބުނީ ހައިރާންކަމެވެ. އީހާން އިނީ ނިކަން ހިނިއައިސްފައެވެ. އޭނާ ލޮލުން އިޝާރާތްކޮށްލީ ފަހަތަށް އެރުމަށެވެ.\n"ސޮރީ އިނގޭ ޑިސްޓާބް ކުރެވުނީމަ." ފަހަތަށް އަރާ ދޮރުފަތް ލައްޕާލުމާއެކު ނީރާ ބުނެލިއެވެ.\n"ނީރާ، މީ ޝީން... ފްރެންޑެއް." އީހާނާއި ޖެހިގެން އިން ޝީން ތާރަފް ކޮށްދިނުމަށް ބުނެލިއެވެ. ނީރާ ހިނިތުންވެލައި ކިހިނެއްހޭ އަހާލިއެވެ.\n"ޝީން އުޅެނީ އަހަރެމެން އުޅޭ ބިލްޑިންގަ... އެންމެން މިދަނީ އެއްތާކަށްނު." ޝީން އެ ކާރުގައި އިނީ ކީއްވެކަން އީހާން ބުނެދޭން އުޅުނު ކަހަލައެވެ. ޒާތެއްގެ ހިންޏެއް އައިސްފަ ނީރާ ބަލަން އިނެވެ. އީހާންގެ ގޮތް ރަނގަޅަށް އޭނާއަށް އެނގޭތީއެވެ. އީހާން ބުނެދޭ ވަރަށްވުރެ އިތުރަށް ޝީންއާ އޮތް ގުޅުން އެނގޭކަމަށް ހަދާން ނީރާ ވެސް ބޭނުންނުވީއެވެ.\nހުޅުމާލެއަށް ދަތުރު ފެށުމާއެކު ނީރާ ހިމޭންވީއެވެ. ފޯނަށް ގެއްލިފައި އިނދެއެވެ. އޭރު އީހާންގެ ކަމަކީ ކާރު ތެރޭ ލޯބީގެ ލަވަ ޝީންއަށް ޖަހާދިނުމެވެ. ބައެއް ފަހަރު އެއިން ލަވައަކަށް ނީރާއަށް "ހޫން" އަޅުވާލެވެއެވެ. ކުރެވޭ އިހްސާސްތަކާއި ލަވައިގެ ރާގާއެކު ގެތެމުން އަންނަ ލަފުޒުތައް ގުޅިގެންދާހެން ހީވާތީއެވެ. ޝީން ފޯރި ހުރީ ހިންދީއާއި ދިވެހި ލަވައަށެވެ. ދޭތެރެއަކުން އޭނާ ލަވައިން ތަންކޮޅެއް ކިޔާލައެވެ. އީހާން ބައިވެރިވެލައެވެ. ދެ މީހުންގެ ބާރު ހިނިގަނޑު އިވިލައެވެ.\n"ޑޭމްޑް...." އިންސްޓަގްރާމްގައި އަތްފުނާ އަޅަމުން ހޯދި އެކައުންޓް ހުޅުވާލި ހިނދު ފެނުނު ފޮޓޯއިން ނީރާގެ ހިތަށް ނުބައި ގޮތެއް ވެގެންދިޔައެވެ. ވަގުތުން ފޯނާ ނަޒަރު ދުރުކޮށްލެވުނެވެ. ބަޔާންކުރާން ނޭނގޭ ފަދަ ޒާތެއްގެ ހޫނުކަމެއް ކޯތާފަތަށް އިހްސާސް ކުރެވުނުހެން ނީރާއަށް ހީވިއެވެ. އަތުގައިވި ލޯލިތަކުގެ ބުޑުން ހިރުވުމެއްގެ އަސަރު ފާޅުވެލި ފަދައިން ނީރާއަށް ވައަތުގައި ކަނާއަތްތިލަ ހާކާލިއެވެ. އަދި ނިކަން އަވަހަށް އީހާނަށް ބަލާލިއެވެ. ނީރާއަށް މިއައިސްގެން އުޅޭ ބަދަލު އީހާނަށް ފާހަގަވިތޯއެވެ. އޭނާގެ ސުވާލުތަކަށް ޖަވާބުދޭން ނީރާ ތައްޔާރެއްނޫނެވެ.\n"އަންހެންކުދީން މޮޔަވެގެން ބަލާނެކަން އެނގޭތީ ލާފަ އެހުރީ." ފޯނުގެ އިސްކުރީނު ނިއްވާލުމާއެކު ނީރާއަށް ކުދިކިޔާލެވުނީ ބޭއިޚްތިޔާރުގައެވެ. އޭނާ ހޯދީ ލައިޒަލްގެ އެކައުންޓެވެ. ފޮޓޯ ވަރަށް މަދެވެ. ތާރީޚަށް ބެލިއިރު ފެންނަނީ ދެ އަހަރު ކުރީން ލާފައި ހުރި ދެ ފޮޓޯއަކާއެކު މިއަހަރުގެ ކުރީކޮޅު ތިން ފޮޓޯލާފައި ހުރިކަމެވެ. ނީރާއަށް ވީގޮތެއް އެވީ ލައިޒަލް ގަމީސް ނުލާ ނަގާފައި ހުރި ފޮޓޯތަކުގެ ސަބަބުންނެވެ. ފިރިހެނަކު ހަށިގަނޑުގެ އުނަގަނޑުން މަތީން ހާމަކޮށްލައިގެން ހުރުން މައްސަލައެއް ނޫނެވެ. ޚުދު އީހާނު ވެސް ގޭތެރޭގައި ސްވެޓްޕޭންޓް އެކަނި ލައިގެން އުޅޭތަން ނީރާއަށް ހުރީ ފެނިފައެވެ. އެހެންމަވެސް ލައިޒަލްގެ އެ ފޮޓޯތައް ނީރާއަށް ބަލައިނުގަނެވުނެވެ.\nއިމާރާތުގެ ތިރީގައި އޮންނަ ޕާކިން ސަރަހައްދުގައި ކާރު މަޑުކޮށްލުމުން އެންމެންނަށްވުރެ ކުރީން ނީރާ ފޭބިއެވެ. ޝީންއާ ވާހަކަދައްކާލަން މަޑުކޮށްލާށޭ ނީރާ ބުނެލިއެވެ. ލަދުގަނެ ރަކިވެފައި އިންހެން ޝީން ބަލާލި އީހާނަށެވެ. ކުރީބައިގަ ނީރާ އެޕާޓްމެންޓަށް ދާން ނިންމީ އެމީހުންނަށް ފުރުސަތު ދޭންވެގެންނެވެ.\nލަމްހާ އިނީ ސޯފާގައެވެ. އީހާނާއި ނީރާ ވެސް ގެއަށް އަދި ނާންނާތީއެވެ. އޭނާގެ އުނގައި ބޯއަޅާލައިގެން ޓީވީ ބަލަން ސުޖާއު އޮތެވެ. ދޭތެރެއަކުން ސޫޖައުގެ އިސްތަށިގަނޑުގައި ލަމްހާގެ އިނގިލިތައް ހިންގާލައެވެ. އަތުކުރީ އޮތް ގަޑިއަށް ބަލާލައެވެ.\n"ގުޅާލަބަލަ..." ލަމްހާގެ ހިތް އެނގޭތީ ސުޖާއު ބުނެލިއެވެ.\nއެޕާޓްމެންޓްގެ ދޮރު ހުޅުވި އެތެރެއަށް ވަދެގެން އައީ ނީރާއެވެ. އޭނާއަށް ލަމްހާއާއި ސުޖާއު ފެނުމުން މަޑުކޮށްލިއެވެ. ލަމްހާގެ އުނގުން ބޯ ނަގައި ސުޖާއު ތެދުވެ ސޯފާގައި އިށީނެވެ.\n"މިއިނީ ވަރަށް އަންހެޕީވެފަ... އެހާ ރީތިވެގެން މަގޭ ޕަރީ ދިޔައިރު، ފޮޓޯއެއް ވެސް ފޮނުވާނުލި." ސުޖާއު މޫނު ހަދާލި ގޮތުން ނީރާގެ ގާތަށް ހިނިއައެވެ.\nބައްޕަގެ ސިފައިގަ ނީރާ ދުށް އިންސާނަކީ ސުޖާއުއެވެ. ނީރާގެ ހަޔާތުގެ ކޮންމެ ހާއްސަ މުނާސަބާއެއްގައި ސުޖާއު އައީ ބައިވެރި ވަމުންނެވެ. ބައްޕައަކު ކޮށްދޭން ޖެހޭ ޚަރަދާއި ދޭންވާނެ ރައްކާތެރި ފުރިހަމައަށް ނީރާއަށް ލިބުނެވެ. އޭނާ ބޮޑުވީ މަންމައަކާއި ބައްޕައެއްގެ ލޯބި އޭގެ އެންމެ ފުރިހަމަ ދަރަޖައިގަ ލިބިގެންނެވެ.\n"މަންމަ ހަނދާންނެތުނީ، އެހެންވެދާނެއެއްނު... ތެޅެމުން ފޮޅެމުން ވިއްޔާ ނީރާ ގެއިން ނުކުތީ." ނީރާގެ ކުށެއްނޫނޭ ބުނާ ފަދައިން ލަމްހާ ވާހަކަދެއްކިއެވެ. އީހާން ނާންނަކަން ލަމްހާއަށް ފާހަގަވީ ދެނެވެ.\n"އީހާނު ކޮބާ؟" ލަމްހާ ވަގުތުން އަހާލިއެވެ. އެ އަޑުގެ ރާގު ބަދަލުވެ ސީރިއަސްކަން އެކުލެވިފައި ހުއްޓެވެ.\n"ރައްޓެހިކުއްޖަކާ ދިމާވެގެން ތިރީގަ އެބަހުރި. ވަރަށް ވަރުބަލިވެއްޖެ... ކާއެއްޗެއް އެބަހުރިތަ." ގެއިން ވެސް ދިޔައީ ނުކައިގެން އެނގި ހުރެ ނީރާ ބުންޏެވެ.\n"އެތާކުނެތްތަ ކާން." ލަމްހާއަށް އަހާލެވުނެވެ.\n"ނުކެވުނު..." ދެރަވެ މާޔޫސްވެފައި ހުރި އަސަރު މޫނުން ދައްކާލަމުން ނީރާ ބުނެލިއެވެ.\n"ދެންމެ މި ފްރިޖަށްލީ، ބޭބެ މިރޭ ސީފުޑް ގެނެސްފަ އެބަހުރި. އީހާން ކާނެތޯ ބަލާފަ ހޫނުކޮށްލަމާ. ދެ ކުދީންނަށް ކެވޭވަރަށް ހުންނާނީ ވެސް." ލަމްހާ ތެދުވިއެވެ. ބަދިގެއާ ދިމާއަށް ދިޔައީ ކާއެއްޗެހި ނަގައި ހޫނުކުރަން ގަސްދުކޮށްގެންނެވެ.\n"ދެން ދަނީތަ؟" ކާރުގައި ޝީންއާއެކު އިން އީހާން އަހާލިއެވެ.\n"ނުދާންވީތަ؟" ހިނިތުންވުން ފުޅާވިޔަ ނުދިނުމަށް ތިރީ ތުންފަތުގައި ޝީން ދަތްއަޅާލިއެވެ. އެފަދަ ހަރަކާތްތަކުން އީހާންގެ ހިތު ވިންދު އަވަސްވަމުން އައެވެ.\n"ތެންކިއު... އަހަންނާއެކު ކޮފީއަކަށް ދާން އެއްބަސްވީމަ." އީހާން ބުނެލިއެވެ. އޭނާ ލަސް ހަރަކާތަކާއެކު ޝީންގެ އަތުގައި ހިފާލިއެވެ. އެ އަތް ދަމައިގަންނާކަށް ޝީން ނޫޅުނެވެ.\n"ޝީން... އައި ރިއަލީ ލައިކް ޔޫ. ޓައިމް ވޭސްޓް ކުރާކަށް ނޫން މިއުޅެނީ، ވަރަށް ބޮޑަށް ޝީން ބޭނުން. ބުނެބަލަ!... ރިލޭޝަންޝިޕަކަށް މިގާތްކަން ބަދަލުވާނެ ގޮތެއް ހަމަނެތްތަ؟." އީހާން ކުޑަކޮށް ޝީންއާ ކައިރިއަށް ހަށިގަނޑު އަރިކޮށްލިއެވެ.\n"އީހާނަށް އެނގޭ ދޯ އަހަރެންނަކީ ކޮންކަހަލަ މަސައްކަތެއް ކުރާ އަންހެންކުއްޖެއްކަން. އެ ފުރުސަތުތަކަށް ހުރަސް އެޅޭތީ އަހަރެން މީހުންނާ ރައްޓެހިވުން ހުއްޓާލީ. މީ އަހަރެން ކުރާހިތުން ކުރާކަމެއް. ކިތަންމެ ބަޔަކު ފާޑުކިޔަސް، މަލާމަތްކުރިޔަސް މީ އަހަރެންގެ ޑްރީމް، މޮޑެލްއަކަށްވާން އަހަރެން ވަރަށް މަސައްކަތް ކުރީން... ހާއްސަކޮށް ރާއްޖެކަހަލަ ގައުމެއްގައި ހުރި ހުރަސްތައް އެހާމެގިނައިރު، އާދެވިފަ މިހުރި ހިސާބުން މިކަން ހުއްޓާލާކަށް ބޭނުމެއްނޫން. މިހާރު ޑްރާމާތަކުން ވެސް ފުރުސަތުތައް ލިބެމުން އަންނަނީ. މިއެއްނޫން އަދި އަހަރެން އެޗީވްކުރަން ބޭނުންވާ ގޯލްއަކީ."\n"އަހަރެން ނުބުނަމެންނު ޝީން ކުރާހިތްވާކަމެއް ނުކުރާކަށް. އަހަންނަށް އޯކޭ... އަހަންނަށް ޝީން ފުރަތަމަ ފެނުނީ ވެސް މިއަހަރުގެ ކަލަންޑަރުން، އެނގޭ ޓިކްޓޮކް ކުއީންއެއްކަން ތީ، އައި ޑޯންޓް މައިންޑް ދެޓް. ޝީންގެ ތިލައިފްއާ އަހަރެން ނުބެހޭނަން، އެކަމަކު... ރިލޭޝަންޝިޕެއް ފެށީމަ އަންނާނެ ބަދަލުތައް ހުންނާނެ. ނޫންތަ؟... އޭރުން ޝީންއަކީ އަހަރެންގެ މީހެއް، ހަމައެކަނި އަހަރެންގެ ލޯބިވެރިޔާ. އެހެން ފިރިހެނުންނާ މާބޮޑަށް ގައިގޯޅިވާތަން ދުށުމަށް އަހަންނަށް އުނދަގޫވާނެ. ދެމީހުން ގުޅިގެން ތިބެ އަހަރެން އެގޮތަށް އުޅޭނަމަ ޝީންއަށް ވެސް އުނދަގޫވާނެކަމަށް އަހަރެން ގަބޫލުކުރަނީ." އީހާން ބުންޏެވެ.\n"އީހާން... އެހެންވިޔަސް ވޯކްކުރާނެހެނެއް ހިޔެއްނުވޭ." ޝީން ބުންޏެވެ.\n"ފުރުސަތު ނުދީ ތިހެން ނުބުނެވޭނެ. އެއްފަހަރު ވެސް އަހަންނަށް ފުރުސަތު ދީބަލަ. ބެސްޓްބޯއިފްރެންޑަށް ވާން މަސައްކަތް ކުރާނަން. ޔޫ ބުނެބަލަ އާނއެކޭ." އީހާން ކުރިއަށްވުރެ ވެސް ޝީނާއާ ކައިރިއަށް ޖެހިލިއެވެ. ޝީންގެ ކޯތާފަތުގައި އެއްއަތުން އީހާން ހިފަހައްޓާލިއެވެ. މަޑުމަޑުން ޝަހާދަތް އިނގިލީގެ ނުފުށުން ޝީންގެ ކޯތާފަތުގައި ފިރުމާލިއެވެ.\n"ޔޫ އާ ބިއުޓިފުލް." ސިއްރެއް ބުނެލި ފަދައިން އެހާމެ މަޑުން އީހާން ބުނެލިއެވެ.\n"އައި ހޭވް ޓު ގޯ..." ޝީންގެ ނިކަން އަވަހަށް ދޮރުފަތް ހުޅުވާލަމުން ވާހަކަދެއްކިއެވެ. އޭނާއަށް އީހާންގެ ހަރަކާތްތައް މާނަކުރަން އެނގުނީއެވެ. ޒުވާންކަމުގެ ޖޯޝު އެކުލެވިފައިވާ އީހާންގެ ލޮލުން ކެނޑިގެންދިޔަ ވިދުވަރު ޝީންގެ ހިތްބިރުގަންނަވާލީއެވެ. އިހްސާސްތަކުގައި ބެހިގެން ދިއުމަކީ ނުހަނު ފަސޭހަކަމެއްކަން ޚުދު ޝީންއަށް ތަޖުރިބާ ކުރެވިފައި ހުރީމައެވެ.\nކާރު ތަޅުލާފައި ޝީންގެ ފަހަތުން އައިސް އެލެވޭޓާއަށް އީހާން އެރިއެވެ. ޖަވާބެއްގެ އިންތިޒާރުގައި ހުރިކަން އީހާން ހަނދާންކޮށްލަދިނެވެ. ހިމޭންކަމުގައި އިސްއޮބާލައިގެން ޝީން ހުރީ އީހާންއާ ދުރުގައި މަޑުކޮށްލައިގެންނެވެ. އެހެންވިޔަސް އެ ހިތާއި ސިކުނޑީގައިވީ އީހާންގެ ހިޔާލެވެ. އޭނާ އީހާންއާ ވާހަކަދައްކަން ފެށީ ހިތް އެދޭފަދަ ސިފަތަކެއް އީހާންގެ ހުރިކަން ފާހަގަވެގެންނެވެ.\nލަމްހާއި ސުޖާއު ކޮޓަރިއަށް ވަނީ ބަދިގޭ އައިލެންޑް ދޮށުގައި ނީރާ ކާން އިންދައެވެ. އީހާން އައިސް ކާން ނޫޅޭނަމަ މަތިޖަހާފައި އެތަނުގައި ދެން ހުރި ތަށި އައިސްއަލަމާރިއަށް ލާށޭ ލަމްހާ ދިޔައީ ބުނެފައެވެ. ކާން އިންއިރު ވެސް ނީރާއަށް ބެލެނީ ފޯނެވެ.\n"ޝިޓް!... ޝިޓް!... ތަށީތެރެއަށް ސަމްސާ ދޫކޮށްލުމާއެކު ވަގުތުން ފޯނުގައި ދެއަތުން ނީރާ ހިފަހައްޓާލިއެވެ. ފޮޓޯ ބަދަލު ކުރަން އުޅެނިކޮށް އޭނާގެ އިނގިލި އިސްކުރީނުގައި ޖެހުނު ގޮތުން އިންސްޓާގްރާމުން ފެންނަން ހުރި ލައިޒަލްގެ ފޮޓޯއަށް ފިތުނީއެވެ. ވަގުތުން ރަތްކުލައިގެ ހިތެއް އެ ފޮޓޯއަށް ދެވިއްޖެކަން ފެންނަން ހުއްޓެވެ. އެ ހަލުވިކަމުގައި އަނެއްކާވެސް ފިއްތާލިއެވެ. އެއާއެކު ކުރިން ފެންނަން ހުރި ރަތްކުލައިގެ ހިތް ގެއްލިއްޖެއެވެ.\n"ނޯ ނޯ... ނޮޓިފިކޭޝަން ދާނެ. ލައިކްދީފަ އަންލައިކް ކުރިކަން އެނގޭނެ... ޝިޓް... ނީރާ!... މޮޔަވީތަ؟ މިހާރު ދެން އޭނާ ކީކޭ ހީކުރާނީ. ސްޓޯކާއަކަށް އެވީ." ފޯނުން ނިތްކުރީގައި ނީރާ ތަޅައިގަތެވެ. އޭތި މީތި އަމިއްލަ ނަފްސާ ދިމާއަށް ނީރާ ގޮވައިގަތެވެ. އޮޅިގެން ދެވުނުކަމަށް ނުހަދަންވެގެން އަލުން ފޮޓޯއަށް އޭނާ ފިތާލައިފިއެވެ. އެއާއެކު ކުރިން ފެނުނުހެން ރަތްކުލައިގަ ހިތް ފެންނަން އިނެވެ. ދެން އަވަހަށް ލައިޒަލްގެ އެކައުންޓުން ނުކުމެ، އެ އެޕުން ވެސް އޭނާ ނުކުމެއްޖެއެވެ. ދުރުގައި ފޯނު ބާއްވާލުމާއެކު ފޯނަށް ބަލަން އިނީ ކުރެވުނު ކަންތަކުގެ މޮޔަ ހީވެފައެވެ.\nކުޑަދޮރު ލައްޕާލުމާއެކު ލައިޒަލް އައިސް އެނދު ކައިރީ މަޑުކޮށްލިއެވެ. އެނދުމަތީ އޮތް ފޯނު ގުދުވެލާފައި ނެގިއެވެ. އޭނާއަށް މެސެޖެއް އައިހެން ހީވެ ފޯނު ބަލަން ފެށިއެވެ. (ނުނިމޭ)


Kaamiyaabu dhathuru fashai dhinee Bappa\nއައިޝަތު ރަފާ ނާޒިމް (ރަފާ) 2015 ވަނަ އަހަރު ރާއްޖޭގެ ޓޭބަލް ޓެނިހުގެ ގައުމީ ޓީމަށް ކުޅެން ފެށި އެވެ. ގިނަ ދުވަސް ނުވެ ޓޭބަލް ޓެނިސް މުބާރާތަކުން ރާައްޖެއަށް ލިބުނު ފުރަތަމަ ރަން މެޑަލް ކާމިޔާބުކޮށް ރާއްޖޭގެ ތާރީހުން ޖާގައެއް ވެސް އޭނާ ހޯދި އެވެ.\nޓޭބަލް ޓެނިސް ކުޅުން ތެރިއެއްގެ ގޮތުގައި ރަފާ މަޝްހޫރުވެފަައިވި ނަމަވެސް، ރަފާ ބޮޑު އިސްކަމެއް ދެނީ ކިޔެވުމަށެވެ. ރަފާ ބުނި ގޮތުގައި ޓޭބަލް ޓެނިސް ކުޅުމާއި ކިޔެވުމާއި ދެ ކަމަށް ވަގުތު ދެމުން ދިޔަ ނަމަވެސް ފުރަތަމަ އަދި ބޮޑު އިސްކަމެއް ދީފައި އޮންނަނީ ކިޔެވުމަށެވެ. އިސްކަންދަރުގައި އުޅެމުން ރަފާ ވަަނީ "ބެސްޓް އޯލްރައުންޑާ" ކަން ހޯދަަފަ އެވެ. އޭނާ ބުނިގޮތުގައި އެފަދަ ޝަރަފެއް ލިބުމަކީ އޭނާއަށް ލިބުނު ވަރަށް ބޮޑު އުަފަލެކެވެ.\n"ސައިންސް ދާއިރާއާއި ގުޅޭ މާއްދާތައް ކިޔަވަމުން މިއައީ، ކުރިއަށް ވިސްނަނީ ސައިންސް އަދި ކުޅިވަރާައި ގުޅޭ ދާއިރާއަކުން ކުރިއަށް ދިޔުމަށް... މިސާލަކަށް ސްޕޯޓްސް މެޑިސިން ކަހަލަ" ރަފާ ބުންޏެވެ.\nކިޔެވުމާއި ޓޭބަލް ޓެނިހަށް ވަގުތު ހުސް ކުރުމަށް ފަހު އެހެން ކަންކަން ކުރަން ރަފާއަށް ވަރަަށް ވަގުތު ނުވެ އެވެ. ބައެއް ފަހަރު އެ ސަބަބާއި ހެދި ރަފާ ދެރަވާ ކަމަށް ވެސް ބުންޏެވެ. ނަމަވެސް ކިޔެވުމުން ޓޭބަލް ޓެނިހުގައު ނަތީޖާތަކާއި ވަނަތައް ލިބޭތީ އުފާވެ އެވެ. އެކަމަށް ވަަގުތު ދިނުމަކީ ކުރެވުނު ރަނގަޅު ކަމެއްކަމަށް ޔަގީންވާަ ކަމަށް ވެސް ރަފާ ބުންޏެވެ.\nރަފާ: ޓޭބަލް ޓެނިހުގައި ބައްޕަގެ ފަހަތުން ކުރި އަރައި ކާމިތާބުތައް ހޯދައިދިން\nސީއެޗްއެސްސީގެ ގްރޭޑް 12 އިގާ ކިޔަވާ ރަަފާ ޓީޓީ ކުޅުމަށް ޝައުގުވެރިވީ އޭނާގެ ބައްޕަ ކުޅޭތަން ފެނިގެނެވެ. ރަފާ ބުނިގޮތުގައި ކުޑައިރު ބައްްޕަ ޓީޓީ ކްލަބަކަށް ކުޅެން ދާއިރު ރަފާ ވެސް ގެންދެ އެވެ. އަދި އެތަަނުގައި މީހުންނާަ ބައްދަަލުވެ ޓީޓީ ތަޖުރިބާ ކޮށްލަން ލިބުމުން ޝައުގުވެރިކަން އުފެދުނީ އެވެ. އަދި ރަފާގެ ފުރަތަމަ ކޯޗަކީ ވެސް އޭނާގެ ބައްޕަ އެވެ.\n"އެ ތަނުގައި ބޭއްވި ކުޑަ މުބާރާތެއްގައި ބައްޕަޔާއެކު ފައިނަލްގައި ވާދަކޮށް މޮޅުވެސް ވި، ވަރަށް އުފާވި އަދި ހިތްވަރު ލިބުނު،" ރަފާ ބުންޏެވެ.\nވައިޑީޕީއަށް ވަދެ ފަހުން ރާއްޖޭގެ ޓޭބަލްޓެނިސް ކޮމިއުނިޓީއާ ގުޅުނެވެ. އެކަން ރަފާ ސިފަ ކުރަނީ ވަރަށް ތަފާތު ތަޖުރިބާއެއްގެ ގޮތުގަ އެވެ. ތަފާތު ގިނަ މީހުންނާ ބައްދަލުވެ ގިނަ ކަންތައްތަކެއް ދަސްވި ކަމެއްގެ ގޮތުގަ އެވެ. އެފަދަ ބޮޑު ކޮމިއުނިޓީއަކާއެކު އުޅުމުގެ މުހިންމުކަން އެނގުނެވެ.\nޓޭބަލް ޓެނިހުގައި ހަލުއިކޮށް ކުރިއެރުން ހޯދައި މަތީ ވަނތައް ރަފާ ހޯދާފައި ވެއެވެ. އަދި 2015 ވަނަ އަހަރު ގައުމީ ޓީމުން ޖާގަ ހޯދި އެވެ. ގައުމީ ޓީމުގައި ވެސް ވަނަ ތައް ހާސިލުކޮށް 2019 ވަނައަހަރުގެ އައިއޯއައިޖީގައި ރަން މެޑަލްވެސް ހޯދި އެވެ. ރަފާގެ އަމާޒަކީ ގައުމަށް އިތުރު މެޑަލްތައް ހޯދައި ދިނުމެވެ. އެންމެ ބޭނުން ވަނީ ސައުތު އޭޝިއަން ގޭމްސްގައި ބައިވެރިވެ ރާައްޖެއަށް ރީތި ނަމާއި މެޑަލް ހޯދަައި ދިނުމެވެ.\nރަފާ ބުނި ގޮތުގައި ރފާ ކުރިއަށް އޮތްތާނގައި ވެސް ޓޭބަލް ޓެނިހޔުގެ ދައިރާއިން އޭނާ ފެންނާނެ އެވެ. އުންމީދަކީ އެ ކުޅިވަރުގައި މިހާރަށްވުރެ އުހަށް ދިއުމެވެ.


Corrupt officialaku helicoptarun vattaalin: Duterte | Mihaaru\nދުނިޔެ / ފިލިޕީންސް\nފިލިޕީންސް ޓީވީގައި ވާހަކަ ދައްކަވަމުން ޑުޓާޓެ ވިދާޅުވީ ކޮރަޕްޓް އޮފިޝަލުން ހެލިކޮޕްޓަރަށް އެރުވުމަށް ފަހު އެ މީހުން ހެލިކޮޕްޓަރުން ވައްޓާލީ އޭނާ އަމިއްލަ އަށް ކަމަށެވެ.\n"ސަރުކާރުގެ ފައިސާ އަށް ޚިޔާނާތްތެރިވާ މީހުން ހޯދުމަށް ފަހު އެ މީހުން ހެލިކޮޕްޓަރަށް އަރުވާ އަޅުގަނޑާ އެކު މެނީލާ އަށް ދަތުރު ފަށާ ހެލިކޮޕްޓަރުން ވައްޓާލާނަން. މީގެ ކުރިން ވެސް އަޅުގަނޑުވާނީ އެގޮތަށް ކަންތައް ކޮށްފައި. ދެން ވެސް އެގޮތަށް ކަންތައް ކުރާނަން،" ޑުޓާޓެ ވިދާޅުވި އެވެ.\nމިއީ މީހުން މެރި ކަމަށް ޑުޓާޓެ އެއްބަސްވެވަޑައިގެންނެވި ފުރަތަމަ ފަހަރެއް ނޫނެވެ. މީގެ ކުރިން ވެސް ޑުޓާޓެ ވަނީ ފިލިޕީންސްގެ ދެކުނުގެ ޑަވާއޯގެ މޭޔަރަކަށް ހުންނެވި ދުވަސްވަރު ތިން މީހުން މެރި ކަމަށް އެއްބަސްވެވަޑައިގެންފަ އެވެ. އެ ޑަވާއޯގެ މޭޔަރަކަށް ޑުޓާޓެ ހުންނެވި ވިއްސަކަށް އަހަރު އޭނާ ވަނީ އެ ސިޓީން ވަރަށް ބޮޑަށް ކުށްމަދުކޮށްފަ އެވެ.\nޑުޓާޓެ ވަނީ މަސްތުވާތަކެއްޗާ ދެކޮޅަށް ފިލިޕީންސްގައި ހަނގުރާމަ ފައްޓަވައިފަ އެވެ. އޭނާ ވަނީ މަސްތުވާތަކެތި ބޭނުންކޮށް ވިޔަފާރި ކުރާ މީހުން ހުއްޓުވާނެ ކަމަށާއި އެފަދަ މީހުން ހުއްޓުވަން ފުލުހުން މަސައްކަތްކުރާ އިރު ގަދަ ދައްކާ ނަމަ ބަޑިޖަހާ މެރުމަށް އަންގަވައިފަ އެވެ. މި ގޮތުން މިދިޔަ ޖުލައި މަހުން ފެށިގެން މިހާތަނަށް 6،000 މީހުން ވަނީ މަރައިފަ އެވެ. މީގެ ތެރޭން ތިންބައިކުޅަ އެއްބައި މަރާފައި ވަނީ ފުލުހުންގެ އޮޕަރޭޝަންތަކުގަ އެވެ.\nޑުޓާޓެ އަމިއްލަ އަށް މީހުން މެރި މައްސަލަ ބެލުމަށް އދ. ގެ ހިއުމަން ރައިޓްސް ކޮމިޝަނުން ވަނީ ގޮވާލައިފަ އެވެ.\n7 ކޮމެންޓް, 39 ރިއެކްޝަންސް\nމަސްތުވާ އެއްޗެހީގެ އަގު ދަށް ވެގެން އުޅޭތީ، ސަޕްލައި މަދު ކުރަން ކުރާ ކަމެއް. މީނަ އަށް ހިތްވަރު ދޭ ބޮޑު ގައުމެއް އޮންނާނެ. ސައްދާމުވެސް ތިހެން އުޅުނު\nމީނަ އަމިއްލަޔައް އަދުލު އިންސާފް މި ގާއިމްކުރަނީ ކޮރަޕްޓް މީހުން ހެލިކެޕްޓަރުން ވައްޓާލަނީއެއްޔޭ މީނަޔައް ވަރުގަދަ ލަގާއެއް ދޭނެ ފިލިޕީނޯމެން ،\nޑުޓާތޭ ބަރާބަރު. އެކަމަކު މިހާރު ތަނަކޮޅެއް އަނގަ ހިމޭނުން ނިހިފޭއްޓޭތަން މިފެންނަނީ.\nރާއްޖޭގެ ވެރިޔަކަށް މިކަލޭގެ ގެންނަން ފެނޭ\nރާއްޖޭގައި ވިއްވާ ވައްޓާލަން އަރާމީހާ ވެސް ކޮރަޕްޓް ވާނެ\nޕިލިޕީންސްގެ ރައީސް އާއި ހަވާލުކޮށްގެން އެބަހުރި މިގައުމުގައި ރަގަޅުކުރަންޖެހޭ ތިކަހަލަ ވަރަށްގިނަކަންތައްތަކެއް.\nވައްޓާލަން އަރާނީ އައި އެއަށްވުރެ ބޮޑު ވަގެއް؟!


SunOnline: Balikamun Rishi ah ''The Intern'' eh nukulhevey\nއައިމިނަތު ލުބާ 30 Mar 2020, 09:56\nބަތަލާ ދީޕިކާ އާއި ރިޝީ ކަޕޫރު---\nދެހާސް ފަނަރަވަނަ އަހަރު ނުކުތް ކޮމެޑީ ޑްރާމާ "ދަ އިންޓާން"ގެ ހިންދީ ރީމޭކް ކުޅުމަށް ރިޝީ ކަޕޫރު ހަމަޖެއްސިނަމަވެސް އޭނާގެ ބަލި ހާލަތު ހުރި ގޮތުން އެ ފިލްމު ނުކުޅެވޭކަމަށް ހަބަރުތައް ބުނެފިއެވެ.\nދީޕިކާ ޕަދުކޯން އާއި ރިޝީ ކަޕޫރު އެއްކޮށް ފެނިގެންދާ އެ ފިލްމު ރިޝީ ނުކުޅޭތީ އެދެތަރިން ޖޯޑު ބަލައިލަން ކެތްމަދުވެފައި ތިބި މީހުން ވަނީ ހިތާމަފާޅުކޮށްފައެވެ. ރިޝީގެ ބަލި ހާލަތުގެ ސަބަބުން އޭނާ އަމިއްލައަށް ފިލްމު ދޫކޮށްލިކަމަށް ހަބަރުތައް ބުނެއެވެ.\nދަ އިންޓާންއަކީ ކާ ޕްރޮޑަކްޝަން، ވާނާ ބްރޯސްއާއި އެޒިއުރ އެންޓަޓެއިންމަންޓުން ގުޅިގެން ގެނެސްދޭ ފިލްމެކެވެ. މީގެ ކުރިން ރިޝީ ދިން އިންޓަވިއުއެއްގައި ބުނީ ދީޕިކާއާއެކު މަސައްކަތްކޮށްލަން ލިބުމުން ވަރަށް ބޮޑަށް ހިތްހަމަޖެހި އުފާވާ ކަމަށެވެ. އަދި މި ފިލްމުގެ މަސައްކަތް ފެށުމަށް ކެތްމަދުވެފައިވާ ކަމަށްވެސް ރިޝީ ބުންޏެވެ.\nރީޝީ ކަޕޫރަކީ، ދީޕިކާ ކުރިން ލޯބީގެ ގޮތުން ގުޅިގެން އުޅުނު ރަންބީރު ކަޕޫރުގެ ބައްޕައެވެ.\nމިދިޔަ ފެބްރުއަރީ މަހު އާއިލީ ފަންކްޝަނެއްގައި ބައިވެރި ވާން ދިއްލީއަށް ގޮސް އުޅެނިކޮށް ކުއްލިއަކަށް އޭނާގެ ހާލަތު ގޯސްވެ ވަނީ އެޑްމިޓްވެސްކޮށްފައެވެ. ކެންސަރު ބައްޔަށް ފަރުވާ ކުރަން އަހަރެއްހާ ދުވަހު ނިއުޔޯކުގައި ހުރެފައި މިދިޔަ ސެޕްޓެމްބަރު މަހު ރިޝީ ވަނީ ކެންސަރު ބަލިން ސަލާމަތްވެ އެނބުރި އިންޑިއާއަށް އައިސްފައެވެ.\nޑައިރެކްޓަރު ބާސޫ މަރުވެއްޖެ\nބަތަލާ މޮހެނާ އާއި އޭނާގެ އާއިލާ އަށްވެސް ކޮވިޑް ޖެހިއްޖެ


މިއަދުގެ ރެސިޕީ: އޯރިއޯ ކްރީމް ޑެޒާޓް\nއާރޓިކަލްކިޔުމަށް ހޭދަވާނެކަމަށް ބެލެވެނީ :7މިނެޓް, 11 ސިކުންތު\n· 1 ދަޅު ނެސްލޭ ކްރީމް (ކުޑަ ދަޅުނަމަ3ދަޅު)\n· 8 މޭޒުމަތީ ސަމުސާ ގެރިކިރު (ކޮންޑެންސްޑް މިލްކް)\n·2ޕެކެޓު އޯރިއޯ ބިސްކޯދު (ބޮޑަށް މީރުވާނީ ވެނީލާ ކްރީމް އޯރިއޯ ބިސްކޯދު)\n· އެންމެ ފުރަތަމަ ބޯތައްޓަކަށް ނެސްލޭ ކްރީމް އެޅުމަށްފަހު އޭގެ ތެރެއަށް ގެރިކިރު އަޅާ، ރަނގަޅަށް އެއްކޮށްލާށެވެ.\n· އެއަށްފަހު ވަކިން ތައްޓަކަށް ދެ ޕެކެޓު އޯރިއޯ ބިސްކޯދުގެ ތެރެއިން 1 ½ ޕެކެޓު ބިސްކޯދު، ދެ ފަޅި ކުރުމަށްފަހު (ކްރީމް ހުރި ބަޔާއި ނެތް ބައި ވަކި ކުރުމަށްފަހު) އެހެން ތައްޓަކަށް ބާކީ ހުރި ބިސްކޯދުކޮޅު (ކްރީމްތައް ވަކި ކުރުމަށްފަހު) ފުނޑުވާލާށެވެ.\n· ދެން އަވަނަށްލާ ކަހަލަ ތައްޓެއްގައި ކުރިން ދެ ފަޅިކުރި ބިސްކޯދުކޮޅު ފަތުރާލުމަށްފަހު، ހުސް ޖާގަތަކަށް ފުނޑުވާފަ ހުރި ބިސްކޯދު އަޅާ، ޖާގަ ފުރާލާށެވެ.\n· ބިސްކޯދުތައް މައްޗަށް، ކުރިން އެއްކުރި ކްރީމްކޮޅު ފަތުރާލުމަށްފަހު އޭގެ މައްޗަށް ފުނޑުވާފަ ހުރި ބާކީ ބިސްކޯދުކޮޅު ބުރުވާލާށެވެ. ބޭނުންނަމަ އިތުރު ލޭޔަރ އެއް ހެދުމަށް އިތުރަށް ބިސްކޯދު ފެތުރުމަށްފަހު އަނެއްކާވެސް އޭގެ މައްޗަށް ކްރީމް އަޅާ، ކްރީމްތަކުގެ މައްޗަށް ފުނޑުވާފަ ހުރި ބިސްކޯދުކޮޅު ބުރުވާލެވިދާނެވެ.\n· މިފޮނި ކާއެއްޗަކީ އާންމުގޮތެއްގައި، ރޭގަނޑު ގަޑީގައި ތައްޔާރު ކުރުމަށްފަހު މުޅި ރޭ އެއްކޮށް ފްރިޖުގައި ބެހެއްޓުމަށްފަހު އަނެއް ދުވަހު ހެނދުނު ބޭނުން ކުރެވިދާނެ ކާއެއްޗެކެވެ. ނަމަވެސް މިއީ ރޯދަމަސް ކަމުގައިވުމުން، ވަރަށް ހެނދުނު ގަޑީގައި މިޑިޝް ތައްޔާރު ކުރެވިދާނެއެވެ. އޭރުން ރޯދަ ވީއްލާ ގަޑިއަށް ހުންނާނީ ތައްޔާރު ވެފައެވެ.\nމިއަދުގެ ރެސިޕީ: ސިނަމަން ރޯލްސް\nމިއަދުގެ ރެސިޕީ: ޕޮޓޭޓޯ ޕައީ\nމިއަދުގެ ރެސިޕީ: ޗިޕްސް އެންޑް ނަޓްސް ފަޖް\nރެސިޕީ: ޕޮޕްކޯން ޗިކަން\nރެސިޕީ: ޑަބަލް ޗޮކްލެޓްއައިސްބޮކްސް ކޭކް


Jaaga bodu, agu heyo 5000 housing unit Male' sarahah'dhugai alhanee – adduLIVE\nFeb 04, 2021, 11:13 އަބްދުﷲ ޔާމީން\nޖާގަ ބޮޑު އަދި އަގުހެޔޮ ހައުސިން ޔުނިޓްތަކެއް މާލެ ސަރަހައްދުގައި ޤާއިމުކުރުމުގެ މަސައްކަތް މިއަހަރު ފެށޭނެކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރިޔާސީ ބަޔާން އިއްވަވަމުން ރައީސް ސޯލިހް ވިދާޅުވީ، މާލެއާއި އެހެން ބައެއް ރަށްރަށަށް ދިމާވެފައިވާ، ބޯހިޔާވަހިކަމުގެ ދަތިކަމަށް އަވަސް ހައްލެއް ހޯދައިދިނުމަށް ސަރުކާރުން ހާއްސަ ސަމާލުކަމެއް ދީގެން މަސައްކަތް ކުރަމުން އަންނަކަމަށެވެ. އެގޮތުން ޅ. ނައިފަރާއި ބ. ތުޅާދޫ އަދި ތ. ތިމަރަފުށީގައި މި ސަރުކާރުން ހަދާ ހައުސިން ޔުނިޓްތަކުގެ މަސައްކަތް ވެސް ހުއްޓުމެއް ނެތި ކުރިއަށް އެބަދާކަމަށާއި އަދި މ. ކޮޅުފުށީގެ ހައުސިން ޔުނިޓްތަކުގެ މަސައްކަތް ފެށުމަށް ތައްޔާރުވަމުން އަންނަކަމަށް ރައީސް ސޯލިހް ވިދާޅުވިއެވެ. އަދި މިއިން ކޮންމެ ރަށެއްގައި 100 ހައުސިން ޔުނިޓް ހަދާނެ ކަމަށްވެސް ވިދާޅުވިއެވެ.\nމާލޭގެ ބޯހިޔާވަހިކަމަށް ހައްލެއް ހޯދުމަށް ރޭވި މަޝްރޫއުތައް، ދިމާވި ބައެއް ސަބަބުތަކާ ހެދި މަޑުޖެހުމަށްފަހު، އެމަޝްރޫއުތަކުގެ މަސައްކަތް މިހާރު ކުރިއަށް އެބަދާކަމަށްވެސް ރައިސް އިބްރާހިމް މުހައްމަދު ސޯލިހް ވިދާޅުވިއެވެ. އޭގެ ތެރެއިން، 1000 ހައުސިންގ ޔުނިޓްގެ އަމަލީ މަސައްކަތް ފަށާފައިވާކަމަށާއި، އަދި ހުޅުމާލޭގައި ހަދާ އެފޯޑަބަލް ރޭންޖްގެ 2000 ހައުސިންގ ޔުނިޓް އިމާރާތްކުރުމުގެ އެއްބަސްވުމުގައި މިހަފުތާގައި ވާނީ ސޮއިކޮށްފައި ކަމަށްވެސް ވިދާޅުވިއެވެ. އަދި މިޔުނިޓްތަކުގެ އަމަލީ މަސައްކަތް މެއި މަހުގެ ތެރޭގައި ފެށޭނެ ކަމަށާއި، މި ހައުސިން ޔުނިޓުތަކަކީ ކުރިން ތަރައްޤީކޮށްފައިވާ މިގިންތީގެ ހައުސިން ޔުނިޓުތަކާ އަޅައި ބަލާއިރު، "ސައިޒުގެ ގޮތުން ތަނަވަސް އަދި، ނިސްބަތުން އަގުވެސް ހެޔޮ ޔުނިޓުތަކަކަށް" ވާނެ ކަމަށް ރައީސް ސޯލިހް ވިދާޅުވިއެވެ.\nއަދި އިތުރު 2000 ހައުސިން ޔުނިޓާއެކު، މިއަހަރު ނިމުމުގެ ކުރިން މަދުވެގެން 5000 ހައުސިން ޔުނިޓްގެ އަމަލީ މަސައްކަތް، މާލެ ސަރަޙައްދުގައި ފެށޭނެ ކަމަށް ރައީސް ވިދާޅުވިއެވެ. އޭގެ އިތުރުން މާލޭގެ ރަށްވެހިންނަށް ބޯހިޔާވަހިކަން ހޯދައިދިނުމަށް، އިތުރު މަޝްރޫއެއް ފެށުމަށް އަންނަނީ ޕްލޭންކުރަމުން ކަމަށްވެސް ވިދާޅުވިއެވެ.\nފެނާއި ނަރުދަމާ ނިޒާމަކީ، ރައްޔިތުންނަށް ލިބެންޖެހޭ އަސާސީ ޙައްޤަކަށް ވިޔަސް، ވެރިކަމާ ހަވާލުވިއިރު، ރާއްޖޭގެ 70 އިންސައްތަ އަށް ވުރެ ގިނަ ރަށުގައި ފެނާއި ނަރުދަމާ ނިޒާމެއް ނެތް ކަމަށް ރިޔާސީ ބަޔާން އިއްވަވަމުން ރައީސް ސޯލިހް ވިދާޅުވިއެވެ. މިދިޔަ ދެ އަހަރުގެ ތެރޭގައި ވަރަށް ގިނަ ރަށްރަށުގައި އެމަޝްރޫޢުތައް ވާނީ ފަށާފައި ކަން ފާހަގަކޮށް ރައީސް ސޯލިހް ވިދާޅުވީ މިހާތަނަށް ނުފެށި ހުރި ރަށްރަށުގެ ތެރެއިން 20 ރަށެއް ފިޔަވައި، އެހެން ހުރިހާ ރަށެއްގެ މަސައްކަތް، މިމަސް ނިމުމުގެ ކުރިން އެކި ފަރާތްތަކާ ޙަވާލުކުރެވޭނެ ކަމަށެވެ. އަދި އެ 20 ރަށުގެ މަސައްކަތް ވެސް މިއަހަރު ނިމުމުގެ ކުރިން ބަޔަކާ ޙަވާލުކުރެވޭނެ ކަމަށާއި އޭރުން، މިއަހަރު ނިމުމުގެ ކުރިން ރާއްޖޭގެ ހުރިހާ ރަށެއްގައި، ފެނާއި ނަރުދަމާ ނިޒާމު ޤާއިމްކުރުމުގެ ޢަމަލީ މަސައްކަތް ފެށޭނެ ކަމަށް ރައީސް ސޯލިހް ވިދާޅުވިއެވެ.\nރައީސް ސޯލިހު ބޯހިޔާވަހިކަން


Green Tax ge aamdhanee4million ah vure ves dhah vejje | Mihaaru\nރާއްޖޭގެ ރިސޯޓެއް. ކޮވިޑް-19 ފެތުރޭތީ އެޅި ފިޔަވަޅުތަކާ އެކު ރާއްޖޭގެ ޓޫރިިޒަމް އިންޑަސްޓްރީ ހުއްޓި، ގްރީން ޓެކްސްގެ އާމްދަނީ ވަނީ ހަތަރު މިިލިޔަން ރުފިޔާއަށް ވުރެ ދަށް ވެފައި. ފައިލްފޮޓޯ/މިހާރު\nގްރީން ޓެކްސްގެ އާމްދަނީ ހަތަރު މިލިޔަނަށް ވުރެ ވެސް ދަށްވެއްޖެ\n19 ސެޕްޓެމްބަރ 2020 - 10:297comments\nރާއްޖެއަށް ގްރީން ޓެކްސްގެ ގޮތުގައި ލިބެމުން އައި އާމްދަނީ މިދިޔަ ޖެނުއަރީ މަހުން ފެށިގެން ދަށްވަމުން އައިސް މިދިޔަ ޖޫން މަހު ހަތަރު މިލިޔަން ރުފިޔާ އަށް ވުރެ ދަށަށް ވެއްްޓިފައިވާ ކަމަށް ފިނޭންސް މިނިސްޓްރީން މިއަދު އާއްމުކުރި ރިޕޯޓުން ދައްްކައިފި އެވެ.\nފިނޭންސް މިނިސްޓްރީން އާއްމުކޮށްފައިވާ ތަފާސްްހިސާބުތަކުން ދައްކާ ގޮތުގައި މިދިޔަ ޖެނުއަރީމަހު ގްރީން ޓެކްސްގެ ގޮތުގައި 84 މިލިޔަން ރުފިޔާ ދައުލަތަށް ލިބުނެވެ. އެއަށް ފަހު ކޮންމެ މަހަކު ވެސް ދަށް ވަމުން ގޮސް ޖޫން މަހު ލިބުނީ 3.9 މިލިޔަން ރުފިޔާ ކަމަށް ފިނޭންސްގެ ހިސާބުތަކުން ދައްކަ އެވެ.\nޖެނުއަރީ މަހު ގްރީން ޓެކްސްގެ ގޮތުގައި ލިބުނު އާމްދަނީގެ ބޮޑު ބަޔަކީ މާލެ އަތޮޅުގެ ރިސޯޓްތަކުން ލިބުނު ފައިސާ އެވެ. ޖެނުއަރީ މަހު މާލެ އަތޮޅުން 29 މިލިޔަނަށް ވުރެ ގިނަ ރުފިޔާ ލިބުނު އިރު އޭގެ ތެރެއިން 28.4 މިލިޔަން ރުފިޔާ ލިބުނީ ރިސޯޓްތަކުންނެވެ. އަނެއް ބަޔަކީ ހޮޓާތަކާއި ގެސްްޓްހައުސްތަކުން ލިބުނު ފައިސާ އެވެ.\nފެބްރުއަރީ މަހު ގްރީން ޓެކްސްގެ ގޮތުގައި ލިބުނީ 77 މިލިޔަން ރުފިޔާ އެވެ. އެއީ އޭރުގައި ރާއްޖެއަށް އެއް ގައުމަކުން އެންމެ ގިނަ ޓޫރިސްޓުން އަންނަ ގައުމު ކަމަށްވާ ޗައިނާގައި ކޮރޯނާވައިރަސް ފެތުރޭތީ ބައެއް ސަރަހައްދުތައް ލޮކްޑައުންކުރުމުން އައި ބަދަލަކަށް ވެދާނެ އެވެ. ފެބްްރުއަަރީ މަހު މާލެ އަތޮޅުން 26.8 މިިލިޔަން ރުފިޔާ ލިބުނު އިރު އޭގެ ތެރެއިން 25.7 މިލިޔަން ރުފިޔާ ލިބުނީ ރިސޯޓްތަކުންނެވެ.\nމާޗްމަހު ރާއްޖެއަށް ގްރީން ޓެކްސްގެ ގޮތުގައި 74 މިލިޔަން ރުފިޔާ ލިބުނެވެ.\nގްރީން ޓެކްސްގެ ގޮތުގައި ލިބުނު އާމްދަނީ ކުއްލިއަކަށް ބޮޑުތަނުން ދަށަށް ގޮސްފައި ވަނީ އޭޕްރިލްމަހު އެވެ. އެގޮތުން އޭޕްރިލްމަހު ލިބުނީ 35.7 މިލިޔަން ރުފިޔާ އެވެ. އޭޕްރިލްމަހު މާލެ އަތޮޅުން 12.6 މިލިޔަން ރުފިޔާ ލިބުނު އިރު 12.3 މިލިޔަން ރުފިޔާ ލިބުނީ ރިސޯޓްތަކުންނެވެ. ހޮޓާތަކާއި ގެސްޓްހައުސްތަކުން ލިބުނީ 214،878ރ. އެވެ.\nގްރީން ޓެކްސްްގެ ގޮތުގައި ލިބުނު އާމްދަނީ މިހާބޮޑަށް ދަށަށް ދިޔައީ ކޮވިޑް-19 ފެތުރޭތީ ރާއްޖެ އާއި ދުނިޔޭގެ އެހެން ގައުމުތަކުން އެޅި ފިޔަވަޅުތަކުގެ ސަބަބުން ޓޫރިޒަމް އިންޑަސްޓްރީ ހުއްޓުމަކަށް އައުމުންނެވެ. އެބައްޔަކީ ބޮޑު ބަލިމަޑުކަމެއް ކަމަށް ދުނިޔޭގެ ސިިއްހަތު ޖަމިއްޔާ ޑަބްލިއުއެޗްއޯއިން އިއުލާނު ކުރީ މާޗްމަހު އެވެ. ރާއްޖޭން ކޮވިޑްގެ ފުރަތަމަ ކޭސް ފެނުމުން ބޯޑަރު ބަންދުކުރީ މާޗުމަހު އެވެ. އޭގެ ފަހުން އަލުން ހުޅުވައިލީ މިދިޔަ ޖުލައިިމަހު އެވެ.\nއިތުރު ލިޔުންތައް އިގްތިސާދު ޓޫރިސްޓުން ޓޫރިޒަމް ރިސޯޓްތައް އާމްދަނީ ގްރީން ޓެކްސް\nޓޫރިޒަމް ބަނަކޮށް، "ބޭސް އޮތީ ދިވެހިންގެ އަތުގައި"


Mi aharu Rajje goss JP bodu party akah hadhaanan: Ali Waheed\nއަލީ ވަހީދު މިއަދު ވީޑިއޯ މެދުވެރިކޮށް މެެސެޖް ދެއްވަނީ\nމި އަހަރުގެ ތެރޭގައި ރާއްޖެ ވަޑައިގެން ޖުމްހޫރީ ޕާޓީ މިހާރަށްވުރެ ބޮޑު ޕާޓީއަކަށް ހައްދަވާނެ ކަމަށް އެ ޕާޓީގެ ރައީސް ކަމަށް މިއަދު އިންތިހާބުވި އަލީ ވަހީދު ވިދާޅުވެއްޖެ އެވެ. އަލީ ވަހީދު ރާއްޖެ ދޫކުރައްވައި ވަޑައިގެންނެވީ 2015 ވަނަ އަހަރުގެ މޭޑޭގެ މުޒާހަރާއަށްފަހު އެވެ.\nއަލީ ވަހީދު މިހެން ވިދާޅުވީ، ޖުމްހޫރީ ޕާޓީގެ ކޮންގްރެސް ނިންމާލުމަށް ބޭއްވި ރަސްމިއްޔާތުގައި ވީޑިއޯ މެދުވެރިކޮށް ދެއްވި މެސެޖެއްގަ އެވެ. ޕާޓީގެ ރައީސްގެ ހައިސިއްޔަތުން އެންމެ ފުރަތަމަ ދެއްވި މެސެޖްގައި ޖުމްހޫރީ ޕާޓީއަށާއި ގާސިމް އިބްރާހިމަށް އޭނާ ވަނީ ތައުރީފް ކުރައްވާފަ އެވެ.\nއަލީ ވަހީދު ވިދާޅުވީ، ރާއްޖެ މިހާރު މިއޮތް ހާލަތުން އަރައިގަތުމަށް އެންމެ ރަނގަޅި ވެރިޔަކީ ގާސިމް އިބްރާހިމް ކަމަށެވެ. އެމަނިކުފާނާއެކު މި އަހަރުގެ ތެރޭގައި ރާއްޖެ ވަޑައިގެން ޖުމްހޫރީ ޕާޓީއަކީ ބޮޑު ޕާޓީއަކަށް ހައްދަވާނެ ކަމަށެވެ. އަދި އަންނަ ރިޔާސީ އިންތިހާބު ކާމިޔާބު ކުރައްވާނެ ކަމަށް ވެސް ވިދާޅުވި އެވެ.\nއަލީ ވަހީދު ވިދާޅުވީ، މި ވަގުތަކީ ޕާޓީ އިސްކުރުމުގެ ބަދަލުގައި ގައުމު އިސްކުރަން ޖެހިފައިވާ ވަގުތެއް ކަމަށެވެ. ގައުމާއި ރައްޔިތުންގެ މަސްލަހަތުގައި ޕާޓީތައް ހަގީގީ މަޝްވަރާއަށް ވަޑައިގަންނަ ޖެހިފައިވާ ދަނޑިވަޅެއް ކަމަށެވެ.\n"އެހެން ޕާޓީތަކުން ޓްވިޓާ އާއި ފޭސްބުކް ދޫކުރައްވައި ހަގީގީ މަޝްވަރާތަކަށް ވަޑައިގަންނަވާ، އަދި ޖުމްހޫރީ ޕާޓީއަށް ވެސް ދެވެން މިންވަރު ނުދެއްވާ ހައްގު މިންވަރު ދެއްވާ، މި ޕާޓީ އިހްލާސްތެރިކަމާއެކު އޮންނާނެ،" އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ، މިހާރު ވިސްނަންވީ ވަކި މީހަކު ވެރިކަން ކުރުމަށް ނުވަތަ ވަކި ޕާޓީއެއް ވެރިކަން ކުރުމަށް ނޫން ކަމަށާއި ވިސްނަންވީ ރައްޔިތުންގެ ހެވާއި ލާބައަށް ކަމަށެވެ. ގައުމަށްޓަކައި ޕާޓީތައް އެކުގައި މަސައްކަތްކުރުން ނޫން ގޮތެއް ނެތްކަން ފާހަގަކުރެއްވި އެވެ.\n"ކޮން ޕާޓީއެއްތޯ ވެރިކަން ކުރާނީ، ނައިބު ރައީސްކަން ކުރާނީ ކޮން ޕާޓީއަކުންތޯ މުހިންމެއް ނޫން، ހުރިހާ އެންމެން ވެސް ފަހަތަށް ފިޔަވަޅު އަޅަންޖެހޭ، އިސްކަން ދޭންވީ ގައުމަށް، އެންމެންގެ ޕާޓީ، އެންމެންގެ ވެރިކަން،" އަލީ ވަހީދު ވިދާޅުވި އެވެ.\nލަންޑަނުގައި ދިރިއުޅުއްވާ އަލީ ވަހީދު ވިދާޅުވީ، މި ސަރުކާރުގެ އަނިޔާވެރިކަން މިހާރު ވަރަށް ނުބައި ހިސާބަކަށް ގޮސްފައިވާ ކަމަށާއި، ގޭތެރޭގަ ތިބި އަނބިދަރިންނާ ހަމައަށް ސިޔާސީ ކިލަނބުކަން ވަނީ ފޯރާފައިވާ ކަމަށެވެ. ގާސިމްގެ ދަރިކަލުން އިބްރާހިމް ސިޔާދު ޖަލަށްލާފައިވުމަކީ އޭގެ ހެއްކެއް ކަމަށެވެ.\nގާސިމްގެ ހަގު އަނބިކަނބަލުން އައިޝަތު ނަހުލާ ޕާޓީގެ ކައުންސިލަށް ބޮޑު އަގުލަބިއްޔަތަކުން ހޮވިވަޑައިގެންފައިވާއިރު ސިޔާސީ މަސައްކަތަކަށް ނަހުލާ ނުކުންނެވުމުން އަލީ ވަހީދު މަރުހަބާ ދެންނެވި އެވެ.\n"އަނބިކަނބަލުން އަންނަން ޖެހުނީ ގައިގާ އަތްލީމަ، ސިޔާސީ ކިލަނބުކަން މިއޮތީ ގޭގައި ތިބި އަނބިދަރިންނަށް ވެސް ފޯރާފަ،" އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ، ޕާޓީގެ ރައީސް ކަމަށް އޭނާ އިންތިހާބުކުރުމަކީ ވެސް ބޮޑު އުފަލެއް ލިބިފައިވާ ކަމެއް ކަމަށާއި ކުޑަ ދުވަސްކޮޅެއްގެ ތެރޭގައި އޭނާއަށް ޕާޓީގެ މެންބަރު އިތުބާރު ކުރެއްވީތީ ޝުކުރު ދަންނަވާ ކަމަށެވެ.\nޖުމްހޫރީ ޕާޓީގެ ކޮންގްރެސްގެ ރިޔާސަތު - ފޮޓޯ: ވީނިއުސް\nއަޅުގަނޑު އެންދެރިގަނޑަކަށް ނޫނީ ކަޅު މާވަހަރަކަށް ހަދަން އޮތް ފުރުސަތެއް މިއީ، އަޅުގަނޑު މާވަހަރަކަށް ހެދީތީ ޝުކުރު ދަންނަވަން، އޭގެ ބަދަލު ދައްކާނަން، ނަމޫނާ ގޮތެއްގައި އިންތިޒާމްވެގެން ހިނގާ ޕާޓީއަކަށް ޖުމްހޫރީ ޕާޓީ ހަދާނަން، ގޮފިތައް ބާރުވެރިކުރުވާނަން،" އަލީ ވަހީދު ވިދާޅުވި އެވެ.\nއަލީ ވަހީދު ވިދާޅުވީ، އޭނާއަށް ފުޓްބޯޅަ މެނޭޖަރަކަށްވެގެން ލަންޑަނުގައި ފިނީގައި އުޅުއްވިތާނެ ކަމަށާއި ނަމަވެސް ސިޔާސީ މަސައްކަތުގައި އަނެއްކާވެސް ރާއްޖެ ވަޑައިގަންނަވަން ނިންމާފައިވަނީ ގައުމަށްޓަކައި ކަމަށެވެ. ސިޔާސީ ޕާޓީތަކުގެ ވެރިންނާއި ރައްޔިތުންގެ ހައްގުގަ ކަމަށެވެ.\nއޭނާ އިތުރަށް ވިދާޅުވީ، 2009 ވަނަ އަހަރުގެ މަޖިލީހުގެ އިންތިހާބުގައި ތޮއްޑޫ ދާއިރާ ކާމިޔާބުކުރުމަށް ގާސިމް އިބްރާހިމް އޭނާއަށް އެހީވެވަޑައިގެންނެވި ކަމަށެވެ. އޭގެ ބަދަލެއްގެ ގޮތުގައި ޕާޓީއަށް ގުޅިވަޑައިގެންނެވުމުގެ ބަދަލުގައި ގާސިމް އެދިވަޑައިގެންނެވީ އެމަނިކުފާނު "ލުނބޯ ފަދައިން ފެލާލާ" ވަގުތު އޭނާގެ އަރިހުގައި ހުރުމަށް ކަމަށެވެ. މިއަދު ޖުމްހޫރީ ޕާޓީއާ ގުޅިވަޑައިގެންނެވި ސަބަބަކީ އެއީ ކަމަށް ވެސް ވިދާޅުވި އެވެ.\nޖުމްހޫރީ ޕާޓީ އަލީ ވަހީދު ޖުމްހޫރީ ޕާޓީ ކޮންގްރެސް 2018\nއަލީ ވަހީދާ ދެކޮޅަށް ޖޭޕީ ތެރޭން އެންޓި ކެމްޕެއިން\nޖޭޕީގެ ރައީސް ކަމަށް އަލީ ވަހީދު ކުރިމަތިލައްވައިފި


← ކައުންސިލް ← ވިޔަވަތި ޓްރަސްޓް ފަންޑް ← ނަފާވެހި\nމިއީ މިލަދުންމަޑުލު އުތުރުބުރީ އަތޮޅު ކައުންސިލްގެ ބެލުމުގެ ދަށުގައިހުރި ޢިމާރާތްތައް ފުރިހަމަގޮތުގައި ބެލެހެއްޓުމުގެ މަޤްޞަދު ޙާޞިލުކުރުމަށާއި، މިވަޞީލަތްތައް ބޭނުންކޮށްގެން ވިޔަފާރީގެ އުޞޫލުން ޚިދުމަތް ދިނުމުގެ ނިޒާމެއް ޤާއިމުކުރުމަށާއި، ކައުންސިލަށް އާމްދަނީ ލިބޭނެ ގޮތަކަށް މިދާއިރާއިން އިތުރު ޚިދުމަތްތަކެއް ޤާއިމުކުރުމުގެ މަގުފަހި ކުރުމަށްޓަކައި، ށ.އަތޮޅު ކައުންސިލުން ކަނޑައަޅާފައިވާ ސިޔާސަތު ހިންގައި ތަންފީޛްކުރުމުގެ އަސާސްތަކާއި މިންގަނޑުތަކާއި ހަމަތައް ބަޔާންކުރާ އުޞޫލެވެ.\nމިޚިދުމަތް ވިޔަފާރީގެ އުޞޫލުން ހިންގާ ބަލަހައްޓާނީ އަތޮޅު ކައުންސިލުން ކަނޑައަޅާ ކޯރޑިނޭޓިންގ ކޮމެޓީގެ ބެލުމުގެ ދަށުންނެވެ. އަދި މިކަމާއިގުޅިގެން ކުރެވޭކަންކަން ކުރުމުގެ ޒިންމާއުފުލައި ވިލަރެސް ކުރުމަށް ކައުންސިލުން ކަނޑައަޅާ ކައުންސިލަރ އެޒިންމާ އުފުލާން ޖެހޭނެއެވެ.\nމިޚިދުމަތާއި ގުޅިގެން އިދާރީގޮތުން ކުރަންޖެހޭ މަސައްކަތްކޮށް ބަލަހައްޓަންޖެހޭ ކަންކަން ބަލަހައްޓާނީ އިދާރާގެ ކަމާބެހޭ ޔުނިޓުންނެވެ.\nޚިދުމަތް ވިޔަފާރީގެ އުޞޫލުން ދިނުމުގައި އެސެޓްގެގޮތުގައި ބޭނުންކުރެވޭނީ ށ.އަތޮޅު ކައުންސިލްގެ އިދާރާގެ ނަމުގައި ރަޖިސްޓްރީ ކުރެވިފައިހުރި ޢިމާރާތްތަކެވެ. މިއުޞޫލުގެ ދަށުން މިވިޔަފާރި ފެށޭއިރު ބޭނުންކުރެވޭނެ ޢިމާރާތްތަކަކީ އަތޮޅުވެހީގެ ޢިމާރާތްތަކާއި، މިލައުތުރުކީސާ (ބޭންކް އޮފް މޯލްޑިވްސް ފުނަދޫ ބުރާންޗް މިހާރު ހިގަމުންގެންދާ) ޢިމާރާތާއި، ށ.އަތޮޅުކައުންސިލުން މިކަމަށް ކަޑައަޅާ ޢިމާރާތްތަކާއި، މިކަމަށްޓަކައި ހޯދޭ ތަންތަނެވެ.\nވިޔަފާރީގެ ކެޕިޓަލަކީ 100,837.10ރ. (އެއްލައްކަ އަށްސަތޭކަ ތިރީސްހަތްރުފިޔާ ދިހަލާރި) އެވެ.\nދައުލަތުގެ ބޭނުންތަކުގައި އަދި ފަރުދީ ބޭނުންތަކުގައި އަތޮޅަށް ޒިޔާރަތްކުރާ ފަރާތްތަކަށް މެހުމާންދާރީގެ ޚިދުމަތް ކުރުމުއްދަތަށް ނުވަތަ ދިގުމުއްދަތަށް ދިނުމުގެ އިންތިޒާމް ހަމަޖެއްސުމާއި އެކަމަށް މަގުފަހިކޮށްދިނުން.\nއޮފީސްހިންގުމަށާއި، ޖަލްސާތަކާއި ސެމިނަރފަދަ ކަންކަން ހިންގުމަށް ބޭނުންވާ ވަޞީލަތްތަކުގެ ޚިދުމަތް ފޯރުކޮށްދިނުން.\nދިގުމުއްދަތުގައި އަގުއަދާކުރެވޭ ގޮތަށް ގެދޮރު ހޯދައިދީ ނުވަތަ މިފަދަކަންކަމުގެ މެދުވެރިއެއްގެ ދައުރު އަދާކޮށް ދިނުމާއި، މިގޮތުން ހުރި ފުރުޞަތުތަކުގެ މަޢުލޫމާތު ރައްޔިތުންނަށް ފޯރުކޮށްދިނުމުގެ ޚިދުމަތްދިނުން.\nކޮޓަރި ކުއްޔަށް ދޫކުރުން\nކޮޓަރި ކުއްޔަށް ދޫކުރުމުގެ ކުރިން އެ ޢިމާރާތެއް ސާފުކޮށް ބެލެހެއްޓުމަށް ޙަވާލުވެހުރި މުވައްޒަފަކު ލައްވާ ކޮޓަރި ތައްޔާރުކުރުވަންވާނެއެވެ. އަދި ކޮޓަރި ދޫކޮށްލުމުން ވެސް ކޮޓަރި ސާފުކުރުވާ ތަކެތި ހަމަތޯ ބަލައި ޗެކުކުރަންވާނެއެވެ.\nކޮޓަރިން އެއްވެސް އެއްޗެއް މަދުނަމަ ނުވަތަ ގެއްލުމެއް ވެފައިވާނަމަ ލަސްނުކޮށް ކޯޑިނޭޓަރުގެ ލަފާގެ މަތިން އަޅަންޖެހޭ ފިޔަވަޅު އަޅަންވާނެއެވެ.\nދުވަހު ކުއްޔަށް ކޮޓަރި ދޫކުރެވުނު ގޮތުގެ މަޢުލޫމާތު ފުރިހަމައަށް ލިޔެބަލަހައްޓަން ވާނެއެވެ. އަދި ކަސްޓަމަރުން ޢަމަލުކުރަންޖެހޭ އުޞޫލުތަކުގެ މަޢުލޫމާތުދީ، ކަސްޓަމަރުންނަށް ތަނުން ދޭންޖެހޭ އިރުޝާދުތައް ކޮޓަރި ޙަވާލުކުރެވޭއިރު ކޮޓަރީގައި ފެންނަން ހުންނަންވާނެވެ.\nދުވަހުކުލީގެ ގޮތުގައި ކުއްޔަށް ހިފާ މުއްދަތު 15 ދުވަހަށްވުރެ އިތުރުވާނަމަ، ޚިދުމަތަށް އެދުނު ފަރާތުން އެދިއްޖެ ޙާލަތެއްގައި މިއުޞޫލުގެ 8ވަނަ މާއްދާ (ދިގު މުއްދަތަށް ކޮޓަރި ދޫކުރުން) ގައިވާ ގޮތަށް ޢަމަލުކުރަންވާނެއެވެ.\nއަމިއްލަ ފަރާތްތަކަށް ދުވަހު ކުއްޔަށް ކޮޓަރި ދޫކުރުން\nދުވަހު ކުއްޔަށް ކޮޓަރިއެއް ހޯދުމަށް ލިޔުމަކުން، ނުވަތަ އަނގަބަހުންވެސް ހުށައެޅިދާނެއެވެ.\nދުވަހު ކުއްޔަށް ކޮޓަރި ހިފަން ބޭނުންވާ ފަރާތްތަކުން ކޮޓަރި ކުއްޔަށް ހޯދުމަށް އެދި ހުށައަޅާ ފޯރމް ފުރިހަމަކޮށް ހުށައަޅަންވާނެއެވެ.\nއަމިއްލަ ފަރާތްތަކަށް ކުއްޔަށްދޫކުރެވޭނީ ހަމައެކަނި އަތޮޅުވެހީގެ ކޮޓަރިތަކުންނެވެ.\nކޮޓަރި ކުއްޔަށް ދޫކުރުމުގައި ދުވަސް ގުނާނީ މެންދުރު 12 އިން، ޖެހިގެން އަންނަ ދުވަހުގެ މެންދުރު 12 އަށެވެ. އެހެން ނަމަވެސް ކޮޓަރި ހިފާތާ 1 ގަޑިއިރަށްވުރެ ފަހުން ކޮޓަރި ދޫކޮށްލާނަމަ އެއްދުވަހަށްވާ ފައިސާ ނަގަންޖެހޭނެވެ. މީގެ އިތުރުން އެއްދުވަސްވެ ދެވަނަ ދުވަހުގެ މެންދުރު 12 ގެ ފަހުން 1 ގަޑިއިރަށްވުރެ އިތުރަށް މަޑުކުރާނަމަ2ދުވަހުގެ ފައިސާ ނަގަންވާނެއެވެ.\nދުވަހު ކުއްޔަށް ކޮޓަރި ހިފަން ބޭނުންވާ ފަރާތަކުން އެކަމަށްއެދި ށ.އަތޮޅުކައުންސިލް އިދާރާއަށް ހުށަހެޅުމުން، އެޚިދުމަތަކަށް ކަނޑައެޅޭ އަގު އެޑްވާންސަށް ނެގުމަށްފަހު ކޮޓަރި ދޫކުރާނީއެވެ. އެޑްވާންސަށް ފުރަތަމަ ފައިސާނަގާއިރު ތަޅުދަނޑީގެ ފީގެ ގޮތުގައި -/100ރ. (އެއް ސަތޭކަ) ޗާޖުކުރަންވާނެއެވެ.\nތަޅުދަނޑީގެ ފީގެ ގޮތުގައި ނަގާ ފައިސާ ތަޅުދަނޑި ޙަވާލުކުރުމުން އަނބުރާ ޙަވާލުކުރަންވާނެއެވެ.\nކޮންމެ ދުވަހެއްގެ މެންދުރު 12ގެ ކުރިން ކުރިއަށް އޮތްދުވަހުގެ ފައިސާ ނަގަންވާނެއެވެ.\nކޮންމެ ކޮޓަރިއެއްގައި ބޭތިއްބޭނީ އެކޮޓަރިއެއްގައި އެނދު ހުންނަ ގޮތަށް ބަލައި، ކޮންމެ ސިންގަލް އެނދަކަށް އެކެއް، އަދި ޑަބަލް އެނދަކަށް ދެ މީހުންގެ ރޭޓުންނެވެ. އެއްކޮޓަރީގައި މިއަށްވުރެ އިތުރަށް މީހުން ތިބޭނަމަ އިތުރުވާ ކޮންމެ މީހަކައް -/50 ރުފިޔާގެ ރޭޓުން ޗާޖުކުރެވޭނެއެވެ. މި މާއްދާގެ ދަށުން5އަހަރުން ދަށުގެ ކުޑަކުދިންނަށް ޗާޖެއް ނުކުރެވޭނެވެ.\nސަރުކާރުގެ އިދާރާތަކަށް ދުވަހު ކުއްޔަށް ކޮޓަރި ދޫކުރުން\nސަރުކާރު އިދާރާތަކަށް ދުވަހު ކުއްޔަށް ކޮޓަރި ދޫކުރެވޭނީ އެ އިދާރާއަކުން ލިޔުމަކުން އެކަމަށް އެދި ހުށައެޅުމުން އެޚިދުމަތަކަށް ކަނޑައެޅޭ އަގު ނުވަތަ ކޯޓޭޝަން އެޕްރޫވްކުރުމުންނެވެ.\nސަރުކާރު އިދާރާތަކަށް ކޮޓަރި ދޫކުރުމުގައި ވެސް ދުވަސް ގުނާނީ މެންދުރު 12 އިން، ޖެހިގެން އަންނަ ދުވަހުގެ މެންދުރު 12 އަށެވެ.\nއަތޮޅުކައުންސިލްގެ ބޭނުމަށް ކޮޓަރި ކުއްޔަށް ނަގާނަމަ އެކަމަށް ބޭނުންވާ ޔުނިޓަކުން ބޭނުންވާ ތާރީޚް، ގަޑި، ބޭނުންވާ ޢަދަދާއި މުއްދަތު އެނގޭނެގޮތަށް ކަމާބެހޭ ޔުނިޓަށް މެމޯއަކުން އަންގަންވާނެއެވެ.\nސަރުކާރު އިދާރާތަކަށް ފަހުން ފައިސާދައްކާގޮތަށް ކޮޓަރި ދޫކުރެވިދާނެއެވެ.\nފަހުން ފައިސާ ދައްކާގޮތަށް ކުއްޔަށް ހިފާ ކޮޓަރިއެއް ދޫކޮށްލުމަށްފަހު ޖެހިގެން އަންނަ ރަސްމީ ދެ ދުވަހުގެތެރޭ އެ އިދާރާއަކަށް ނުވަތަ އެ ޔުނިޓަކަށް ބިލު ފޮނުވަން ވާނެއެވެ.\nދިގު މުއްދަތަށް ކޮޓަރި ދޫކުރެވޭނީ ހަމައެކަނި އަތޮޅުވެހިންނެވެ.\nދިގުމުއްދަތަށް ކޮޓަރިއެއް ހިފަންބޭނުންނަމަ އެކަންބަޔާންކޮށް މުއްދަތު އެނގޭނެގޮތަށް މަދުވެގެން 48ގަޑިއިރު ކުރިން ލިޔުމަކުން އަތޮޅު ކައުންސިލަށް ހުށައަޅަންވާނެއެވެ.\nދިގުމުއްދަތަށް ކޮޓަރި ދޫކުރުމުގައި އަގު ކަޑައަޅާނީ ކުއްޔަށްހިފާބޭނުމާއި، ޙާލަތާއި، އަދި މުއްދަތަށް ބެލުމަށްފަހު ކޯޑިނޭޓިން ކޮމެޓީންނެވެ. ނަމަވެސް 1 އަހަރަށްވުރެ ދިގު މުއްދަތަކަށް ކުއްޔަށް ދޫކުރާނަމަ އަގު ކަނޑައަޅާނީ ކައުންސިލުންނެވެ.\nދިގުމުއްދަތަށް ކޮޓަރި ދޫކުރެވޭނެ އެންމެ ކުޑައަގަކީ ދުވާލަކަށް 250/-ރ. ގެ ރޭޓުންނެވެ.\nދިގުމުއްދަތައް ކޮޓަރި ދޫކުރުމުގެ އެއްބަސްވުމެއް އެކުލަވާލާ ކޯޑިނޭޓިންގ ކޮމެޓީން ފާސްކުރަންވާނެވެ.\nސެމިނަރ ރޫމް ކުއްޔަށް ދޫކުރުން\nދުވަހު ކުއްޔަށް ސެމިނަރޫމް ދޫކުރެވޭނީ ހޯލުގައި ހިންގަންބޭނުންވާ ޙަރަކާތަކާއި މުއްދަތު ބަޔާންކޮށް ލިޔުމަކުން އެކަން ހުށައެޅުމުންނެވެ.\nދުވަހުކުލީގެ ގޮތުގައި ސެމިނަރ ރޫމްދޫކުރެވޭނީ ދުވާލަކަށް 500/-ރ. ގެ ރޭޓުންނެވެ. މިގޮތުން ދޫކުރެވޭނީ ގިނަވެގެން 15 ދުވަހުގެ މުއްދަތަށެވެ.\nދުވަހު ކުލީގެ ގޮތުގައި ސެމިނަރ ރޫމް ދޫކުރެވޭނެ އެންމެ ކުޑަ އަގަކީ ދުވާލަކަށް 350/-ރ. ގެ ރޭޓުންނެވެ.\n15ދުވަހަށް ވުރެއިތުރަށް ސެމިނަރ ރޫމް ކުއްޔަށް ދޫކުރެވޭނީ ހޯލުގައި ހިންގާ ޙަރަކާތަކަށްބަލާ ކޯޑިނޭޓިންގ ކޮމެޓީން ކަނޑައަޅާ އަގަކަށެވެ.\nއަމިއްލަފަރާތްތަކަށް ސެމިނަރ ރޫމް ދޫކުރެވޭނީ ސެމިނަރ ރޫމް ކުއްޔަށް ނެގުމަށް އެދި ހުށައަޅާ ފޯރމުން ހުއްދައަށް އެދި ހުށައެޅުމުން އެޑްވާންސަށް ފައިސާ ނެގުމަށްފަހުއެވެ.\nސަރުކާރު އިދާރާތަކަށް ބިލުކުރާގޮތައް ސެމިނަރ ރޫމް ދޫކުރެވިދާނެއެވެ.\nސަރުކާރު އިދާރާއަކުން ކުއްޔަށް ހިފާ ބޭނުމެއް ނިމުމުން ޖެހިގެން އަންނަ ރަސްމީ ދެ ދުވަހުގެތެރޭ އެ އިދާރާއަކަށް ނުވަތަ އެ ޔުނިޓަކަށް ބިލު ފޮނުވަން ވާނެއެވެ.\nދިގުމުއްދަތަށް ކުއްޔަށް ދޫކުރުމަށް އެއްބަސްވުމެއް އެކުލަވާލައި ކޯޑިނޭޓިންގ ކޮމެޓީން ފާސްކޮށްފައި އޮންނަންވާނެއެވެ.\nޢިމާރާތްތައް ކުއްޔަށް ދޫކުރުން\nކައުންސިލުގެ ބެލެމުގެ ދަށުގައިވާ އިމާރާތެއް އެކުގައި ކުއްޔަށް ދޫކުރެވޭނީ ކައުންސިލަށް ހުށައަޅާ ކައުންސިލުން ނިންމާ ނިންމުންތަކަށް ރިޢާޔަތްކޮށް ކޯޑިނޭޓިން ކޮމެޓީންނެވެ.\nމާލީ އަދި އިދާރީ ކަންކަން\nމި ޚިދުމަތުގެ ތެރެއިން ފޯރުކޮށްދޭ ކޮންމެ ޚިދުމަތެއްވެސް ވާންޖެހޭނީ، އަދި ވަޞީލަތެއް ނުވަތަ ތަނެއް ބޭނުން ކުރަންޖެހޭނީ، އިސްލާމީ ޝަރީޢަތާއި، ދިވެހިރާއްޖޭގެ ޤާނޫނުއަސާސީއާއި، ޤާނޫނުތަކާއި، ޤަވާޢިދުތަކާ ޚިލާފުނުވާ ކަންކަން ކުރުމަށެވެ.\nމި ވިޔަފާރިއަށް ލިބޭފައިސާ ޖަމާކުރާނީ އަތޮޅު ކައުންސިލް އިދާރާގެ ޓްރަސްޓް ފަންޑުގެ އެކައުންޓަށެވެ. އަދި މިޕްރޮގްރާމުގެ އާމްދަނީ ފައިސާ ބަލައިގަތުމާއި، އެކިފަރާތްތަކަށް ދޭންޖެހޭ ފައިސާ ދިނުމުގެ މަސައްކަތްކޮށް، ކަމާއިގުޅޭ ހިސާބު ބަލަހައްޓާނީ ބަޖެޓް އެންޑް ފައިނޭންސް ޔުނިޓުންނެވެ. އަދި ކަމާގުޅޭ އެންމެހާ އިދާރީ މުޢާމަލާތްތައް ހިންގާންވާނީ މާލީ ޤަވާޢިދާއި، މި އިދާރާގެ ހިންގުމުގެ އުޞޫލުތަކާއި އެއްގޮތަށެވެ.\nމި ވިޔަފާރި ހިންގުމަށްޓަކައި ކުރަންޖެހޭ ޚަރަދުތައް ކުރާނީ ވިޔަފާރިން ލިބޭއާމްދަނީއިންނެވެ. އަދި މިކަމުގައި ބޭނުންކުރާ ތަންތަން މަރާމާތުކޮށް ބަލަހައްޓާނީ ވިޔަފާރީން ލިބޭ އާމްދަނީއާއި، ކައުންސިލުގެ ބަޖެޓުންނެވެ.\nޚިދުމަތްތަކަށް ބިލުހެދުމުގެ އިންތިޒާމާއި ލިބެންވާ ފައިސާ މުއްދަތަށް ލިބޭތޯބަލައި ޗެކްކޮށް މިކަން ބަރާބަރަށް ހިންގުމުގެ އިދާރީ އިންތިޒާމްތައް ކުރުމަކީ ކަމާބެހޭ ޔުނިޓުގެ ޒިންމާއެކެވެ.\nވިޔަފާރީގެ ފައިދާއާއި ގެއްލުން ދެނެގަތުމަށްޓަކައި ކޮންމެ ތިންމަހަކުން ރިޕޯރޓެއް އެކުލަވާލުމަށްފަހު އަތޮޅުކައުންސިލަށް ހުށަހަޅަން ޖެހޭނެއެވެ. މިރިޕޯރޓް އެކުލަވާލާނީ ކަމާބެހޭ ޔުނިޓުންނެވެ. އަދި ކޮންމެ އަހަރެއް ނިމުމާއެކު ކޯރޑިނޭޓިންގ ކޮމެޓީގެ ފަރާތުން އިންޓަރނަލް އޮޑިޓެއްކޮށް އަހަރީ ރިޕޯރޓް އެކުލަވާލައި ކައުންސިލަށް ހުށަހަޅަން ވާނެއެވެ.\nކޯޑިނޭޓަރ ރަށުންބޭރުގައި ނުވަތަ ޗުއްޓީއެއްގައި ހުންނަވާއިރު މިޕްރޮގްރާމާއި ވަގުތީގޮތުން ހަވާލުވެ ހުންނަވަނީ ކޮން ބޭފުޅެއްކަން ލިޔުމުން ކަމާބެހޭ ޔުނިޓަށް އަންގަންވާނެވެ.\nކޮޓަރި ކުއްޔަށް ދޫކުރުމުގެ ކުރިން ޕްރޮގްރާމްގެ ކޯޑިނޭޓަރގެ އެޕްރޫވަލް ހޯދަންވާނެވެ.\nމި އުޞޫލުގެ ދަށުން ކޮޓަރި ކުއްޔަށް ދޫކުރުމަށްފަހު އެކަމުގެ މައުލޫމާތު އެވަގުތަކު ކައުންސިލް ހިންގެވުމާއި ޙަވާލުވެހުންނަވާ ވެރިޔަކަށް އެންގުމަކީ ޕްރޮގްރާމްގެ ކޯޓިނޭޓަރގެ ޒިންމާއެވެ.\nކުލި ނުނަގާގޮތަށް އެއްވެސް ފަރާތެއް ބަހައްޓަން ކައުންސިލަރަކު ބޭނުންވެއްޖެ ހިނދެއްގައި ބެހެއްޓޭނީ ޕްރޮގްރާމާ ޙަވާލުވެހުންނަވާ ކޯޑިނޭޓަރެއްގެ ހުއްދައާއެކު ކަމާބެހޭ އިދާރީ ޔުނިޓާ މަޢުލޫމާތު ހިއްސާކުރެވިގެންނެވެ. އަދި މިގޮތަށް މީހަކު ބެހެއްޓޭނީ ގިނަވެގެން 1 ދުވަހުގެ މުއްދަތަށެވެ. މިގޮތަށް މީހަކު ބަހައްޓާނަމަ ބެހެއްޓޭނީ އަތޮޅުގޭގެ 6،7 ނަންބަރު ކޮޓަރީގައެވެ.\nރަށު ކައުންސިލްތަކުން ރަސްމީ ބޭނުންތަކުގައި ފުނަދުއަށް ޒިޔާރަތްކުރައްވާ ކައުންސިލަރުންނާއި މުވައްޒިފުން ތާޒާވެލުމަށް އަތޮޅުގޭގެ6ނަންބަރު ކޮޓަރި ރަސްމީ ކޮންމެ ދުވަހަކުވެސް ހުޅުވާފައި ހުންނަންޖެހޭނެއެވެ.\nސަރުކާރުގެ އިދާރާއަކުން އެދިގެން ކުއްޔަށް ބަދަލުގެނެސް ނުވަތަ ކުލި ނުނަގާ ގޮތަށް ފަރާތެއް ބެހެއްޓޭނީ ކޯޑިނޭޓިންގ ކޮމެޓީގެ ނިންމުމަކުންނެވެ. މިގޮތުން ދޫކުރެވޭނީ އަތޮޅުގޭގެ 6،7 ނަންބަރު ކޮޓަރިއެވެ. ނަމަވެސް 15 ދުވަހަށް ވުރެ އިތުރުވާނަމަ އެކަން ކައުންސިލަށް ހުށައަޅާ ކައުންސިލުން ނިންމާ ނިންމުމަކަށް ޢަމަލު ކުރަންވާނެއެވެ.\nމިއުޞޫލުގައި ނުހިމެނޭ ހާލަތެއްދިމާވެއްޖެނަމަ އެކަމުގައި އަމަލުކުރާނެ ގޮތެއް ނިންމާނީ ނަފާވެހި ޕްރޮގްރާމް ހިންގުމާއި ހަވާލުވެ ހުންނަވާ ކޯޑިނޭޓަރަކާއި އަދި ކައުންސިލް ހިންގަވަން އެވަގުތަކު ހުންނަވާ ބޭފުޅެއްގެ މަޝްވަރާގެ މަތިންނެވެ.


ބައްޕަގެ ރަނިކަމަނާ 14 – Esfiya\nދީނީ ލޯބި October 14, 2020\n” ރިޕޯޓްތައް ނޯމަލް..އެއްވެސް މައްސަލައެއް ނެތް…ސައިކޮލޮޖީ އަދި ފިޒިކަލް ޓެސްޓްތަކުންވެސް އެއްވެސް މައްސަލައެއް ނުފެނުން…” ޕޮލިސް އަންހެން މީހާ ބުނުމުން އީޝާއަށް ހިތަށް ލިބުނު ތަސައްލީއާއެކު ޖިސްލާ ރޯންފެށުނެވެ.\n” މިރާން!..އައިއެމް ސޯ ސޮރީ….” އީޝާ މޫނުގައި ދެއަތް އަޅައިގެން ބުނަމުން ދިޔައިރު ޕޮލިސް މީހާ ހިތްވަރު ދޭފަދަ ގޮތަކަށް އީޝާގެ ބުރަކަށީގައި ފިރުމާލިއެވެ.\nޕޮލިސް ސްޓޭޝަނުން މިރާން ދޫކޮށްލުމުން އޭނާ ގެއަށްދާން ނުކުތުމާއެކު ލައްވައިލީ އިޔާދާއެވެ. އިޔާދު އަނގައިން ޗޮކުޗޮކު ލައްވައިލީ މަލާމާތުގެ ރާގެއްގައެވެ. ދަތްކުޑިވިކާލަމުން މިރާން ހުއްޓެލީ އަތްމުށްކަވާލާފައެވެ.\n” ހީކުރީ ޔަޝްފީ ދިޔަނުދީ ހިފެހެެއްޓިހެން އީޝާވެސް ހިފެހެއްޓޭނެ ކަމަށްތަ؟..އޭނަ އެހެރީ ދާން ތައްޔާރަށް…” އިޔާދު މަލާމާތްކޮށްލިއެވެ. މިރާންގެ ލޮލުން އަލިފާން ކަނިބުރާލިފަދައެވެ. ކެތްތެރިކަން ކޮޅުންލާވަރުވިއެވެ. ނަމަވެސް ކެތްކޮށްލަމުން ދާން ހިނގައިގަތެވެ. ” ކަލެއާ އީޝާ ކައިވެނި ކުރުވީވެސް އަޝްބާ ހޯދަން…އީޝާއާ އޭނަ ގާތްކުރަން..އީޝާވެސް އަހަރެންގެ ޕްލޭންގައި ބައިވެރިވެގެން…..ދެންބަލަމާ ހިނގާ އަޝްބާ ޚިޔާރުކުރަނީ ކާކުތޯ؟ ” އިޔާދު ބުނެލި ބަސްތަކުން މިރާނަށް ހުއްޓިލެވުނެވެ. މަގުގެ އަނދިރިކަން ފަނޑުކޮށްފައިވާ މަގުމަތީ ހޮޅިބުރީގެ އަލި އެވަގުތު ނިވިފައި ދެތިންފަހަރު ދިއްލުނެވެ. މިރާން އެނބުރި އިޔާދަށް ބަލާލިއެވެ. ” ކަލެއަށް ދުވަހަކުވެސް އަޝްބާއެއް އަތެއް ނުލެވޭނެ…އެނގިއްޖެތަ؟…” މިރާން އިޔާދުގެ ގާތަށްޖެހިލައި ދަތްކުޑިވިކާލަމުން ބުނެލިއެވެ. “ހެހެ..މި ހުރިހާ ކުޅިވަރެއް މިކުޅެން ޖެހުނީ އީޝާ ނުދާންވެގެން ގަދަހެދީމަ…މިހާރު އެހެރީ އީޝާ އެއްބަސްވެފަ…މިހާރު ދަބައްފާނަށް ދަބަރު ދަމާހެން އަޝްބާ އަންނާނެ އީޝާފަހަތުން…” އިޔާދު ދެއަތް ފުރަގަހަށް ލަމުން ބުނެލީ ޔަޤީންކަމާއެކުއެވެ. މިރާން މިފަހަރު މޫނުގެ ކުލަވަރު ބަދަލުކޮށްލީ މަލާމާތުގެ ހިނިތުންވުމަކުންނެވެ. އޭނާ ޖީބަށް އެއްއަތް ޖަހާލައި ހެވިފައި އެނބުރި ދާންފެށުމުން އިޔާދަށް ދަތްކުޑިވިކާލެވުނެވެ.\nނިދާފައި އޮތް އަޝްބާ އުނދަގުލާއެކު އުރައިގެން ގޮސް ކޮޓަރީގެ އެނދުގައި ބާއްވާލާފައި އީޝާ ބޮޑު ރަޖައެއް އަޅާ ފިނިވެފައި އޮތް އެއެކުއްޖާ ފޮރުވައިލިއެވެ. މޫނުގައި ދެއަތުން އަތް އުނގުޅާލަމުން ކޮޓަރިން ބޭރަށް ނުކުތްއިރު އަދިވެސް މިރާން އައިހެން ހިޔެއް ނުވެއެވެ.\nއެވަގުތު ގޯތިތެރޭ އަޑެއް އިވޭހެން ހީވެގެން ބޭރަށް ނުކުތްއިރު ވަޑާންގެ ދިއްލާފައި ހުއްޓެވެ. ތަނެއްގައި މީހަކު ތަޅާކަހަލަ އަޑެއް އެދިމާއިން އިވިއިވި ހުއްޓެވެ. އީޝާ މަޑުމަޑުން ގޮސް ވަޑާންގެއަށް ބޯދިއްކޮށްލާ ބަލާލިއިރު ހައިރާންވެގެން ދެލޯ ބޮޑުވިއެވެ. މުޅިތަން އެފުށް މިފުށަށް ޖަހާފައި އޮތް އިރު މިރާން ހުރީ ވަޑާންގޭގެ އެޅިގަލުން ހަދާފައިވާ ބިތް ކައިރީގައެވެ. އަނެއްބައި ހުރީ ފިލައާއި ބާޓިނުން ހަދާފައެވެ.\n” މިރާން!…” އީޝާ ގޮވާލުމާއެކު މިރާން ބަލާނުލާ ފާރަށް ގޮށްމުށުން އެތިފަހަރެއް އަޅައިފިއެވެ. އީޝާ ސިހިގެން ގޮސް ދެލޯބޮޑުކޮށްލަމުން މިރާންގެ އަތާއި ފާރަށް ބަލާލެވުނީ ދެނެވެ. ފާރުގައި ލޭގެ އަސަރު ހުރިއިރު ދެއަތްތިލައިގެ ބޭރުފުށް ހުރީ ލެއިން ތަތްތެޅިފައެވެ. އަނެއްކާވެސް މިރާން ހަމަ އެގޮތަށް ފާރަށް އެތިފަރެއް ވިއްލައިލިއެވެ. ” މިރާން…ޑޮންޓް ޑޫ ދިސް…” އީޝާ ދުވެފައި ގޮސް މިރާންގެ އަތުގައި ހިފަހަށްޓަން އުޅުނެވެ. މިރާން އެއަތް ފޮޅުވާލާ ބޮކްސިންތަޅާ މީހެއް ފަދައިން ފާރަށް ޖެހިޖެހިގެން ދެހަމަލާ ދިނެވެ. އީޝާ އަށް ކެތް ނުވެގެން ރޮއެގެންފައި މިރާންގެ ގައިގައި ބައްދައިގަތެވެ. ނަމަވެސް މިރާން އީޝާ ދުރަށް ޖައްސާލީ ނުހަނު އަވަހަށްށެވެ. އަދި އެހާމެ އަވަހަށް އީޝާގެ ކަރުގައި ހިފާ ބާރުކޮށްލަމުން ހަލުވިކަމާއެކު ފާރުގައި ތަތްކޮށްލައިފިއެވެ. މިރާންގެ ރަތްވެފައިވާ ދެލޮލުން އަލިފާން ނަޒަރަކުން އީޝާއަށް ބަލަމުން ދިޔައިރު ކަޅު އެސްފިޔަތަކުގައި ކަރުނައިގެ އަސަރު ހުއްޓެވެ. އީޝާގެ ހާލު މާބޮޑެވެ. މިރާންގެ ނުފެންނަ ނުރައްކާތެރި އެޢަމަލުގެ ސަބަބުން ބިރާއި ސިހުން ލިބި ތުރުތުރު އަޅައިގަތެވެ. ކަރަށް ފިތިފައިވުމުން ހާސްވަމުން ދިޔަ ނޭވާ އުނދަގުލާއެކު ބޭރުކުރަމުން ދިޔައިރު މޫނަށް ވަނީ ލޭ ޖަމާވެ ރަތްވެފައެވެ.\n” އިޔާދާއި އީޝާގެ މަކަރުވެރިކަމަށް މީހަކު ސާބަސްދީ ތަޢުރީފު އޮއްސިޔަސް އެވަރުން ނުފުދޭނެ…ވާއު…ހާދަ މޮޅު ޕްލޭނެކޭ ދޯ…އޮޅުވާލައިގެން އަހަންނާ އިނީ އީޝް އަހަރެން އަތުން އަތުލަން ކަމަށްތަ؟…މިފަދަ ބޮޑު އިލްޒާމެއް އަހަރެންގެ ބޮލުގަ އަޅުވަން ކެރުނީ ކިހިނެތް އޭން؟…އީޝްއަކީ އަހަރެންގެ ދެދޮލުގެ ނޫރުކަން ނޭންގޭތަ؟…” މިރާން ދަތްކުޑިވިކައިގެން ހުރެ އީޝާގެ ކަރަށް ފިތާލުމަށްފަހު ދޫކޮށްލައި ދުރަށް ޖެހިލިއެވެ. އީޝާއަށް ލިބުނު ލުޔާއެކު ނޭވާ ހަމަ ކުރަން ކެއްސަމުން ފުންނޭވާތަކެއް ލަމުން ދިޔައީ ކުޑަކޮށް ގުދަށް އޮވެއެވެ.\nއީޝާ ހުރި ހާލާމެދު ހިތަށް އުނދަގޫތަކެއް ވީނަމަވެސް މިރާން ގޮތްދޫކުރާކަށް ގަސްތެއް ނުކުރިއެވެ. ” މިރާން!…ކޭން ޔޫ ޕްލީޒް ލިސެންޓް މީ ވަންސް…ޕްލީޒް…” އީޝާ ރޮމުން ބުންޏެވެ. މިރާން ހުރީ އީޝާއަށް ނުރުހުންތެރިކަމާއެކު ބަލާށެވެ. ” ބައްޕަގެ ޕްލޭނަކީ އޭކަމުގައި ވިޔަސް، އަހަރެން މެރީ ހުރީ ޖުނާންއަށް ދައްކާލަން…ބަޓް ފަހުން ހަމަ މިރާން ދެކެ ލޯބިވެވުނީ…މިއީ ތެދު…ތިޔައްވުރެ ބޮޑަށް ދުވަހަކުވެސް މީހަކު ދެކެ ލޯބި ނުވެވޭ..އެގޮތަށް ޑޭޑް އެއުޅެނީ ދޮންތަ ހެދިހެން އަހަރެން ނުގޮސްފާނެތީ…އެހެންވެ މިރާންގެ ބޮލުގައި އެހާބޮޑު އިލްޒާމެއް އެ އެޅުވީ… ﷲ ގަންދީ ހުވާކޮށްފަ މިބުނީ އަހަރެން މިއަދު މި ހިނގި އެއްވެސް ކަމެއްގައި ބައިވެރިއެއް ނުވަން…އަހަަންނަށް އިނގޭ މިރާންއަށްވުރެ ބޮޑަށް އީޝް ދެކެ ލޯބިވާނެ އެއްވެސް އިންސާނަކު މި އުޑުދަށުގައި ނުވާނެކަން….” އީޝާ މަޑުމަޑުންގޮސް މިރާންގެ މުލައްދަނޑީގައި ހިފާލިއެވެ. މިރާން އަތް ދުރަށް ޖައްސާލާފައި އީޝާގެ މުލައްދަނޑީގައި ހިފާ ކައިރިއަށް ދަމައިގަތެވެ. ” ފިލުމުކުޅެން ދާންވީނު…ފަހަރެއްގައި ހޮލީވުޑުންވެސް ޗާންސެއް ލިބިދާނެ…އެކަހަލަ މުޑުދާރު ޢަމަލު ހިންގާ މީހުންގެ ތެރޭ ރަނގަޅަށް ފިޓުވާނެ…” މިރާން ދަތްކުޑިވިކާލިއެވެ. އީޝާގެ ހިތަށް ކުރި އަސަރުން ލޯމަރާލެވުނެވެ. ” އަހަރެން ބޭނުމީ ވަރިވާން….މިރާންއާ އީޝްއަށް އަހަރެންގެ ފަރާތުން އިތުރު ހިތްދަތިކަމެއްް ލިބޭކަށް ބެނުމެއް ނޫން…އަހަރެން ވަރިކޮށްދީ…އޭރުން އަހަރެން ބައްޕައާއެކު ހިނގައިދާނަން…” އީޝާ ހިތް ފަޅައިގެންދާ ހާލު ބުންޏެވެ. ހިތް އެދި ގޮވަމުން ދިޔައީ މިރާން އޭނާ ދިޔަނުދީ ހިފެހެއްޓުމަށްށެވެ. ” ހެހެ..ހީ ކުރީ ތި ހުރިހާ ކުޅިވަރެއް ކުޅުނީމަވެސް މިތާ ބަހައްޓާނެކަމަށްތަ؟…ދެން ދުވަހަކުވެސް އީޝް ފެންނަ ހިސާބަށްވެސް އައިސްގެން ނުވާނެ….އަޑު އިވިއްޖެ…އަދި ބުނަން….ދުވަހަކުވެސް އަހަރެން އީޝާ ވަރިއެއް ނުކުރާނަން…އިޔާދާއި ދެމީހުން ދާނެތަނަކަށް ދޭ…ކުރާނެ ކަމެއް ކުރޭ…” މިރާން އީޝާ ފަހަތަށް ކުޑަކޮށް ކޮށްޕާލިއެވެ.\nAlhe haadha kurey mi part ves…🙄 But v v reethi…💯💯💯❤❤❤ Plx miran n easha vakinokohlahchey…🙏ashba kihaa dheravaane eirun…😥 Waiting for next part…🤗🤗 V foohiveyeiyaadh dheke…😠 Bappa akah fudhey meeheh nun eiee… 🤔\nmasha allah vrh reethi…\nހިތާމަ އެހެނިހެން ލޯބި December 3, 2018\nދީނީ February 6, 2016


COP26 Summit Akee Failure Eh: Greta Thunberg – adduLIVE\nކޮޕް26 ސަމިޓަކީ ފެއިލިއާއެއް: ގްރެޓާ ތަންބާގް\nNov 06, 2021, 08:20 ހަސަން ރަޝީދު\nސްކޮޓްލެންޑުގެ ގްލަސްގޯގައި ކުރިޔަށްދިޔަ ޔުނައިޓެޑް ނޭޝަންސް ކްލައިމެޓް ޗޭންޖް ކޮންފަރެންސް އޮފް ދަ ޕާޓީސް (ކޮޕް 26) އަކީ ފެއިލިއާއެއް ކަމަށް ތިމާވެށީގެ މަޝްހޫރު އެކްޓިވިސްޓް ގްރެޓާ ތަމްބާގް ބުނެފި އެވެ.\nކޮޕް26 ސަމިޓުގައި ގައުމުތަކުގެ އެންމެ އިސް ލީޑަރުން ބައިވެރިވެވަޑައިގެންނެވިއިރު، މި ސަމިޓަކީ އދ. ގެ ފްރޭމްވޯކް ކޮންވެޝަން އޮން ކްލައިމެޓް ޗޭންޖް (ޔޫއެންއެފްސީސީސީ) ގައި ސޮއިކޮށްފައިވާ ގައުމުތަކުން ބައިވެރިވާ ސަމިޓެކެވެ.\nއިއްޔެ ސްކޮޓްލެންޑުގައި ކުރިއަށްދިޔަ ބޮޑު އެއްވުމުގައި ވާހަކަދައްކަމުން އުމުރުން 18 އަހަރުގެ ތަންބާގް ބުނީ ކޮޕް26 އަކީ ފެއިލިއާއެއް ކަމަށާއި އެއީ ސިއްރު ކުރެވެން ނެތް ކަމެއް ކަމަށެވެ. އެގޮތުން މޫސުމީ މައްސަލަތައް މިހާ ހިސާބަށް އައީވެސް މިފަދަ ސަމިޓުތައް ބާއްވަމުންދަނިކޮށް ކަމަށާއި އެ މަގަށް މަސައްކަތްކޮށްގެން މި މައްސަލައަށް ހައްލެއް ނުލިބޭނެ ކަމަށްވެސް ތަންބާގް ބުންޏެވެ.\nތަންބާގް ސިފަކުރި ގޮތުގައި ކޮޕް26 ސަމިޓަކީ އުފާފާޅުކުރުމަށާއި އަމިއްލަ ފައިދާތަކެއް ހޯދުމަށް މަގުކޮށަން ބޭއްވި ސަމިޓެކެވެ. އެގޮތުން ބާރުގައި ހިފަހައްޓައިގެެން ތިބި ފަރާތްތަކުން ހިޔާލީ ދުނިޔެއެއްގައި އުޅެމުންދާއިރު ދުނިޔެ އަނދައި ހުލިވެ، މޫސުމީ ކާރިސާގެ ގެއްލުން އެތައް ބަޔަކަށް ކުރަމުންދާކަން ތަންބާގް ފާހަގަކުރި އެވެ.\nމީގެއިތުރުން ތަންބާގް ވަނީ މޫސުމީ މައްސަލަތަކުގައި ހުސް ވައުދުތައް ވުން ނިމުމަކަށް ގެންނަންޖެހޭ ކަމަށްވެސް ބުނެފައެވެ. އަދި ދުނިޔޭގެ ލީޑަރުންގެ ފަރާތުން އެކަށީގެންވާ ގޮތެއްގައި ލީޑަޝިޕް ފެނިގެން ނުދާ ކަމަށާއި އިއްޔެގެ އެއްވުމުން ފެނުނީ ހަގީގީ ލީޑަޝިޕް ކަމަށްވެސް ތަންބާގް ބުންޏެވެ.


SunOnline: Dhathureh neh, Aamdhanee eh nulibey, Goiy husvejje\nއައިޝަތު ފަރީޙާ 03 Jun 2020, 15:29\nޓެކްސީތަކެއް ވީއައިއޭގައި -- ސަން ފޮޓޯ/ ފަޔާޒު މޫސާ\n"ދަތުރެއް ނެތް. މިހާރު ދުވާލަކަށް 100 ރުފިޔާ ވެސް ނުލިބޭ،" މިއީ މާލޭގައި ޓެކްސީ ހިދުމަތްދޭ ޑްރައިވަރުންގެ މިހާރުގެ ވާހަކަ އެވެ.\nމީގެ ދުވަސްކޮޅެއް ފަހަތަށް ދާއިރު މާލެއިން ޓެކްސީއެއް ހޯދުމަކީ ބޮޑު ވޭނެކެވެ. އެތައް ސަތޭކަ ޓެކްސީއަކުން ހިދުމަތްދޭއިރު ޓެކްސީއެއް ހޯދަން ދައްޗެވެ. ދަތުރުތަކަށް ބާރުބޮޑެވެ. އާންމުކޮށް ޓެކްސީއެއް ހޯދަން ޖެހެނީ މަގުމަތިން އަތްނަގައިގެން، ކޮންމެވެސް އެހެން މީހެއްގެ ދަތުރެއްގެ ތެރެއިންނެވެ.\nއެހެން ނަމަވެސް ކޮވިޑް19 އައިސް، ދުނިޔޭގެ އިގްތިސާދު ފުނޑުފުނޑުކޮށް، ރައްޔިތުންގެ އާންމު ދިރިއުޅުން އެފުށް މިފުށަށް ޖެހިއިރު ޓެކްސީ ޑްރައިވަރުންގެ ޖީބުވެސް ހުސްކޮށްލައިފި އެވެ. އާންމު ރައްޔިތުންގެ ތެރެއިން އެތައް ބަޔެއްގެ ހާލަކީ މިއެވެ. އަމިއްލަ މަސައްކަތް ކޮށްގެން ބަނޑުފުރާނަ މުއްތިކުރި މީހުންނަށް މިވަގުތު މަސައްކަތް ކުރެވޭކަށް ނެތެވެ. ކޮވިޑާއެކު އައި ހާއްސަ ހާލަތުގެ ސަބަބުން ތިބެން ޖެހިފައި މިއޮތީ ގޭބަންދުވެގެންނެވެ. އާންމުކޮށް ބޭރަށް ނިކުމެ އުޅުމެއް، އާންމު ދަތުރުފަތުރެއް ނެތެވެ.\nޓެކްސީ ޑްރައިވަރުންނަކީ ދުވާލެއްގެ މައްޗަށް 500 ރުފިޔާ އާއި 1500 ރުފިޔާ އާއި ދެމެދުގެ އާމްދަނީ އެއް އެވްރެޖުކޮށް ހޯދާ ބަޔެކެވެ. ބައެއް ފަހަރު އެއަށްވުރެވެސް ގިނައިންނެވެ. މާލެ އަދި ހުޅުމާލޭގެ އެތެރޭގެ ދަތުރަކުން 25 ރުފިޔާ ނަގާއިރު އެއާޕޯޓަށް ދަތުރު ކުރަނީ 60 ރުފިޔާއަށެވެ. ހުޅުމާލެ އާއި މާލެ އާއި ދެމެދު 75 ރުފިޔާ އަށެވެ.\nކޮވިޑާއެކު ގެއިން ބޭރަށް ނިކުުތުން ހުއްޓި އެއްތަނުން އަނެއްތަނަށް ދިޔުން މަދުވެފައިވާއިރު ޓެކްސީ ޑްރައިވަރުންނަށް ދަތުރު ލިބޭނެ މަގުތައް ވަނީ މަދުވެފައެވެ. މީގެ ކުރިން އެތައް ގަޑިއެއް ވަންދެން އެއާޕޯޓު ޓެކްސީ ކިޔުގައި މީހުން ތިއްބަސް ވައިގެ ދަތުރުތައް ހުއްޓި، އެއާޕޯޓަށް ކުރާނެ ދަތުރެއްވެސް ނެތެވެ.\nމިހާރުގެ ހާލަތާއެކު ޓެކްސީ ޑްރައިވަރުންނަށްވެސް ކުރިން ދަތުރަށް ނިކުމެ އުޅޭހެން މަސައްކަތަށް ނިކުމެވޭކަށް ނެތެވެ. ކޮންމެ ޓެކްސީ ސެންޓަރަކަށްވެސް ހުއްދަ ދޫކުރަނީ ވަކި އަދަދަކަށެވެ. 10 ހުއްދަ ދޫކުރާއިރު އެދުވަހަކު މަސައްކަތަށް ނިކުންނާނެ ޑްރައިވަރުން ކަނޑައަޅަނީ ގުރުއަތު ނަގައިގެންނެވެ.\nކޮންމެ ދަތުރެއްގައިވެސް ގިނަވެގެން އުފުލޭނީ ދެ ފަސިންޖަރުން ކަމަށް އެޗްޕީއޭގެ ގައިޑްލައިން އަކުން ވަނީ ކަނޑައަޅައިފައެވެ. ކުރީ ސީޓުގައި އެއްވެސް ފަސިންޖަރަކަށް ނީނދެވޭނެއެވެ.\n"މިހާރު ދަތުރަކަށް މި އެރުވެނީ ދެ މީހުން. ދަތުރަކަށް 25 ރުފިޔާ ލިބުނަސް މިހާރު މިނޫން ގޮތެއް ނެތް،" ޑްރައިވަރަކު ބުންޏެވެ.\n"އާމްދަނީ އަށް ވަރަށް ބޮޑަށް އަސަރު ކޮށްފި. ދަތުރެއް ނުލިބޭ. ދުވާލަކަށް 100 ރުފިޔާ ލިބުނަސް މަސައްކަތަށް ނިކުންނަނީ، އޭރުންވެސް ޖީބަށް ލާނެ އެއްޗެއް އެބަ ލިބޭތާ،" އޭނާ ބުންޏެވެ.\nއަމިއްލަ މަސައްކަތް ކޮށްގެން އާމްދަނީ ހޯދާ މީހުންނަށް ހާލަތާ ގުޅިގެން ލިބޭ މާލީ ދަތިކަމުން އަރައިގަންނަން ލޯނު ދޫކުރާނެ ކަމަށް ސަރުކާރުން ވަނީ ބުނެފައެވެ. ނަމަވެސް އެ ލޯނަށް އެދުނު އެއްވެސް ޓެކްސީ ޑްރައިވަރަކަށް ލޯނު ލިބިފައި ނުވާކަމަށް ޓެކްސީ ޑްރައިވަރުންގެ ޖަމްއިއްޔާގެ ރައީސް ވިދާޅުވިއެވެ.\nމާލޭ މަގެއްގައި ދުއްވާފައިދާ އުޅަނދުތަކެއް-- ސަން ފޮޓޯ: މުއާވިއަތު އަންވަރު\n"ލޯނު ދޭނެ ކަމަށް ސަރުކާރުން ބުނި. ސަރުކާރުން ދޭންބުނި އިންކަމް ސަޕޯޓުގެ އެއްވެސް އެލަވންސެއް ނުލިބޭ.އަމިއްލަ މަސައްކަތް ކުރާ މީހުންނަށް 18،000 ދޭން ފުރަތަމަ ބުނީ. ފަހުން 30،000 އަށް އިތުރުވެސް ކުރި. އެކަމަކު އޭގެން އެއްވެސް އެހީތެރިކަމެއް އަދި ނުލިބޭ،" އެ ޖަމްއިއްޔާގެ ރައީސް އަބްދުﷲ އިބްރާހިމް ވިދާޅުވި އެވެ.\n"ހާލަތު ވަރަށް ދަށް. މިމަހުގެ ފަހުންވެސް މިހާރު މިއޮތް ހާލަތު އިތުރަށް ދަންމާލަންޏާ އިތުރަށް ދަތިވާނެ،" އޭނާ ބުންޏެވެ.


ސްކޫލްތައް ހުޅުވާނީ ވެކްސިނެއް ލިބުނު ދުވަހަކުން:ޑުޓާޓެ\nމެނީލާ (މެއި 27) - ބައެއް ގައުމުތަކުގައި ސްކޫލްތައް ހުޅުވި ނަމަވެސް ފިލިޕީންސްގެ ސްކޫލްތައް ހުޅުވައި ދަރިވަރުން ކިޔަވަން ގެންދާނީ ކޮރޯނާވައިރަހަށް ވެކްސިނެއް އުފެއްދުނު ދުވަހަކުން ކަމަށް އެ ގައުމުގެ ރައީސް ރޮޑްރިގޯ ޑުޓާޓެ ވިދާޅުވެއްޖެ އެވެ.\nފިލިޕިންސުން އައި މީހުން ދޫކުރުން މަޑުޖައްސާލައިފި\nފިލިޕިންސުން ރާއްޖެ ގެނައި ދިވެހި ދަރިވަރުންގެ ތެރެއިން ކޮރޯނާވައިރަސް އަށް އެކަކު ޕޮޒިޓިވްވުމާ އެކު، ދެން ތިބި ދަރިވަރުންގެ ކަރަންޓީނުގެ މުއްދަތު އިތުރުކޮށްފި އެވެ.\nފިލިޕީންސުން އައި މީހުންގެ ކަރަންޓީން ރިވިއުކުރަނީ\nފިލިޕީންސުން ރާއްޖެ އައިސް ކަރަންޓީނުގައި ތިބި ދަރިވަރުންގެ ތެރެއިން އެކަކު ކޮވިޑް-19 އަށް އިއްޔެ ޕޮޒިޓިވްވެފައި ވާތީ، އޭނާއާ އެކު އެއް މަތިންދާބޯޓެއްގައި އައި އެންމެންގެ...\nApril 12, 2020 42\nފަސްވަނަ ދިވެއްސަކު ކޮވިޑް-19 އަށް ޕޮޒިޓިވްވެއްޖެ\nފިލިޕިންސުން ރާއްޖެ އައި ދިވެއްސަކު ކޮވިޑް-19 އަށް ޕޮޒިޓިވް ވެފައިވާ ކަމަށް އެޗްޕީއޭ އިން ދެންމެ ބުނެފި އެވެ. މިއީ ރާއްޖެ އިން އެ ބައްޔަށް ޕޮޒިޓިވްވި ފަސްވަނަ ދިވެހި މީހާ އެވެ.\nކޮވިޑް-19: ފިލިޕީންްސްގެ ވެރިރަށް ކަރަންޓީން ކޮށްފި\nމެނިލާ (މާޗް 16) - ފިލިޕީންސްގެ ވެރިރަށް މެނީލާ ވެސް ހިމެނޭ ގޮތަށް އެ ގައުމުގެ އެންމެ ބޮޑު ސިޓީ ކަމަށްވާ ލޫޒޮން ކަރަންޓީންކޮށްފި އެވެ.\nފިލިޕީންސްގައި އުޅޭ ދިވެހިން ރަޖިސްްޓްރީ ވާން އެދެފި\nފިލިޕީންސްގެ ރައީސްގެ ހަށިކޮޅުގައި އަތްލުން މަނާ!\nމެނީލާ (މާޗް 9) - ކޮރޯނާވައިރަސް ފެތުރެމުންދާތީ އެކަމުގެ ރައްކާތެރިކަމުގެ ފިޔަވަޅެއްގެ ގޮތުން ހެޔޮއެދޭ ފަރާތްތަކުން ސަލާމް ކުރުމުގެ ގޮތުން ނަމަވެސް ފިލިޕީންސްގެ ރައީސްގެ ހަށިކޮޅުގައި އަތްލުން އެމަނިކުފާނުގެ ބޮޑީގާޑުން މަނާކޮށްފި އެވެ.\nކޮރޯނާވައިރަސް: ޗައިނާ އިން ބޭރުން ފުރަތަމަ މަރު\nމެނީލާ (ފެބްރުއަރީ 2) - ކޮރޯނާވައިރަސް އަރާފައި ހުރި މީހަކު ޗައިނާ ފިޔަވައި އެހެން ގައުމަކުން ފުރަތަމަ ފަހަރަށް މަރުވެއްޖެ އެވެ.\nއީރާނުން ހޯދާ ރީތީގެ ރާނީ އަށް ފިލިޕީންސްއިން ހިމާޔަތް\nމެނީލާ (ނޮވެމްބަރު 10) - ޖިނާއީ ކުށްތަކެއްގެ ތުހުމަތުގައި އީރާނުން ހޯދަމުންދާ އެ ގައުމުގެ ކުރީގެ ރީތީގެ ރާނީއެއް ކަމަށްވާ ބަހާރާ ޒާރޭ ބަހާރީ އަށް ފިލިޕީންސް އިން ހިމާޔަތްދީފި އެވެ.\nމަގާމުން ދުރުކުރަން އުޅޭ މީހުން ޖަލަށްލާނަން: ޑުޓާޓެ\nމެނީލާ (ޖޫން 28) - މަގާމުން ދުރުކުރަން އުޅޭ އިދިކޮޅު ކޮންމެ މީހަކު ޖަލަށްލާނެ ކަމުގެ އިންޒާރު ފިލިޕީންސްގެ ރައީސް ރޮޑްރިގޯ ޑުޓާޓެ ދެއްވައިފި އެވެ.\nފިލިޕިންސްގައި ދެ މިލިއަން ކިލޯ އަނބު އުކާލަންޖެހިދާނެ\nމޫސުމީ ބަދަލެއްގެ ސަބަބުން ފިލިޕިންސްގައި އާދަޔާ ހިލާފަށް އަނބު ގިނަވެ، ބޭނުންވާ ވަރަށް ވުރެ އިތުރަށް ދެ މިލިއަން ކިލޯ އެބަހުރި ކަމަށް އެ ގައުމުން ބުނެފި އެވެ.\nނެތިމޮށުން ހުއްޓުވަން ފިލިޕިންސްގައި ގާނޫނެއް\nނެތިމޮށުމުގެ ސަބަބުން މުޖުތަމައުގައި ފިތުނަ އުފެދޭތީ އެކަން ހުއްޓުވުމުގެ ބޭނުމުގައި ފިލިޕީންސްގެ އަވަށެއްގައި ގާނޫނެއް ހަދައިފި އެވެ.\nކާޑިފްގެ ކީޕަރު އެތެރިޖަށް ރާއްޖޭން ލިބުނީ ފިލާވަޅެއް\nރާއްޖޭގައި 2014 ވަނަ އަހަރު ބޭއްވި އޭއެފްސީ ޗެލެންޖް ކަޕަށް ފިލިޕީންސްއާ އެކު މިހާރު އިނގިރޭސި ޕްރިމިއާ ލީގުގައި ކާޑިފް ސިޓީ އަށް ކުޅެމުން އަންނަ ނީލް އެތެރިޖް އައީ ޓީމުގެ އެއް ވަނަ ކީޕަރުގެ ގޮތުގަ އެވެ. އޭރު އެތެރިޖް ހުރީ އޯލްޑްހަމް ޔުނައިޓެޑްގެ ދެ ވަނަ ކީޕަރުގެ ގޮތުގަ އެވެ. މުބާރާތުގެ ފުރަތަމަ މެޗުގައި އެތެރިޖަށް ކުޅުމުގެ ފުރުސަތު...\nބައިނަލްއަގުވާމީ ޖިނާއީ ކޯޓުން ފިލިޕީންސް ވަކިވެއްޖެ\nމެނީލާ (މާޗް 18) - ބައިނަލްއަގުވާމީ ޖިނާއީ ކޯޓް (އައިސީސީ) އިން ރަސްމީކޮށް ފިލިޕީންސް ވަކިވެއްޖެ އެވެ.\nފުލުހެއްގެ ގަޔަށް ޕުޑިން ޖެހި މީހަކު ޑީޕޯޓްކޮށްލަނީ\nފިލިޕީންސްގެ މިސްކިތަކަށް ބޮމުގެ ހަމަލާދީފި\nމެނީލާ (ޖެނުއަރީ 30) - ފިލިޕީންސްގެ ދެކުނުގެ ހިސާބެއްގައިވާ މިސްކިތަކަށް މިއަދު ދިން އަތުބޮމުގެ ހަމަލާއެއްގައި ދެ މީހުން މަރުވެ ހަތަރު މީހުން ޒަޚަމްވެއްޖެ އެވެ.


3 Mas fahun Information Commission ah ayyan kuraa beyfulhunnai Interview koffi\nމިނިވަން މުއައްސަސާތަކާއި ބެހޭ ކޮމެޓީގެ މިއަދުގެ ބައްދަލުވުމުގެ ތެރެއިން -- ފޮޓޯ / މަޖިލިސް\n7 އޮކްޓޯބަރ 20190ކޮމެންޓް\nގާނޫނީ ހުސްކަމެއްގައި އޮތް އިންފޮމޭޝަން ކޮމިޝަނަރަށް އައްޔަން ކުރަން ފޮނުވި ބޭފުޅުންނާއި އިންޓަވިއު ކޮށްފި\nއިންފޮމޭޝަން ކޮމިޝަނަރަކު އައްޔަންކުރަން ގާނޫނުގައި ބުނާ މުއްދަތު ހަމަވެ، އެ މުއައްސަސާ އަށް ގާނޫނީ ހުސްކަމެއް އައިސްފައި ވަނިކޮށް އިންފޮމޭޝަން ކޮމިޝަނަރުގެ މަގާމަށް އައްޔަން ކުރެއްވުމަށް ރައީސުލްޖުމްހޫރިއްޔާ ފޮނުއްވާފައިވާ ދެ ބޭފުޅުންނާއި މިއަދު އިންޓަވިއު ކުރައްވައިފިއެވެ.\nގާނޫނުގައި އޮންނަ ގޮތުން، އިންފޮމޭޝަން ކޮމިޝަނަރުގެ މަގާމް ހުސްވާތާ ލަސްވެގެން 60 ދުވަހުގެ ތެރޭގައި އެ މަގާމަށް މީހަކު އައްޔަން ކުރަންޖެހެއެވެ. އެމަގާމުގައި ހުންނެވި އަބްދުލް އަޒީޒު ޖަމާލް އަބޫބަކުރުގެ ދައުރު ހަމަވެ، އެ މަގާމު ހުސްވެފައި ވަނީ މިދިޔަ ޖުލައި މަހުގެ 22ވަނަ ދުވަހުއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު މަޖިލީހަށް އެ ކޮމިޝަނަށް އައްޔަން ކުރެއްވުމަށް ފޮނުއްވީ ހަތަރު ބޭފުޅުންގެ ނަމެވެ. އިންފޮމޭޝަން ކޮމިޝަނަރު ކަމަށް ކުރިމަތިލީ ބޭފުޅުންނާ މެދު އާއްމުންގެ ހިޔާލު ހޯދަން ރައްޔިތުންގެ މަޖިލީހުން މިދިޔަ މަހުގެ ތެރޭގައި ހުޅުވާލި ނަމަވެސް މަޖިލިސް ޗުއްޓީއަށް ދިޔައީ ވެސް އެ މަސައްކަތް ނިންމާ ނުލައެވެ. އިންފޮމޭޝަން ކޮމިޝަނަރުގެ މަގާމު ހުސްވެފައި އޮންނަތާ ތިންމަހަށްވުރެ ގިނަ ދުވަސް ވީއެވެ.\nރައީސުލްޖުމްހޫރިއްޔާ އިސްކަން ދެއްވި ތަރުތީބު:\nމި ބޭފުޅުންނާއި މިއަދު މިނިވަން މުއައްސަސާތަކާއި ބެހޭ ކޮމެޓީން ވަނީ އިންޓަވިއު ކުރައްވާފައެވެ. އިންޓަވިއު ކުރިއަށް ގެންދެވިއިރު ކޮމެޓީން ވަނީ މި ބޭފުޅުންނާއި ގުޅޭ ގޮތުން އާއްމުންގެ ހިޔާލުވެސް ހޯދާފައެވެ.\nޓީވީން ލައިވްކޮށް ކުރިއަށް ގެންދިޔަ އިންޓަވިއުގައި ވާހަކަފުޅުދައްކަވަމުން ރައީސް ސޯލިހު ދެވަނައަށް ނަން ފޮނުއްވި ފަޔާޒު ވިދާޅުވީ އޭނާ އަކީ މިހާތަނަށް ދައުލަތުގެ އެކި މަގާމުތައް ފުރުއްވާފައިވާ ބޭފުޅެއް ކަމަށެވެ. އަދި ދުވަހަކުވެސް އެމަނިކުފާނުގެ ނަޒާހާތްތެރިކަން ގުރުބާން ކުރުމަށްފަހު ފައިދާތަކެއް ހޯދާފައި ނުވާނެ ކަމަށް ފަޔާޒު ވިދާޅުވިއވެެ.\nރައީސް ސޯލިހުގެ ލިސްޓުގެ އެންމެ ކުރީގައި އޮތް ފިޔާޒު ވިދާޅުވީ އޭނާގެ މަސައްކަތަކަށް ވާނީ ރައްޔިތުންނަށް ވީހާވެސް އަވަހަށް މައުލޫމާތު ލިބޭނެ ގޮތް ހެދުން ކަމަށެވެ. އަދި އޭނާ ސިއްރު ކުރަންޖެހޭ އެއްވެސް އެއްޗެއް އޮންނާނެ ކަމަކަށް ގަބޫލު ނުކުރައްވާ ކަމަށް ފިޔާޒު ވިދާޅުވިއެވެ.\nއިންފޮމޭޝަން ކޮމިޝަނަރަކީ މީގެ ފަސް އަހަރު ކުރިން ފާސްކުރި، މައުލޫމާތު ހޯދައި ލިބިގަތުމުގެ ގާނޫނުގެ ދަށުން ރައްޔިތުންގެ މަޖިލީހުން އައްޔަންކުރާ މަގާމެކެވެ.\nމަޖިލިސް އިންފޮމޭޝަން ކޮމިޝަން


1 ސްކޫލް ހެލްތް ސްކްރީނިންގ 2018 ގެ ފޮތް ޗާޕްކުރުމަށް ޝައުގުވެރިވާ ފަރާތެއް ހޯދުމަށް ކުރެވުނު ނަންބަރު IUL)22-PU/22/2018/178) އިޢުލާނާއި ގުޅިގެން އެންމެ ފަރާތަކުން ބީލަން ހުށަހަޅާފައިނުވާތީ، އެއިޢުލާން ބާތިލް ކުރުމަށްފަހު އަލުން މިމަސައްކަތް ކުރުމަށް އިޢުލާން ކުރީމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n22މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2018 އޮކްޓޫބަރު 09 އިން 2018 އޮކްޓޫބަރު 10 އަށް ކޮންމެ ދުވަހަކު 9:00 އިން 13:00 އަށް މިމިނިސްޓްރީގެ ރިސެޕްޝަނަށް ވަޑައިގެން ނަންނޯޓް ކުރުމަށް ދެންނެވީމެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2018 އޮކްޓޫބަރު 11 ވަނަ ދުވަހުގެ 11:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2018 އޮކްޓޫބަރު 15 ވަނަ ދުވަހުގެ 11:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.\nސުންގަޑި: 15 އޮކްޓޫބަރު 2018 1100